ቀውሲ ስደተኛታት ፈረንሳ ናብ ጎደናታት ይውሕዝ ምህላው ከምዘሻቐሎም ዘይመንግስታዊ ትካላት ሓቢሮም

ኣብ ከተማ ፓሪስ ፈረንሳ ዝርከቡ ዘይመንግስታዊ ትካላት ቀውሲ ስደተኛታት’ታ ሃገር ናብ ጎደናታት’ታ ከተማ ይውሕዝ ብምህላው ዘለዎም ሻቅሎት ሓቢሮም። ኣብ ካልያን ሰሜናዊ ክፋል ፈረንሳ ዝርከቡ መዓስከር ስደተኛታት ዝሓለፈ ዓመታት ድሕሪ ምዕጻዎም ዝበዝሑ ካብቶም ኣብዘን መዓስከር ዝነበሩ ስደተኛታት ናብ ዓበይቲ ከተማታት’ታ ሃገር ምግዓዞም ይፍለጥ። ተረ ደ ኣስሊ ናይ ዝተባህለ ዘይመንግስታዊ ትካል ዳይሬክተር ፔር ኤንሪ “ ኣብ ዝሓለፈ ዓመታት ኣብ ጎደናታት ዝነብሩ ውሑዳት ሰባት ኔሮም፡ ሕጂ ግን እታ ቁጽሪ ብጣዕሚ ብዙሕ እዩ። እዚ ክትቕበሎ’ውን ዘጸግም’ዩ” ይብል። ኣብ ዝሓለፈ ሰሙናት ድማ እቲ ኩነታት ዝያዳ ምግዳዱ ይግለጽ ኣሎ እንተኾነ ካብ መንግስቲ ዝተዋህበ ግብረ መልሲ የለን። “ ኣብዚ ሕጂ እዋን ጉዳይ ቀውሲ ዋሕዚ ስደተኛታት ሓሊፍናዮ ኢና። ንኣብነት ጀርመን 1.5 ሚልዮን ስደተኛታት ተቐቢላ’ያ ግን ኣብ ጎደናታት’ታ ሃገር ዝነብሩ ስደተኛታት የለውን። ኣብዚ ግን 100,000 ዝኾኑ ኢና ተቐቢልና እቶም ኣብ መዓስከር ዝነብሩ ድማ ውሑዳት ብኣማኢት ዝቑጸሩ እዮም። ኩነታት እቶም ኣብ ዓበይቲ ከተማታት ዝነብሩ ብጣዕሚ ኣተሓሳሰቢ’ዩ ዘሎ” ኢሎም። እዚ ከምዚ ኢሉ ከሎ ብሰንኪ ኣብ መንጎ ዝተፈላለዩ ጉጅለታት ስደተኛታት ዘሎ ውጥረት ብዙሓት ዘይመንግስታዊ ትካላት ሓገዝ ምሃብ ኣቋሪጾም’ዮም። ኣብዚ ሕጂ እዋን ስደተኛታት ካብ ወለንተኛታት ሓገዝ ወሃብቲ ጥራይ ሓገዝ ይረኽቡ ምህላዎም ይግለጽ ኣሎ። መብዛሕትኦም ስደተኛታት ክልለዩ ኣይደልዩን እዮም ስለዚ ናብ ካሜራ ቐሪቦም ርእይትኦም ክህቡ ፍቓደተኛታት ኣይኮኑን። ምሕረትኣብ ኤርትራዊ ስደተኛ ኮይኑ ናብ ፈረንሳ ካብ ዝመጽእ 10 መዓልታት ኣቑጺሩ’ሎ። “ መብዛሕትኦም መሓዙተይ ኣብዚ ኣለው። ካብ ኤርትራ፡ኢትዮጵያን ሱዳንን ዝመጹ እዮም” ይብል። ፈረንሳ ናይ ዑቕባ ሕቶኦም ክትቕበሎ ዘሎ ተኽእሎ ትሑት እዩ ስለዚ ነዚ ቦታ ለቒቑ ምኻዱ ዘይተርፍ እዩ። መንግስቲ ፈረንሳ ቁጽሪ ንስደተኛታት ዝወሃብ ኣባይቲ እንተወሰኸ’ኳ ቁጽሪ ኣብ ጎደናታት ዝነብሩ ስደተኛታት ግን ሕጂ’ውን ልዑል እዩ። ስለዝኾነ ድማ ኣብታ ሃገር ዝንቀሳቀሱ ዘይመንግስታዊ ትካላት ሓደ ዓይነት ዝኾነ ናይ ዑቕባ መስርሕ ኣብ መላእ ኣውሮጳ ክሳብ ዘይተኣታተወ ከምዚ ዓይነት ጸገም ከምዝቕጽል ይገልጹ ኣለው።


ቂሔ-ጽልሚ፡- መጽሓፍ-`ጽባሕ` ካብ ኣስመራ፡ ድምጻዊት ራሄል ሃይለ ካብ ሆላንድ፡ መደብ ሓገዝ ንበያን ኣሕመድኑር ካብ ዋሺንግተን ዲሲ

ተስፋሂወት ገብረሂወት ብ1978 ኣብ እንድሕሽ ንኡስ ዞባ ሰገነይቲ ተወልዱ። ኣባል ሻዱሻይ ዙርያ ሃገራዊ ኣገልግሎት ተስፋሂወት፡ እኹል ናይ ትምህርቲ ዕድል እኳ እንተዘይረኸበ ዝተፈላለዩ መጻሕፍቲ ናይ ምንባብ ዝንባለኡ ንናይ ምጽሓፍ ዓቕሙ ክብ ከብሎ ሓጊዝዎ`ዩ ይብሉ ናይ ቀረባ ብጾቱ። “ብዓል ሓዳርን ኣቦ ክልተ ቆልዑን ተስፋሂወት ብዕለት 12 ሰነ 2016 ኣብ ከባቢ ጸሮና(ኣኽራን) ተሰዊኡ”.  ብህይወት ከሎ ዝጽሕፎ ዝነበረ ግጥምታትን መዘከርታትን `ጽባሕ` ብዝብል ተጠርኒፉ ብሓዉ ሓጎስ ገብርሂወት ክሕተም ክኢሉ`ሎ፡ ብዛዕባ ሰላም “ሕጂ ግርም” ዝብል ዜማ ዘውጽአት ራሄል ሃይለ ካብ ኢትዮጵያ ኣብ መገሻ ካብ ሆላንድ ኣዘራሪብናያ ኣለና፡  ከምኡ`ውን ኣብ ከባቢ ዋሺንግተን ዲሲ ንሓገዝ በያን ኣሕመድኑር ዝተዳለወ ምሸትን ኣብ ናይ ሎሚ ቂሔ ጽልሚ ተኻቲቱ`ሎ። No media source currently available


ቤት ምኽሪ ፀጥታ ኣብ ቀርኒ ኣፍሪካ ይምዕብል ንዘሎ ክስተት ንኢዱ

ኣባላት ቤት ምኽሪ ፀጥታ ናይ ሕቡራት መንግስታት ኣብ መንጎ ናይ ኤርትራ ፕሬዝዳንት ኢሳያስ ኣፈወርቅን ናይ ኢትዮጵያ ቀዳማይ ምንስቴር ኣብይ ኣሕመድን 16 መስከረም 2018 ኣ/ፈ ኣብ ጂዳ ዝተፈራረምዎ ስምምዕ ሰላም፣ምሕዝነትን ሓፈሻዊ ምትሕብባርን ብሓጎስ ከምዝተቐበሉዎ ኣብ ዘውፅእዎ መግለፂ ሓቢሮም። ናይ ስዑዲ ዓረብ ንጉስ ሳልማን ቢን ዓብዱልዓዚዝ ኣል ሳውድ ንዝተፃወቱዎ ታራ እውን ናእድኦም ገሊፆም ኣለው።ክልቲአን ሃገራት ሓድሽ ዘመን ሰላም፣ምሕዝነትን ሓፈሻዊ ምትሕብባራትን ከምኡ እውን ንዞባዊ ሰላምን ፀጥታን ንምስራሕ ዘለወን ድልውነት ንኢዱ’ሎ። ካብዚ ብተወሳኺ ፕሬዝዳንትታ ጅቡቲን ኤርትራን ኣብ ጂዳ ምርኻቦም ኣብ ርክባት ክልቲአን ሃገራት ሓድሽ ምዕራፍ ዝኸፍት ከምዝኸውን ኣባላት ቤት ምኽሪ ፀጥታ ተስፍኦም ገሊፆም ኣለው።ክልቲአን ሃገራት ትርጉም ዘለዎ ልዝብ ንምምፃእ ፅምድአን ክቕፅላ ኣተባቢዖም ኣለው። ኣባላት ቤት ምኽሪ ፀጥታ ኣብ ፃዕርታተን ንናይቲ ዞባ ሃገራት ንምሕጋዝ ቅሩብ ምዃኖም ሓቢሮም ኣለው።


ኣዲስ ኣበባ፣ኣሸዋ ሜዳን ቡራዩን ዝተቐትሉ 58 ሰባት ምዃኖም ኣምነስቲ ገሊፁ

ኣብ ከባቢ ኣዲስ ኣበባ ኣሸዋ ሜዳ፣ቡራዮን ዝተባህሉ ከባቢታት ዝተቐትሉ በዝሒ ሰባት 58 ምዃኖም ዓለምለኸ ተሓላቒ ሰብኣዊ መሰላት ኣምነስቲ ኣፍሊጡ። ፌደራል ፖሊስ ብወገኑ ዛጊድ ካብ ሆስፒታላት ዝተኣከበ መረዳእታ ኣብ ኢዱ ከምዘይበፅሐ ብምግላፅ እቲ በዝሒ ኣምነስቲ ዝገለፆ ክኸውን ከምዝኽእል ገሊፁ’ሎ። ዝቖሰሉ ሰባት ድማ 300 ከምዝበፅሕ ፌደራል ፖሊስ ኣፍሊጡ።ብቕትለትን ግጭት ብምልዕዓልን ዝተጠርጠሩ ሰባት ካብ ቡራዩን ኣዲስ ኣበባን ኣብ ቁፅፅር ምውዓሎም ኮሚሽነር ዘይኑ ጀማል ንሬድዮ ድምፂ ኣሜሪካ ተዛሪቦም።


ጉባኤ ዴሞክራሲያዊ ፓርቲ ኦሮሞ ተዛዚሙ

ዴሞክራሲያዊ ፓርቲ ኦሮሞ/ኦዲፓ/ ኣብ ከተማ ጅማ ከካይዶ ዝቐነይ 9ይ ጉባኤኡ ዝተፈላለዩ ውሳነታት ብምሕላፍን ሓድሽ ኣመራርሓ ብምምራፅን ኣኼብኡ ዛዚሙ። 81 ዝነበረ በዝሒ ማእኸላይ ኮምቴ ናብ 55 ምውራዱን ካብቶም 81 ኣባላት 19 ጥራሕ ከምዝተፀርሑን ካብኦም 16 ኣባላት ጥራሕ ኣብዚ ሓድሽ ማእኸላይ ኪምቴ ከምዝተመረፁን ተፈሊጡ’ሎ። በዚ መሰረት ዶ/ር ኣብይ ኣሕመድ ኣቦ ወንበር ኣቶ ለማ መገርሳ ድማ ምኽትል ኣቦ ወንበር ካብ ናይ ኦሮሞ ህዝቢ ዴሞክራሲያዊ ውድብ/ኦህዴው/ ናብ ዴሞክራሲያዊ ፓርቲ ኦሮሞ ዝተቐየረን ፓርቲ ኮይኖም ተመሪፆም ኣለው።


ኤርትራዊ ናይ ዕድመ በዓል ጸጋ ኣብ መበል 84 ዓመት ዕድሚኦም ንእምባ ኬንያ ይድይቡ

ኤርትራዊ ናይ ዕድመ በዓል ጸጋ ዶ/ር ናይዝጊ ገበረመድህን ኣብ መበል 84 ዓመቶም ኣብ መፋርቕ ወርሒ ነሓሰ, 2018 ን5000 ሜትር ብራኸ ዘለዎ እምባ ኬንያ ብምድያብ ናይ መጀመርያ ናይ ዕድመ በዓል ጸጋ ነቲ እንባ ዝደየቡ ምኳኖም ተገሊጹ’ሎ። ዶ/ር ናይዝጊ ነዚ እምባታት ናይ ምድያብ ልምዲ ወዲ 25 ዓመት ከለው ንእምባ ኪሎማንጃሮ ብምድያብ ከምዝጀመርዎ ይገልጹ። ንኪሎማንጃሮ ኣርባዕተ ጊዜ ነዚ ሎሚ ኣብ መበል 84 ዓመቶም ዝደየብዎ እምባ ኬንያ ድማ ንመበል 13 ጊዜ ይድይብዎ ከምዘለው ይገልጹ። ዶ/ር ናይዝጊ ኣብ 1930ታት ወለዶም ካብ ኤርትራ ናብ ኢትዮጵያ ምስ ተሰደዱ ኣብ ኢትዮጵያ ተወሊዶም ዝዓበዩ ክኮኑ ከለው ኣብ 1957 ዓ.ም ምስ ሸሞንተ ኢትዮጵያዊያን ብምዃን ናብ ኣሜሪካ ብምኻድ ትምህርቲ ምህንድስና ምምሃሮምን ካብኡ ድማ ናብ ኢትዮጵያ ተመሊሶም ክሳብ ደርግ ናብ ስልጣን ዝመጽእ ብሞያ መምህርነት ከምዘገልገሉ ካብኡ ግን ናብ ኬንያ ብምስዳድ ንነዊሕ እዋን ኣብ ዝተፈላለየ ጽፍሕታት ሕቡራት ሃገራት ዝሰርሑ ኽኮኑ ከለው ኣብ 1994 ድማ ናብ ኤርትራ ተመሊሶም ኣብ ምዕቓብ ከባቢን ኣብ መጽናዕቲ ስነ ጥንታዊ ህንጻታት ኣስመራ ን11 ዓመታት ኣገልጊሎም እዮም። ዶ/ር ናይዝጊ ንመጀመርያ ጊዜ ንእምባ ኪሎማንጃሮ ብከመይን ከምዝደየብዎ ብምግላጽ ምስ ድምጺ ኣሜሪካ ዘካየድዎ ዕላል ይጅምሩ።


መበል 13 ጉባኤ ህውሓት ዝቕፅል ሰሙን ክካየድ እዩ

መበል 13 ጉባኤ ህውሓት ዝቕፅል ሰሙን 16 መስከረም 2011 ዓ/ም ኣብ ከተማ መቐለ ክካየድ እዩ። ኣብቲ 1,300 ብድምፅን 350 ብዘይድምፅን ዕዱማት ዝርከብሉ ዝተባህለ ጉባኤ ኣብ መበል 12 ጉባኤ ዝተወሰኑ ውሳነታትን ፍፃመታትን እውን ከምዝርእይ ኣባል ፈፃሚ ስራሕ ህውሓትን ኢህወዴግን ሓላፊ ቤት ፅሕፈት ህውሓት ኣቶ ኣለም ገብረዋህድ ገሊፆም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኣብ አዲስ አበባ ከባቢኣን ዝተፈጥሩ ግጭታት ነጸብራቕ ብዙሓት ሕልኽላኽ ጸገማት’ዮም ክብሉ ገለ መራሕቲ ፖለቲካን ማሕበረሰብ ሓቢሮም

ሓደ ሓደ መራሕቲ ፖለቲካን ማሕበረሰብን ኣብ ቀረባ ኣብ ኣዲስ ኣበባን ከባቢኡን ዝተፈጥሩ ዘሕዝኑ ተግባራት ነፀብራቕ ብዙሓት ሕልኽላኽ ፀገማት እዮም ኢሎም። ነዚ ዝገለፁ ካብ መወዳእታ ዝሓለፈ ሰሙን ጀሚሩ ኣብ ከተማታት ኣዲስ ኣበባ፣ ቡራዩን ኣርባ ምንጭን ብዝተፈጥሩ ግጭታት ምኽንያት ብምግባር ድምጺ ኣሜሪካ ዘዘራረቦም ሰለስተ ፍሉጣት ኢትዮጵያዊያን እዮም ።ናይ ቀደም ሓድነት ንዴሞክራስን ፍትሕን ፓርቲ ሓላፊ ህዝባዊ ርክባት ዝነበሩ ኣቶ ኣንዱኣለም ኣራጌ፣ጋዜጠኛ እስክንድር ነጋ ከምኡ እውን ኣባል ኮሚቴ ደላይ ፍትሒ ፀገማት ሙስሊም ኢትዮጵያዊያን ኣቶ ኣሕመድን ጀበል እዮም። ንሶም ብተወሳኺ መንግስቲ ድሕነት ዜጋታቱ ኣብ ምሕላው ዝበለፀ ክሰርሕ ዘለዎ እንተኾነ እውን ሰብኣዊ መሰላት ኣብ ምኽባር ዓብይ ጥንቃቐ ከግብር ኣለዎ ኢሎም።


መንግስቲ ኤርትራ ሰለስተ ስጉምታት ንክወስድ ፍልይቲ ራፖርተር ሕ/ሃ ጸዊዔን

‘ኣብ ሞንጎ ኢትዮጵያን ኤርትራን ውዕል ሰላም ምኽታሙ፣ ኣብ ኤርትራ ኩሎም ሰብኣዊ መሰላት ናብ ዝኽበረሉ መስርሕ ንክትኣቱ ባይታ ከጣጥሕ’ዩ ዝብል ተስፋ ከምዝሃበ ፍሉይ ራፖርተር ሕ/ሃ ገሊጸን። ሸይላ ኪቱሪት ኣብ መግለጺኤን ‘ኣብ’ዘን ዝሓለፋ 17 ዓመታት መንግስቲ ኤርትራ ነታ ሃገር ኣብ ትሕቲ ጽኑዕ ቑጽጽር ከምዘእተዋ፣ ህዝባዊ ክትዕን ሱታፌን ዓንቂፉ። ንኩነተ ኤርትራ ዝምልከት ክልተ መጻሕፍቲ ዝደረሰን ሚኒስትር ፋይናንስ ዝነበረን ኣብ ኣስመራ ትማሊ ሶኒ ከምዝተኣሰረ ፈሊጠ ኣለኹ። ሓቂ እንተኾይኑ ኤርትራ ካብደገ ትራኣየሉ ቁመና ኣብ ውሽጣ ዘይንጸባረቐላ ሃገር ከምዝኾነት ዝሕብር’ዩ ብሕልፊ ኣብ ዕቀባ መሰረታዊ መሰላትን ነጻነትን’ ኢለን። ‘ናጻ፣ ፍትሓዊን ዴሞክራሲያዊን ማሕበረ-ሰብ ኣብ ምህናጽ ሙሉእ ዘቤታዊ ለውጢ ኣገዳሲ’ዩ። መንግስቲ ኤርትራ ንሰለስቲ ስጉምቲታት ብቕጽበት ክወስድ ትጽቢት ይግበሮ’ እውን ይብላ። ቀዳማይ፣ ኣባላት ቤተ ሰቦም ዝሞትዎም ኤርትራዊያን ዕጻ’ቶም ዝፈትዎም ክንገሮም ይግባእ። ካልኣይ፣ ዘይተተግበረ ሕገ መንግስቲ ኤርትራ ንክትግበር። ሳልሳይ፣ ኣይሰላም ኣይኹናት ምስ ኢትዮጵያ ስለዘብቀዐ፣ መንግስቲ ኤርትራ ነቶም ዛጊድ ዘይተመልመሉ ኣይትምልመሉን ክብሎም፣ ነቶም ኣብ ሃገራዊ ኣገልግሎት ዘለው ድማ መደብ ምጥያሽ ከይደንጎየ ክሕብሮም ይግባእ ኢለን ኣለዋ ሸይላ ኪቱሪት።


ኣብ ኢትዮጵያ ዝርከብ ኤምባሲ ኣሜሪካ ጥንቃቀ ንምግባር ንጽባሕ ረቡዕ ቤት ጽሕፈቱ ዕጽው ምዃኑ ሓቢሩ

ኣብ ኢትዮጵያ ዝርከብ ኤምባሲ ኣሜሪካ ጥንቃቀ ንምግባር ንጽባሕ ረቡዕ 19 መስከረም ቤት ጽሕፈቱ ዕጽው ምዃኑ ሓቢሩ። እቲ ኤምባሲ ነዚ ዘፍለጠ አብ አዲስ አበባ ክግበር ትጽቢት ዝግበሮ ሰልፊ ምዃኑ’ውን ገሊጹ’ሎ። ኤምባሲ ኣሜሪካ ኣብ ኣዲስ ኣበባ ኣብ መግለጺኡ ንጽባሕ ረቡዕ ቆጸራ ተዋሂቡ ዝነበረ ንዜጋታት ኣሜሪካ ዝወሃብ ኣገልግሎትን ኹሉ ኣገልግሎት ቪዛን ከምዝተሰረዘ አፍሊጡ’ሎ። ዜጋታት ኣሜሪካ ናብ ዓምዲ ኢንተርነት እቲ ኤምባሲ ብምእታው ሓድሽ መመልከቲ ከእትው’ውን ሓቢሩ። ንናይ ኢምግራት ቪዛ ሓተቲ ድማ ዳግማይ ቆጸራ ክሕዙን ተወሳኺ ሓበሬታ ከምዝወሃቦምን ኢምግራንት ቪዛ ዘይኾነ ሓተቲ ቪዛ ግን ሓድሽ ቆጸራ ክሕዙ ከምዘለዎም ገሊጹ።  ህጹጽ ሓገዝ ንዘድልዮም ኣሜሪካዊያን ንመን ክሓቱ ከምዝኽእሉ ንምፍላጥ ናብ ዓምዲ ኢንተርነት’ቲ ኤምባሲ ክከታተሉ’ውን መኺሩ’ሎ። ኣብ አዲስ አበባ ዝርከብ ማእከል ኣሜሪካን ማእከል ማእከል ሓበሬታን ምርምርን ስታችሞን ድማ ጽባሕ ዕጽው ምኳኑ መግለጺ’ቲ ኤምባሲ ይሕብር። ኤምባሲ ኣሜሪካ አብ አዲስ አበባ ብተወሳኺ ኣብቲ ሰልፊ ንዝሳተፉ ወገናት ድልየቶም ብሰላማዊ መንገዲ ክገልጹ መኺሩ ሎ።


ግንባር ሓርነት ኦጋዴንን መንግስቲ ኢትዮጵያን ብሓባር ንምስራሕ ተሰማሚዖም

ግንባር ሓርነት ኦጋዴንን መንግስቲ ኢትዮጵያን ሎሚ ኣብ ኣስመራ ተራኺቦም ብሓባር ንምስራሕ ተሰማሚዖም።  ሓሙሽተ ኣባላት ዝሓዘ ጉጅለ ልኡኽ መንግስቲ ኢትዮጵያ፡ ምስ ሸሞንተ ኣባላት ዝሓዘ ጉጅለ ልኡኽ ሎሚ ኣብ ኣስመራ ኤርትራ ድሕሪ ምዝርራብ፡ ዕጥቆም ኣውሪዶም ኣብ ኢትዮጵያ ኣብ ሰላማዊ ቃልሲ ክጽንበሩ ወሲኖም ኣለዉ። ምሉእ ትሕዝቶ ኣብዚ ምስማዕ ይክኣል። No media source currently available


“ኣብ መንእሰይ ዝውዕል ኢንቨስትመንት ውሕስነት መፃኢ ወለዶ እዩ”መሊንዳ ጌትስን

Bill and Melinda Gates Foundation ናይ ቢሊን መሊንዳ ጌትስን ጎልኪፐርስ ሪፖርት 2018 ፀብፃቡ ኣውፂኡ’ሎ።ብዛዕባ እቲ ሪፖርት መብርሂ ዝሃባ መሊንዳ ጌትስ ኣብ መንእሰይ ዝውዕል ኢንቨስትመንት ውሕስነት መፃኢ ወለዶ እዩ ኢለን ኣለዋ። ኣፍሪቃ ብበዝሒ መንእሰይ ወለዶ ብቕልጡፍ ትውንጨፍ ዘላ ክፍለ ዓለም እያ።ኣብ ዓለም ብድኽነት ኣብ ቅድሚት ዝስርዓ 10 ሃገራት እውን ኣብ ኣፍሪቃ ይርከባ።እዚ ተዃስሓይ ድርብ ክስተት ኣፍሪቃ ካብ ዓለም ዝለዓለ ቀዳምነት ክውሃባ ዝድርኽ እዩ። The Bill and Melinda Gates Foundation ሎሚ ሶሉስ ኣብ ዘውጽኦ ሪፖርት ኣፍሪቃ ኣብ ሓደ እዋን ንቻይናን ህንድን ካብ ድኽነት ብምውፃእ ማእኸላይ እቶት ዘለወን ሃገራት ክኾና ዝገበረ ኢንቨስትመንት የድልያ ይብል።ኣብ 2030 ብሕቡራት ሃገራት ዝተቐመጠ ሸቶታት ልምዓት ንምዕዋት ማለት እዩ። “60 ሚእታዊት ኣፍሪቃዊያን ትሕቲ 24 ዓመት እዮም።”መሊንዳ ጌትስ ምስ ድምጺ ኣሜሪካ ኣብ ዝገበርኦ ናይ ቴሌፎን ቃለ ምልልስ ዓለም ኣብ ጥዕና፣ኣመጋግባን ትምህርትን ግቡእ ኢንቨስትመንት እንተመዊላ እዚ ተኣምራዊ ወለዶ ፍልጠትን ምህዞን ተጠቒሙ ንሕብረተሰቡን ሃገራቱን ከልዕል ተኽእሎ ኣለዎ ኢለን። እቲ ፀብፃብ ከምዝሓበሮ በዝሒ መንእሰይ ወለዶ ኣብ ኣፍሪቃ ይውንጨፍ እዩ ዘሎ።ኣብ ካልእ ክፋል ዓለም ብኣንፃሩ እናወረደ ይርከብ።ንኣብነት ኣብ ኣፍሪቃ ማእኸላይ ዕድመ 19 ክኸውን ከሎ ኣብ ሰሜን ኣሜሪካ 35 እዩ። ካብ ዓለም ኣብ ቅድሚት ዝስርዓ ድኻ 10 ሃገራት ቤኒን፣ብሩንዲ፣ማእኸላይ ሪፓብሊክ ኣፍሪቃ፣ዴሞክራሲያዊ ሪፖብሊክ ኮንጎ፣ማዳጋስካር፣ማላዊ፣ናይጀሪያ፣ሶማል፣ደቡብ ሱዳንን ዛምቢያን እውን ኣብ ኣፍሪቃ ይርከባ። መሊንዳ ጌትስ ፋውንደሽነን ጠቐምቲ ፕሮጀክትታትን ፕሮግራማትን ኣብ ምስላጥ ከምዝሕግዝ ከምዚ ክብላ ይገልፃ። “ኣብ ባይታ ምስ ብዙሓት መሻርኽቲ ኢና ንሰርሕ።ገለ ሳዕቤን ከምፅእ ዝኽል ነገር ክንሰርሕ ንኽእል ኢና፤ብቐንድነት ዝሰርሕዎ ግን መንግስታት እዮም፤እዚ ስራሕ ኣብ ዙሪያ ዓለም ምስ ዝርከቡ ብዙሓት ሰባት ብምዃን ብዓሚቕ ሽርክና ኢና ንፍፅሞ።” ኣብ ኣፍሪቃ ረድኤት ገንዘብ ካብ ዝልግሱ ትካላት ፎርድ፣ሮከፈለር፣ኮናርድ ሂልተን፣ካርነጂን ኦፕን ሶሳይቲን ብዝበለፅ ጌት ፋውንደሽን ዝዓበየ ሓገዝ ይልግስ። ብመሰረት እቲ ፀብፃብ ጌት ፋውንደሽን ክሳብ ሎሚ ልዕሊ 15 ቢሊዮን ዶላር ወፃኢ ብምግባር ንኣፍሪቃ ትርጉም ኣብ ዘለዎም ፕሮጀክትታት ሓጊዙ እዩ ።ኣብ ሰለስተ ዓውድታት ማለት ኣብ ጥዕና፣ትምህርትን ሕርሻን ድማ ተወሳኺ ንምሕጋዝ ቃል ኣትዩ። ብመዳይ ጥዕና እቲ ፋውንደሽን ካብ ክታበትን ኣመጋግባን ህፃናት ክሳብ ፕሮግራማት ሓገዝ ጥዕና ይዋሳእ።ብፍላይ ግን ኣብ ምጣነ ስዳድራን HIVን ፍሉይ ኣቓልቦ ይህብ። ብቑጠባ ይግስግሳ ዘለዋ ሃገራት ደቂ ኣንስትዮ ብወለንትአን ናይ ወሊድ መቆፃፀር መድሓኒት ተጠቀምቲ ክኾና ኣገልግሎት የቕርባ እየን ይብላ መሊንዳ ጌትስ። “ኩለን ሃገራት ብወለንትአን መድሓኒት መቆፃፀሪ ወሊድ ንደቂ ኣንስትዮ የቕርባ።ሰብኡትን ደቂ ኣንስትዮን ኣረሓሒቖም እንተወሊዶም እቶም ቆልዑት ካብ ስድርኦም ዝሓሸ ዕድላት ይህልዎም።ኣዋልድ ትምህርተን ይከታተላ፤እንተተማሂረን ድማ ንስድርአን ብዝበለፀ ይጠቕማ።ዕድላት ስራሕ ይፈጠሩ።” መንግስቲ ኣሜሪካ ምስ ውጥን ስድራ ንዝተኣሳሰሩ ሓገዛት ኣብ ምሃብ ኣብ ዓለም ኣብ ቅድሚት ይስራዕ ብመሰረት ኣብ ጉዳያት ጥዕና ኣሜሪካ ዝነጥፍ ከይዛር ፋሚሊ ፋውንደሽን። ኣሜሪካ ኣብ 2018 ዓ.ም 608 ሚሊዮን ዶላር ሓጊዛ’ላ።ምምሕዳር ትራሞፕ ግን ኣብ ዝቕፅል ዓመት 2019 ክንኪ እዩ ኢሉ’ሎ። እቲ ሪፖርት ሩዋንዳ ዕዉት ስርዓተ ጥዕና ብምህናፃ ንኢዱዋ’ሎ።ሞት ህፃናት ኣዚዩ ኣንቆልቂሉ።ኣብ 2005 ዓ.ም ካብ 1,000 ህፃናት 103 ይሞቱ ነይሮም ድሕሪ 10 ዓመታት ግን ናብ 50 ወሪዱ’ሎ። ብመዳይ HIV እውን ዚምባብቤ ፅቡቕ ምዕባለ ኣመዝጊባ ኣላ።ካብ 2010 ዝርግሐ HIV ብ49 ሚእታዊት ክንኪ ከሎ ምስ AIDS ብዝተኣሳሰረ ዝበፅሕ ዝነበረ ሞት ድማ ብ45 ሚእታዊት ነኪዩ’ሎ።ይንህር ምስ ዘሎ በዝሒ መንእሰይ ወለዶ ኣብ ግምት ብምእታው HIV/AIDS ንምቁፅፃር ኣብ ሕክምናን ምክልኻል ሓገዝ ክቕፅል ኣለዎ ይብል። ፀብፃብ ሕቡራት ሃገራት ኣብ መዳይ ሽፋን ትምህርቲ ምምሕያሻት ከምዘሎ ይሕበር፤ኣብ ፅፈት ግን ክስራሕ ኣለዎ ይብላ መሊንዳ። “ብመዳይ ትምህርቲ ቆልዑት ክምሃሩ ዓለም ቅድም ክብል ዘቐመጠቶ ሸቶ ተዓዊቱ’ሎ።እንተኾነ ግን ከምቲ ቪየትናም ዘዐወተቶ ፅፈት ትምህርቲ ኣብ ምርግጋፅ ክንሰርሕ ኣለና።” ሃገራት ኣብ ዘፈር ሕርሻ ኢንቨስት ክገብራ ኣለወን ዝበላ መለንዳ ጋና ከም ፅቡቕ ኣብነት ተጠቒሳ’ላ።ሎሚ ብዘሎ ኣፍራይነት ንኣብነት ኣብ ማሸላ ባሕሪ ዝተኻየደ ናይ ምድቓልን ናይ ሕርሻ ፈጠራን መጠን ድኽነት ጋና ኣብ 2016 ኣ/ፈ 20 ሚእታዊት ዝነበረ ኣብ 2030 ናብ ሽዱሽተ ሚእታዊት ክወርድ ትፅቢት ይግበር። ብመሰረት ባንኪ ዓለም ዘቐመጦ መጠን መዓልታዊ እቶም 1 ዶላርን 90 ሳንቲምን ካብ 2000 ጀሚሩ ልዕሊ ሓደ ቢሊዮን ሰባት ካብ ሕሱም ድኽነት ወፂኦም ኣለው። መሊንዳ ጌትስ እዚ ለውጢ መፂኡ ዘሎ ዓለም ኣብ ሰብኣዊ ዓቕሚ፣ኣብ ጥዕና፣ኣብ ትምህርትን ሕርሻን ኢንቨስት ስለዝተገብረ እዩ ይብላ። ምሉእ ትሕዝቶ ኣብዚ ምስማዕ ይክኣል። No media source currently available


ዓረና ኣብ አዲስ አበባን ከባቢኣን ንዝተፈጥረ ጎንጺ ኮኒኑ

ውድብ ዓረና ንልኡላውነትን ዴሞክራስን ኣብ ኣዲስ ኣበባን ከባቢኣን ብዝተፈጠረ ጎንፂ ህይወት ዜጋታት ምሕላፉን ኣካላውን ንዋታውን ዕንወት ምብፅሑ ዝኹነን ተግባር እዩ ክብሉ ብትሪ ነቒፉ። መንግስቲ ንተሓተቲ ኣካላት ብቕልጡፍ ናብ ሕጊ ከቕርቦምን መምሃራይ ስጉምቲ ክውሰደሎም እቲ ውድብ ይፅውዕ ክብሉ ሓላፊ ርክብ ህዝቢ ዓረና ትግራይ ኣይተ ዓምዶም ገብረስላሴ ሎሚ ኣብ ዝሃብዎ መግለፂ ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ቡራዩ ዘጋጠመ ግጭት ስዒቡ ኣብ ዋና ከተማ አዲስ አበባ ተቓውሞ ተኻይዱ

ኣብ ዝሓለፈ ቀዳመ ሰንበት ኣብ ከባቢ ዋና ከተማ ኢትዮጵያ አዲስ አበባ ዝተላዕለን ሞት 23 ሰባት ዘስዓበ ግጭት ቡራዩ ስዒቡ ትማሊ ሶኑይ ኣብ አዲስ አበባ ተቓውሞ ምክያዱ ተፈሊጡ’ሎ። ብሰንኪ ኣብታ ከተማ ዝተኻየደ ተቓውሞ ምክንያት መንገዲታትን ኣብያተ ንግዲን ምዕጻዎምን ተገሊጹ’ሎ። ኮሚሽነር ፈደራል ፖሊስ ዘይኑ ጀማል ነቲ ፍጻመ ብዝምልከት ኣብ ዝሃብዎ ቃል ፖሊስ “ሓደገኛ” ንዝብሎም ሰባት ኣብ ብዝተኮሶ ጥይት ሓሙሽተ ሰባት ምሟቶም ሓቢሮም ኣለው። ዘውዱ ጠኔ ሓደ ካብቶም ኣብቲ ናይ ትማሊ ሶኑይ ናይ ተቃውሞ ሰልፊ ዝተሳተፉ መንእሰይ’ዩ። ንሱ ጎረቤቱን ሓውን በቲ ግጭት ከምዝሞትዎ ብምግላጽ “ መንግስቲ ንሕበር ይብል ኣሎ፡ ግን ልዕልና ሕጊ እንተዘየሎ ብኸመይ ኢና ንሓብር” ይብል። No media source currently available  ዓለምለኸ ትካል ተሓለቒ ሰብኣዊ መሰላት ኣምንስቲ ኢንተርናሽናል መንግስቲ ኣብቲ ዝተላዕለ ግጭትን ኣብ እዋን ተቓውሞ ዝሞቱ ሓሙሽተ ሰባት ብዝምልከት ዝተማለአ ምርመራ ከካይድ ጻዊዒት ኣቕሪቡ’ሎ። ሓላፊ ቤት ጽሕፈት ቀዳማይ ሚንስትር ኣቶ ፍጹም አረጋ ኣብ ዘውጽእዎ ናይ ትዊተር መልእኽቲ ቀዳማይ ሚንስትር ኣብይ ኣሕመድ ነቲ ኣብ ከባቢ አዲስ አበባ ዘጋጠመ ግጭትን ሞትን ብትሪ ከምዝኾነኑ ብምግላጽ መንግስቲ ነቲ ጉዳይ አጻርዩ ኣብ ልዕሊ ተሓታቲ ዘድልይ ስጉምቲ ከምዝወስድ ሓቢሮም ኣለው። ብተወሳኺ በቲ ፍጻሜ ህይወቶም ንዝሰኣኑ ወገናት ዝተሰምዖም ከቢድ ሃዘን ብምግላጽ ንቤተሰቦም ምጽንናዕ ተመንዮም ኣለው። ቀዳማይ ሚንስትር ኣብይ ሎሚ በቲ ግጭት ካብ መነባብሮም ተመዛቢሎም ኣብ ዝተፈላለየ ቦታታት ተዓቑቦም ዘለው ዜጋታት ምብጽሖም’ውን መራኸቢ ብዙሃን ውሽጢ ሃገር ሓቢሮም ኣለው።


ምስሕሓብ ኣቶ ብርሃኑ ኣባዲን ቤት ፅሕፈት ህውሓትን (ሳልሳይ ክፋል)

ኣካያዲ ስራሕ ኤጀንሲ መራኸቢ ሓፋሽ ትግራይ ዝነበረ ጋዜጠኛን ደራሲን ብርሃኑ ኣባዲ ኣብ መንግስታዊ መሓውር ይኹን ኣብ ኣዋጅ ዘየለ ብቤት ፅሕፈት ህውሓት ዝመራሕ ናይ ውድብ ኣካል ሚዲያ ኮሚቴ ኣብ መዓልታዊ ስራሕ ጣልቃ እናኣተወ ከምዘጸገሞ ይገልፅ።  ኣቶ ብርሃኑ እዚ ጣልቃ ናይ ምእታው ተግባር እቲ ዝድለ ለውጢ ዕንቅፋት የጋጥሞ ከምዘሎ ዘመላኽት እዩ ኣብ ውሽጢ ህውሓት ደለይቲ ለውጢ ፀብለልታ ኣይረኸቡን የግዳስ ለውጢ ዘይደልዩ ወገናት ሕዚ እውን ምስ ሓይሎም እዮም ይብሉ። ኣባል ፖሊት ቢሮን ምኽትል ሓላፊ ቤት ጽሕፈትን ህውሓት ኣቶ ጌታቸው ረዳ ብወገኖም ኮሚቴ ሚድያ ኣጠቓላሊ ኣንፈት ካብ ምትሓዝ ወፃኢ ኣብ መዓልታዊ ሰራሕ ጣልቃ ኣይኣትውን፡ ኣቶ ብርሃኑ ካብ ሓለፍነቱ ዝተለዓለ እውን እቲ ዝድለ ለውጢ ስለዘየምፀአ እዩ ኢሎም።  ብኣቶ ብርሃኑ ዝተለዓለን ናይ ትግራይ ኣክቲቪስት የልዕልዎ ዘለው እቲ ለውጢ ክቕየር ይኽእል እዩ ዝብል ስግኣት ክምልሱ ከለው ኣቶ ጌታቸው ኣብ ውሽጢ ህውሓት ንለውጢ ዝድግፍን ዘይድግፍን ዝበሃል ከምዘየለውን እቲ ለውጢ ክዕንቀፍ እዩ ኢሎም ስግኣቶም ዝገልፁ እውን ክሰግኡ ከምዘይብሎምን ገሊፆም ኣለው። ዝርዝሩ ኣብዚ ምስማዕ ይክኣል። No media source currently available


ኣመራርሓ ደምህት ከተማ መቐለ ኣትዮም

ልዕሊ ክልተ ሽሕ ኣባላት ሰራዊት ዴሞክራስያዊ ምንቅስቃስ ህዝቢ ትግራይ (ደምህት) ኣብ ቀረባ እዋን ናብ ውሽጢ ሃገር ክኣትዉ እዮም ክብሉ ኣቦ መንበር እቲ ምንቅስቓስ ኣይተ መኮነን ተስፋይ ተዛሪቦም። ኣመራርሓ እቲ ምንቅስቓስ ሎሚ ሶኑይ ከተማ መቐለ ኣብ ዝኣተውሉ ኣቀባብላ ተገይርሎም ኣሎ። ኣይተ መኮነን ከምዝተዛረብዎ ኣባላት ሰራዊት እቲ ምንቅስቓስ ናብ ውሽጢ ሃገር ኣብ ዝኣትውሉ መትከሊ እግሪ ክዳለወሎም ምስ መንግስቲ ተዘራሪብና ኢና ኢሎም።  ኣብቲ ኣቀባብላ ዝተረኸቡ ሓላፊ ቢሮ ጉዳይ መናእሰይን ስፖርትን ትግራይ ኣይተ ነጋ በርሀ ብወገኖም መንግስቲ ትግራይ ይኹን ውድብ ህወሓት ምስ ደምህት ኣብ ዘራኽቦም ጉዳያት ሓቢሮም ንምስራሕ ድልው እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


መንግስቲ ክልል ትግራይ ኦነግ ኣብ ዘካየዶ ሰላማዊ ቃልሲ ከምዝተሓጋገዝ ኣፍሊጡ

መንግስቲ ትግራይ ኦነግ ኣብ ውሽጢ ሃገር ንዝገብሮ ሰላማውን ሕጋውን ቃልሲ ሓገዝ ክገብር እየ ኢሉ። ኣባላት ሰራዊት ግንባር ሓርነት ኦሮሞ (ኦነግ) ናብ ኢትዮጵያ ብግንባር ዛላንበሳ ኣብ ዝኣተውሉ ኣብ ዝተፈላለያ ከተማታት ክልል ትግራይ ኣቀባብላ ተገይርሎም። No media source currently available  ድምጺ ኣሜሪካ ዘዘራረቦም ኣባላት እቲ ውድብ በቲ ኣቀባብላ ከምዝተሓጎሱ ተዛሪቦም፤ ኣብ ውሽጢ ሃገር ዝግበር ሰላማዊ ቃልሲ ድማ ግደኦም ከምዘበርክቱ ገሊፆም። ምሉእ ትሕዝቶ ኣብዚ ምስማዕ ይክኣል። No media source currently available


መራሕቲ ኤርትራን ኢትዮጵያን ኣብ ስዑዲ ዓረብ ስምምዕ ሰላም ተፈራሪሞም

መራሕቲ ኤርትራን ኢትዮጵያን ኣብ መንጎ ክልቲኣን ሃገራት ንዝሓለፈ 20 ዓመታት ዝጸንሓ ኹናት ብምዝዛም ትማሊ ሰንበት ኣብ ከተማ ጅዳ ስዑዲ ዓረብ ስምምዕ ሰላም ተፈራሪሞም። ሰበ ስልጣን ክልቲኦም ሃገራት ብዛዕባ'ቲ ስምምዕ ዝርዝር ሓበሬታ ኣይሃቡን፡ እንተኾነ እቲ ስምምዕ ነቲ ኣብ መንጎ ክልቲኣን ሃገራት ዝተበጽሓ ስምምዕ ሰላም ዘሐይል'ዩ ክብሉ ሚንስትሪ ጉዳያት ወጻኢ ስዑዲ ዓረብ ዓብደል አል ጁቤር ምሕባሮም AFP ገሊጹ'ሎ። ንጉስ ስዑዲ ዓረብ ንጉስ ሳልማንን ወዶም ልዑል መሓመድ ቢን ሳልማን ነቲ ኣብ መንጎ ፕረዚደንት ኤርትራ ኢሳያስ ኣፈወርቂን ቀዳማይ ሚንስትር ኢትዮጵያ ዶ/ር ኣብይ ኣሕመድ ዝተፈረመ ስምምዕ ምትእንጋዶም ተገሊጹ’ሎ። No media source currently available  ጠቕላሊ ጸሓፊ ሕቡራት ሃገራት ኣንቶኒ ጉተረስ ኣብቲ ስነ ስርዓት ምፍርራም ድሕሪ ምርኻብ ንጋዜጠኛታት ኣብ ዝሃብዎ መግለጺ " ኣብ ቀርኒ ኣፍሪቃ ዝነፍስ ዘሎ ተስፋ ሰላም መርኣያ እዩ" ድሕሪ ምባል ንመራሕቲ ክልቲኦም ሃገራትን ንግስነት ስዑዲ ዓረብ ኣመስጊኖም። ኣብ መንጎ ኤርትራን ኢትዮጵያን ንዝሓለፈ 20 ዓመታት ዝጸንሓ ኹናት ኣብ ወርሒ ሓምለ ብዝተፈረመ ኣዋጅ ሓባራዊ ሰላምን ምትሕብባርን ምብቕዑ ድሕሪ ምሕባሩ መስመር ቴሌፎን፡ መንገዲ ኣየር ከምኡ’ውን ኣብ ዝሓለፈ ሰሙን መጉዓዝያ ምድሪ ንምጅማር ዶብ ክልቲኣን ሃገራት ዳግማይ ምክፋቱ ይፍለጥ። መራሕቲ ክልቲኣን ሃገራት ብተወሳኺ ትማሊ ሰንበት ዝለዓለ ሽልማት ስዑዲ ዓረብ ካብ ንጉስ ሳልማን ተዋሂብዎም ኣሎ። ምስዚ ብዝተሓሓዝ ፕረዚደንት ጅቡቲ እስማዒል ዑመር ገለ ሎሚ ምስ ፕረዚደንት ኢሰያስ ኣፈወርቂ ኣብ ስዑዲ ዓረብ ከምዝተራኸቡ ሚንስትር ጉዳያት ወጻኢ ስዑዲ ዓረብ ዓብደል ኣል ጁቤር ኣብ ዘውጽእዎ ናይ ትዊተር መልእኽቲ ሓቢሮም።   ሚንስተር ቁጠባን ፋይናንስ ጅቡቲ ኢልያደወላሕ ብወገኖም ንቀርኒ ኣፍሪቃ ንሰላም፡ምርግጋእንን ምዕባለን ዘሰጋገር ፍጻሜ ክብሉ ኣብ ዘውጽእዎ ናይ ትዊተር መልእኽቲ ገሊጾም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ድሕሪ ምኽፋት ዶብ ዝጀመረ ምንቅስቃስ ህዝቢ ካብን ናብን ኤርትራን ኢትዮጵያን

ኣብዘን ዝሓለፋ 2-3 መዓልታት ኣስመራ- ሰንዓፈ-ዛላንበሳ መስመር ፣ ካብ ወትሮ ብዝተፈለየ ብብዝሒ ተሽከርከርትን ሰባትን ኣዕለቕሊቑ ይርከብ።ብምኽንያት ሓድሽ ዓመት 2011 ኢትዮጵያ ፣ፕረዚደንት ኢሳይያስ ኣፈወርቂን ቀ/ሚ ኢትዮጵያን ነበርቲ ወከልቲ ክልቲኡ ህዝብታትን ኣብ ዝተረኽቡሉ ንልዕሊ 20 ዓመታት ተዓጽዩ ዝጸንሐ ንኤርትራን- ኢትዮጵያን ዘራኽብ መስመር ኣስመራ-ዛላንበሳ- ትግራይ ብወግዒ ድሕሪ ምኽፋቱ ካብን ናብን ኣስመራ -ዓዲ ግራት-መቐለ ናይ ትግራይን ኣዲስ ኣበባን ታርጋ ዘለዎም ተሽከርከርቲ ብብዝሒ ክንቀሳቐሳ ጀሚረን ኣለዋ። ካብ ኤርትራ'ውን ናይ ኤርትራ ታርጋ ዘለወን መካይን ብተመሳሳሊ ናብ ትግራይ ጉዕዞ ጀሚረን ኣለዋ።ናይ ትግራይን ኣዲስስ ኣበባ ታርጋ ዘለወን ጣፍን ስሚንቶን ዝጸዓና ዓበይትን ማእከሎትን ናይ ጽዕነት መካይንኣብ ብሎኮ ጎዳይፍ ጽዕነተን ብምርጋፍ ፣ንኩንታል ጣፍ 3500 ናቕፋ፣ንኩንታል ስሚንቶ ከኣ ብ600 ናቅፋ ኣብ ምሻጥ ይርከባ። ናይ ክልቲኡ ሃገራት ተጓዕዝቲ ብወገኖም ኣብ መንጎ ክልቲኡ ሃገራት ዝነበረ ዘይምስምማዕ ብሰላማዊ መንገዲ ተፈቲሑ ድሮ ህዝቢ ካብን ናብን ክመላለሰን ክራከብን ብምጅማሩ ዝተሰምዖም ሓጎስ ገሊጾም'ዮም። ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ኢሰያስ ንብኣፈኛ ባይቶ ክልል ኣምሓራ ዝተመርሐ ልኡኽ ተቐቢሉ ኣዘራሪቡ

ፕረዚደንት ኢሰያስ ኣፈወርቂ ብኣፈኛ ባይቶ ክልል ኣምሓራ ወይዘሮ ወርቀሰሙ ማሞ ዝተመርሐ ጉጅለ ልኡኽ ተቐቢሉ ኣዘራሪቡ። ምብጻሕ ብኣፈኛ ባይቶ ክልል ኣምሓራ ወይዘሮ ወርቀሰሙ ማሞ ዝተመርሐ ጉጅለ ልኡኽ መርኣያ ዘለዎም ኣድናቖት ነቲ ኣብ ሞንጎ ኤርትራን ኢትዮጵያን ንዝተበጽሐ ስምምዕ ሰላምን ንምድልዳሉ ዘለዎም ቅርቡነት ንምግላጽ ምዃኑ ሚ ንስትሪ ዜና ኣቶ የማነ ገብረመስቀል ኣብ ዘውጽኦ ናይ ትዊተር መልእኽቲ ሓቢሩ።  ፕረዚደንት ኢሰያስ ኣፍወርቂ ብወገኑ ንምብጻሕ እቲ ጉጅለ ብምንኣድ እቲ ብክልቲኦም መራሕቲ ዝተወስደ ተበግሶ መርኣያ ድሌት ህዝብታት ክልቲኤን ሃገራት ጥራይ ምዃኑ ኣብሪሁ።


ኣብ አዲስ አበባ ብዝተላዕለ ጎንጺ ሓደ ሰብ ሞይቱ

ኣብ ከተማ አዲስ አበባ ብሰንኪ ባንዴራ ዝተፈላለየ ውድባት ትማሊን ሎሚን ጎንጺ ከምዝተፈጥረ ነበርቲን ፖሊስን ኣፍሊጦም። እቲ ጎንጺ ዝተላዕለ ንኣመራርሓ ግንባር ነጻነት ኦሮሞ ንምቅባል ኣብ ዝነበረ ምድላው ኣብ ኣሰቃቅላን ኣለኻኽያን ሕብሪን ባንዴራ ውድባት ዝተላዕለ ተቓውሞ መንእሰያትን ምኻኑን ካብ ክልቲኦም ወገናት ዝተረኽበ ሓበሬታ የብርህ። በቲ ጎንጺ ሓደ ሰብ ብእምኒ ተወቒዑ ከምዝሞተ ፖሊስ አረጋጊጹ’ሎ። ግንባር ነጻነት ኦሮሞ በቲ ተግባር ከምዝጎሃየ ገሊጹ። እቲ ዝተጀመረ ለውጢ ብኣሉታ ከይጽለው ንምክእኣል ክህልው ኣለዎ እውን ኢሉ’ሎ። ጉዳይ ባንዴራ ዝያዳ ዘኽርሩ ካብቶም ዝመጹ ፓርቲታት ንላዕሊ እቶም ምክፍፋል ዝደልዩ ሓይልታት’ዮም ክብሉ’ውን ቀዳማይ ሚንስተር አብይ አሕመድ ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ርእይቶ ነበርቲ መቐለ ኣብ ስነ ስርዓት ጽንብል ምኽፋት ዶብ ኢትዮ-ኤርትራ መራሕቲ

ድሕሪ 20 ዓመታት ዶብ ኢትዮጵን ኤርትራን ብወገን ዛላንበሳ ኣብ ዝተኸፈተሉ እዋን ፕረዚደንት ኢሳያስ ኣፈወርቂን ቀዳማይ ሚንስተር ዶክተር ኣብዪ ኣሕመድ ኣብቲ ጽንብል ተሳቲፎም ንህዝቢ መልእኽቲ ከየሕለፉ እዮም ግና ተመሊሶም። እዚ ጉዳይ መዘራረቢ ኮይኑ ኣሎ። ኣብ ከተማ መቐለ ንገለ ነበርቲ ኣብዚ ጉዳይ ዘለዎም ርእይቶን ብተወሰኺ፣ ነቲ መድረኽ ዝመርሐ ጋዜጠኛን ሓላፊ ቢሮ ርክብ ህዝብን መንግስትን ትግራይ ኣይተ ረዳኢ ሓለፎምን ኣብቲ መድረኽ እቶም መራሕቲ ክዛረቡ ትልሚ ነይሩ’ዶ ንዝብል ብዝምልከት ዝተዳለወ ጸብጻብ ኣብዚ ምስማዕ ይክኣል። No media source currently available


ኣሜሪካ ኣብ ኢትዮጵያ ዝጀምረ ለውጢ ክትድግፍ ኣለዋ ክብሉ ላዕለዎት ሰበ ስልጣን’ታ ሃገር ጸዊዖም

ኣብ ሚንስትሪ ጉዳያት ወፃኢ ኣሜሪካ ናይ ኣፍሪቃ ጉዳያት ተሓጋጋዚ ሚንስተር ቲቦር ናዢ ኣሜሪካ ምስ ኢትዮጵያ ዘለዋ ርክባት ከተሐይል ኣለዋ ኢሎም ።ኣባል ባይቶ ኣሜሪካን ኣቦ ወንበር ንኡስ ኮሚቴ ጉዳያት ኣፍሪቃን ክሪስቶፈር ስሚዝ እውን ቀዳማይ ሚንስትር ኣብይ ኣሕመድ ሓገዝ ኣሜሪካ የድልዮም እዩ ኢሎም።ክልቲኦም ነዚ ዝገለፁ ንኩነታት ኢትዮጵያ ንምስማዕ ትማሊ ረቡዕ ኣብ ኮንግረስ ኣብዝተዳለወ ኣኼባ ንኡስ ኮሚቴ ጉዳያት ኣፍሪቃ እዩ። ኣብ ኣሜሪካ ሚንስትሪ ጉዳያት ወፃኢ ናይ ኣፍሪቃ ጉዳያት ተሓባባሪ ሚንስተር ቲቦር ናዢ ኣብ ዋሽንግተን ንንኡስ ኮሚቴ ኮንግረስ ኣሜሪካ ንህልው ኩነታት ኢትዮጵያ ብዝምልከት ኣብዘስምዕዎ ቃለ ምስክርነት ኢትዮጵያ ኣብ ታሪኻዊ ለውጢ ትርከብ ኣላ ኢሎም። “ኣብ ኢትዮጵያ ቀዳማይ ሚንስተር ኣብይ ኣሕመድ 2 ሚያዚያ 2018 ቀዳማይ ሚንስተር ኮይኖም ካብ ዝምዘዙ ንድሓር ንኹሉ ማሕበረሰብ ኢትዮጵያ ኣብ ዝትንክፉ ጉዳያት ለውጢ ኣበጊሶም እዮም።ቅድሚኦም ዝነበረ መንግስቲ ዘይፈትሖም ጉዳያት ብዕቱብ ምግጣሞም ዓብዪ ሞሳ ይግብኦም።” ትፅቢት ኢትዮጵያዊያን ዝለዓለ ምዃኑ ዝሓበሩ ቲቦር ናዢ ሓገዝ ኣሜሪካ ድማ ኣገዳሲ ምዃኑ ሓቢሮም ኣለው። “ትፅቢት ህዝቢ ኢትዮጵያ ብዘገርም ኣዚዩ ዝለዓለ እዩ።መብዛሕትኦም ኸኣ መናእሰይ እዮም።ኣስታት 70 ሚሊዮን ሰባት ዕድሚኦም ትሕቲ 30 ዓመት ምዃኑ ንግምት።መብዛሕትኦም ብሰንኪ ብልሽውናን ቁጠባዊ ዕድላትን ኣብ ቀረባ ዓመታት ኣብ ዝተኻየዱ ሰልፍታት ተቓውሞ ተሳቲፎም እዮም።” ኣብ መንጎ ኢትዮጵያን ኤርትራን ዝተበፅሐ ስምምዕ ሰላም ዝነኣዱ ተሓባባሪ ሚንስተር ጉዳያት ኣፍሪካቃ ናዢ ብዝለዓለ እምነት ተቐቢልናዮ ኢሎም። “ዶ/ር ኣብይ ኣሕመድን ፕረዚደንት ኢሳያስ ኣፈወርቅን ን20 ዓመታት ዝነበረ ግጭት ኢትዮጵያን ኤርትራን ከብቅዕ ብሓባር ንምስራሕ ዝወሰዱዎ ተበግሶ ብልዑል ጠመተ ኢና ተቐቢልናዮ።ሳዕቤን ናይቲ ግጭት ንምፅጋን ኣብ ህዝብታት ክልቲአን ሃገራት ብፍላይ ኸኣ ኣብ ከባቢታት ዶብ ገና ዝስራሕ ኣሎ።ንሰላም ዝድግፍ ብኽልቲኡ ወገን ሓያል ስምዒት ከምዘሎ ግን ርኢናዮ ኣለና።ክልቲኦም መንግስታት ኣብቲ ከባቢ ዝፈጥሮ ኣወንታዊ ውፅኢት ኣድላይነቱ ኣስሚሮምሉ እዮም።” HR-128 ብዝብል ሽም ዝፅዋዕን ንኣተሓሕዛ ሰብኣዊ መሰላት ኢትዮጵያ ክመሓየሽ ዝጽውዕ ረቒቕ ሕጊ ኣብ ኮንግረስ ኣሜሪካ ብምቕራብ ዝፍለጡ ሪፓብሊካዊ ኣባል ኮንግረስ ክሪስቶፈር ስሚዝ እውን ምስክርነቶም ገሊፆም ኣለው።ኣብ ቀረባ ኣብ ኢትዮጵያ ብምብፃሕ ምስ ቀዳማይ ሚንስተር ኣብይ ኣሕመድን ዝተፈላለዩ ኣካላትን ከምዝተራኸቡ ብምግላፅ ከምዚ በሉ።  “ቅድሚ ሒደት ሰሙናት ኣባል ኮንግረስን ኬረን ባስን ኣነን ናብ ኢትዮጵያ ከይድና ኣብ ዋና ከተማ ኢትዮጵያ ኣዲስ ኣበባ ምስ ቀዳማይ ሚንስተር ኣብይ ተራኺብና።ሓደ ዝተዓዘብኩዎ፣ኣብ ኢትዮጵያ ቅድሚ ሎሚ ርእየዮ ዘይፈልጥ ዝለዓለ ድልየት ለውጥን ተስፋን እዩ።እቶም ቀዳማይ ሚንስተር ፍርቂ ዓመት ኣብዘይመልእ ግዜ ብዘምፅኡዎ ለውጢ ናእዳን ምትብባዕን ይግብኦም እዩ።” ንሶም ብተወሳኺ እቲ ትፅቢት ዝለዓለ ምዃኑ ኣባል ኮንግረስ ስሚዝ ሓቢሮም። “ክንርስዖ ዘይብልና እቲ ትፅቢት እናዓበየ እዩ መፂኡ።ንሶም ዝጀመሩዎ ለውጢ ክቕፅል ኣለዎ።ንኣብነት ኣብ 2009 ዝፀደቐ ክፉእ ኣዋጅ ማሕበራትን ግብረሰናይን ሕጊ ፀረ ግብረሽበራን ሎሚ እውን ኣብ ቦቱኡ ኣለው።ሕጋዊ ትካላት ስቪል ማሕበረሰብን ፖለትካዊ መደረን ንምዕፋን ዝተፈጥሩ እዮም።ኣነን መሳርሕተይን ዘዘራረብናዮም ብዙሓት እሱራትን ግዳያት መስቀይትን ዝነበሩ ሎሚ እውን ፍትሒ ይሓቱ ኣለው።ኣሕሊፍናዮ ኢሎም ዝገለፅዎ ስቅያት ፍፁም ዘስካሕካሕ እዩ።ኦርቶዶክሳዊት ቤተ ክርስትያን ዝርከቡዎም ብተደጋጋሚ ዝሰማዕናዮ ነገር ነታ ሃገር ንቕድሚት ንምስጓም መስርሕ ሓቅን ዕርቅን ከምዘድልይ እዩ።” ኣባል ኮንግረስ ካረን ባስን ካልኦት ኣጋይሽን እውን ብዛዕባ ኣብ ኢትዮጵያ ዝተርኣዩ ምዕባለታት መደረ ኣስሚዖምን ንሕቶታት እውን መሊሶም ኣለው። ኣብ ሚንስትሪ ጉዳያት ወፃኢኣሜሪካ ናይ ኣፍሪቃ ጉዳያት ተሓባባሪ ሚንስተር ቲቦር ናዢ ኣብ መንጎ ኢትዮጵያን ኤርትራን ዝተርኣየ ኣወንታዊ ምዕባለታት ብምድናቕ፣ኤርትራ ኣብቲ ዞባ ዝተፃወተቶ ኣውንታዊ ተራን ዳግም ምቅልቓል ኣብ ዓለምለኻዊን ዞባውን መድረኻት ዝፈጥሮ ዕድላት ከምኡ እውን ኣሰካፊ ኣተሓሕዛ ሰብኣዊ መሰላት ናይታ ሃገር ብዝምልከት ዝተዛረቡዎ ፅባሕ ክነቕርቦ ኢና። ምሉእ ትሕዝቶ ኣብዚ ምስማዕ ይክኣል። No media source currently available


ብሚንስተር ጉዳያት ወጻኢ ግብጺ ዝምራሕ ጉጅለ ልኡኽ ኣብ ኤርትራ ምብጻሕ የካይድ ኣሎ

ብሚንስተር ጉዳያት ወጻኢ ግብጺ ሳሚህ ሹከረይ ዝምራሕ ጉጅለ ልኡኽ ሎሚ ምስ ፕረዚደንት ኢሳያስ ኣፈወርቂ ኣብ ኣስመራ ተራኺቡ፡ተዘራሪቡ። ሚንስተር ጉዳያት ወጻኢ ግብጺ ካብ ፕረዚደንት ኣል -ሲሲ ዝተላእኸ መልእኽቲ ንፕረዚደንት ኢሳያስ ኣፈወርቂ ከምዘብጸሓ ሚንስተር ዜና ኣቶ የማነ ገብረመስቀል ኣብ ዘውጽኦ ናይ ትዊተር መልእኽቲ ሓቢሩ ኣሎ።  ክልቲኦም ወገናት ኣብ ምስፋሕ ክልቲኣዊ ምትሕብባርን ዞባዊ ምዕባለን ከምተዘራረቡ ጠቂሱ ኣሎ።


ድራማዊ ፍጻሜ ምፍልላይ ስድራ ቤታት ኣብ ዛላምበሳ

ትማሊ ረቡዕ ኣብ ዛላምበሳ ዝተራእየ ርክብ ንኣስታት ዕስራ ዓመታት ብመንግስታት ሰራሕ ሓጹር ተፈላልዮም ዝነበሩ ስድራ ቤታት ‘ድራማዊ ፍጻመ ከምዝረኸበ’ ጋሻና ይገልጽ። መራሕቲ ክልቲኤን ሃገራት ክርከብሉ’ዮም ተባሂሉ ናብ ዝተዳለወ ስነ ስርዓት ወረቀት ዕድመ ዘይረኸቡ ህዝቢታት ክልቲኤን ሃገራት ንሓጹር ሰሪሑ ኣይትሕለፉ ባሃሊ ስራዊት ክልቲኤን ሃገራት ጥሒሶም ብምሕላፍ ከምዝተሓቛቆፉን ከምዝተሰዓዓሙን’ውን ተገሊጹ። መራሕቲ ክልቲአን ሃገራት ሃንደበት ድሕሪ ሃገራዊ መዝሙር ክልቲኤን ሃገራት ካብ’ቲ ስፍራ ከምዝነቐሉ’ውን ንምፍላጥ ተኻኢሉ’ሎ። ድሕሪ ዕስራ ዓመት ንሓወን ዝረኸባ ወላዲት’ውን ኣዘራሪብና ኣለና። መጻኢ ጊዜ ‘ጊዜ ሰላምን ፍቕሪን ክኾነልና’ዩ ዝብል ተስፋ ኣለኒ’ ይብላ። No media source currently available


ኢትዮጵያ ብብዝሒ ተመዛበልቲ ውሽጢ ሃገር ቅድሚት ተሰሪዓ’ላ

ኢትዮጵያ ኣብ ዝሓለፉ ሹድሽተ ኣዋርሕ ጥራሕ ብበዝሒ ተመዛበልቲ ንሶሪያ ከምዝበለፀታ ንተመዛበልቲ ውሽጢ ሃገር ዝከታተል IDMC ዝተበሃለ ዓለምለኸ ትካል ኣፍሊጡ። ተመዛበልቲ ውሽጢ ሃገራት ብበዝሒ ካብዘለወን ሽዱሽተ ሃገራት ኣፍሪቃ ኢትዮጵያ ቅድሚት ተሰሪዓ’ላ። ብዝተፈላለዩ ምኽንያታት ኣብ ውሽጢ ሃገሮም ንዝመዛበሉ እናተኸታተለ ዝፅብፅብን ቤት ፅሕፈቱ ጄኔቭ ዝኾነን Internal Displacement Monitoring Center/IDMC/ ዝተበሃለ ትካል ሎሚ ኣብዘውፅኦ መግለጺ ኣብ ዓመተ 2018 ፀብፃብ ፍርቂ ዓመት ኩነታት ተመዛበልቲ ኢትዮጵያ ዘተሓሳስብ እዩ ኢሉዎ’ሎ። ዳይረክተር ናይቲ ትካል ኣሌክሳንድራ ቢላክ ካብ ጥሪ ክሳብ ሰነ ንዘሎ እዋን ከምዝሽፍን ሓቢረን። “እቲ ሪፖርት ከምዝሕብሮ ኢትዮጵያ ኣብዚ ሽዱሽተ ኣዋርሕ ጥራሕ ብብዝሒ ተመዛበልቲ ውሽጢ ሃገር ዝወሰኸት ሃገር ምዃና እዩ።1.4 ሚሊዮን ሰባት ሓድሽቲ ተመዛበልቲ ሰባት ተመዝጊቦም ኣለው።እዚ ኣሃዝ ኣብዚ ስዓት ዝለዓለ ጠመተ ዘድልያ ሃገር ምዃና ይሕብር።” እቲ ትካል ብዙሕ ህዝቢ ናይ ዝተመዛበሎም 10 ሃገራት ሪፖርት ዝሓዘ እዩ።ኣብ ሶሪያ ኣብ ውሽጢ ሽዱሽተ ኣዋርሕ ዝተመዝገቡ ተመዛበልቲ 1.2 ሚሊዮን ክኾኑ ከለው ኣብ የመን ድማ 142 ሽሕ ሰባት ተመዛቢሎም ኣለው።ኢትዮጵያ ግን 1.4 ሚሊዮን ህዝቢ ኣብ ውሽጢ ሃገር ብምምዝባል ኣብ ቅድሚት ተሰሪዓ’ላ።ካብ ኣፍሪካ 946 ሽሕ ሰባት ተመዛበልቲ ዘለዋ ኮንጎ ድሕሪ ኢትዮጵያ ተሰሪዓ’ላ።ኣብ ኢትዮጵያ ሓድሽ ዝተመዛበሉ ሰባት ዝተመዝገቡ ካብ ምዕራብ ጉጂን ጌዶ ምዃኖም እውን ዳይሬክተር’ቲ ትካል ወሲኸን ገሊፀን። “ኣብ ምዕራብ ኢትዮጵያ ኣብ ተዋሰንቲ ከባቢታት ጉጂን ጌድዮን ብዝተልዓለ ግጭት ጥራሕ ኣብ ፈቐዶ መዕቖቢታት ዝርከቡ ተመዛበልቲ ዝዝሖም ኣስታት ሓደ ሚሊዮን ይብፅሕ።እቶም ተመዛበልቲ ኣብ ኣዚዩ ዝተፃበበ ኩነታት ከምዝርከቡ፤መግብን ማይን ንምርካብ ዝለዓለ ጭንቂ ከምዝኾኖም፣ብቑዕ ኣገልግሎት ጥዕና እውን ከምዘይረኽቡን ገሊፆምልና እዮም።” ኣብ ኢትዮጵያ ብሰንኪ ድርቅን ዝተፈላለዩ ናይ ተፈጥሮ ፀገማትን ንነዊሕ ዓመታት ተመዛበልትን ሓገዝ ዘድልዮምን ብብዝሒ ክምዝገብ ከምዝፀንሐ ዝሓበራ እተን ዳይረክተር ኣብ ቀረባ ዝተርኣዩ ምዝንባላት ግን ብሰንኪ ግጭታት ዝተፈጥሩ እዮም ኢለን።ኣብ ዝሓለፈ ታሕሳስ ጉጅልአን ኣብ ክልላት ሶማሌን ኦሮሚያን ንዝተመዛበሉ ከምዝተዓዘቡ እውን ገሊፀን። “ናይዚ ክልል ሪፖርት እውን ተመሳሳሊ እዩ።ብርክት ዝበሉ ተመዛበልቲ ማይን መሰረታዊ ዝኾኑ ረድኤት ንምርካብ ዝለዓለ ፀገም ኣለዎም።ናታቶም ኩነታት እውን ኣዚዩ ዘተሓሳስበና እዩ።” ንሰን ከምዝሓበርኦ ብናይ ተፈጥሮ ሓደጋ ዝተመዛበሉ እናሃለው ብግጭት ዝተመዛበሉ ሰባት በዝሒ ምውሳኽ መፃኢ እዋን ዘተሓሳስብ ይገብሮ ኢለን። ናይ ሕቡራት ሃገራት ትካል ህፃናት ኣድሕን ኣብ መጀመሪያ እዚ ሒዝናዮ ዘለና ዓመት 1.6 ዝነበረ ብዝሒ ተመዛበልቲ ኣብዚ ሕዚ እዋን 2.8 ሚልዮን ሰባት ከምዝበፅሕ ኣብ ዝሓለፉ ሰሙናት ገሊፁ ነይሩ። ምሉእ ትሕዝቶ ኣብዚ ምስማዕ ይክኣል። No media source currently available


መሪሕነት ደሞክራሲያዊ ምንቅስቓስ ህዝቢ ትግራይ ትማሊ ኣዲስ ኣበባ ኣትዮም

ኣብ ኤርትራ መዋፈሪኡ ጌሩ ኣንጻር መንግስቲ ኢትዮጵያ ዕጥቃዊ ቃልሲ ከካይድ ዝጸንሐ ደሞክራሲያዊ ምንቅስቓስ ህዝቢ ትግራይ (ደምህት)፡ ዝሓለፈ ወርሒ ነሓሰ ዕጥቃዊ ቃልሲ ደው ምባሉ፡ ኣብ ኣስመራ ምስ ልኡኻት መንግስቲ ኢትዮጵያ ሰላም ድሕሪ ምዝታይ፡ ትማሊ ኣዲስ ኣበባ ዝኣተወ ቃልሱ ብሰለማዊ መንገዲ ንምቕጻል ምዃኑ ዋና-ጸሓፊ ደምህት ኣቶ ግደይ ኣሰፋ ንሬድዮ ፋና ገሊጹ`ሎ። ኣብ ሚንስትሪ ጉዳያት ወጻኢ ኢትዮጵያ ሚንስተር ዲኤታ ዶ/ር ኣክሊሉ ሃይለሚካኤል ንመሪሕነት ደምህት ኣቀባብላ ጌሮምሎም ኣለዉ። ምሉእ ትሕዝቶ ኣብዚ ምስማዕ ይክኣል።


ነበርቲ ክልቲአን ሃገራት ኣብ ዝተሳተፍሉ በዓል ሓዱሽ ዓመት ኣብ ዛላንበሳን ሰርሓን ተኸቢሩ

ኣብ ዶብ ኢትዮጵያን ኤርትራ ከባቢ ዛላንበሳ ነበርቲ ክልቲአን ሃገራት ኣብ ዝተሳተፍሉ በዓል ሓዱሽ ዓመት 2011 ብሓባር ኣኽቢሮም። ኣብቲ በዓል ፕረዚዳንት ኢሳያስ ኣፈወርቂን ቀዳማይ ሚንስተር ዶክተር ኣብዪ ኣሕመድን ተሳቲፎም እዮም።  እቲ በዓል ኣብ ጎረቤት ከተማ ዛላንበሳ ዝኾነት ሰርሓ እውን ክልቲኦም መራሕቲን ካብ ክልቲኡ ህዝቢ ዝተሳተፈሉ ተኸቢሩ። ን20 ዓመታት ተፈላለዮም ዝፀንሑ ስድራ እውን ሎሚ መዓልቲ ተራኺቦም። ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ኣብቲ ጽንብል ኣብ ዘስምዕዎ መደረ “እዚ ሰላም ክውን ክኸውን ዝገበሩ ዝበሉዎም መራሕቲ ኒኢዶም ንቐፃሊነት እዚ ሰላም እውን ህዝቢ ትግራይ ቁሩብ እዩ” ኢሎም። ምሉእ ትሕዝቶ ኣብዚ ምስማዕ ይክኣል። No media source currently available No media source currently available


ሓባራዊ ዶባት ኤርትራን ኢትዮጵያን ዳግማይ ተኸፊቱ

ኣብ መንጎ ኤርትራን ኢትዮጵያን ዝተጀመረ ርክብ ሎሚ ሶሉስ ናብ ካልእ ምዕራፍ ብምስግጋር ሓባራዊ ዶባተን ዳግማይ ከፊተን። ፕረዚዳንት ኤርትራ ኢሳያስ ኣፈወርቅን ቀዳማይ ሚንስተር ኢትዮጵያ ኣብይ ኣሕመድን ሎሚ ኣብ ሰዓታት ቅድሚ ቀትሪ ንክልቲአን ሃገራት ዘራኽብ መስመር ዶብ ደባይ ሲማ-ቡሬ ድሕሪ ቐትሪ ኸአ ዶብ ሰርሓ-ዛላምበሳ ብድሙቕ ስነስርዓት ከፊቶም ኣለው። ቀዳማይ ሚንስትር ኣብይ ኣሕመድ አዲስ አበባ ኣብ ዝኣተውሉ ኣብ ዝሃብዎ ቃል “ሰራዊትናን ሰራዊት ኤርትራን ተሓቛቒፉ ብሓባር ክስዕስዕን ክነብዕን ምርኣይ ኣዚዩ ደስ ይብል” ኢሎም። ኣብ ዛላንበሳ ኣብ ዝተኸብረ ስነስርዓት መደረ ዘስምዑ ምኽትል ኣማሓዳሪ ክልላዊ መንግስቲ ትግራይ ዶ/ር ደብረፅዮን ገብረሚካኤል እዚ ክፍጥር ንዝገበሩ መራሕቲ ክልቲአን ሃገራት ኣመስጊኖም። ዝተጀመረ ሓድሽ ምዕራፍ ንምድልዳል ህዝብን መንግስትን ትግራይ ክልቲኡ ህዝብታት ብውሑስ ሰላምን ልምዓትን ክርብሑ ክሰርሕ እዩ ኢሎም። እቲ ዶባት ዳግም ናይ ምኽፋት ስነስርዓት ምስ ሓድሽ ዓመት ኢትዮጵያ ተገጣጢሙ’ሎ። ምሉእ ትሕዝቶ ኣብዚ ምስማዕ ይክኣል። No media source currently available No media source currently available


ፕረ.ኢሳያስ ኣፈወርቂን ቀ/ሚ ኣብይ ኣሕመድን ንመራኸቢ መስመር መንገዲ ዶባት ኤርትራን ኢትዮጵያን ብወግዒ ከፊቶም

ፕረሲደንት ኢሳያስ ኣፈወርቅን ቀ/ሚ ኣቢይ ኣሕመድን ሎሚ ንመስመር ደባይ-ሲማ-ቡረ፡ ብወግዒ ድሕሪ ምኽፋት ንመሰጋገሪ መስመር ሰርሓ ዛላምበሳ`ውን ድሕሪ ቐትሪ ብወግዒ ኸፊቶሞ`ለዉ። ፕረዚደንት ኢሳያስ ኣፈወርቂን ቀ/ሚ ኣብይ ኣሕመድን ብምክንያት እቲ ሎሚ ዝኽበር ዘሎ በዓል ሓድሽ ዓመትን ቅዱስ ዩሃንስን ንመጉዓዝያ ምድሪ ጽርግያ ደባይ ሲማ ቡሬ ከፊቶም። ፕረሲደንት ኢሳያስ ኣፈወርቅን ቀ/ሚ ኣቢይ ኣሕመድን ሎሚ ንመስመር ደባይ-ሲማ-ቡረ፡ ብወግዒ ድሕሪ ምኽፋት ንመሰጋገሪ መስመር ሰርሓ ዛላምበሳ`ውን ድሕሪ ቐትሪ ብወግዒ ኸፊቶሞ`ለዉ። ድሕሪ`ዚ ካብ መዐርፎ ነፈርቲ ኣስመራ ተበጊሶም ኣዲስ ኣበባ ዝተመልሱ ዶር ኣቢይ ኣሕመድ፡ ብዛዕባ`ቲ ዝተዓዘብዎ ፍጻመ መግለጺ ሂቦም ኣለዉ፡ No media source currently available    ኣብቲ ጽንብል ኣብቲ ከባቢ ዝነብረ ሰራዊት ክልቲኡ ሃገራትን ነበርቲ’ቲ ከባቢ ከምዝተሳተፉ ተፈሊጡ’ሎ።  ኤርትራን ኢትዮጵያን ኣብ ሓምለ 9,2018 ኣዋጅ ስምምዕ ሰላምን ምሕዝነትን ድሕሪ ምፍርራመን ኤምባሲታተን ክልቲኣን ሃገራት ዳግም ምኽፋቶም፡ መስመራት ቴሌፎንን በረራን ምጅማሩ ይፍለጥ። No media source currently available


ናይ ኢትዮጵያ ኦርቶዶክስ ቤተክርስትያን ንዶ/ር ኣብይ ኣሕመድ ሸሊማ

ጽባሕ ንዝጅመር ሓድሽ ዓመት ብዝምልከት መልእኽቲ ዘሕለፉ ቀ/ሚ ኣብይ ኣሕመድ ንዝተጀመረ ናይ ለውጢ ስራሕ መሰረት ዝሕዘሉ ክኸውን’ዩ ኢሎም። ዶ/ር ኣብይ ኣሕመድ ትማሊ ካብ ቤተ ክርስትያን ኦርቶዶክስ ተዋህዶ ዝተዋህቦም ሽልማት ኣብ ዝተቐበልሉ ካብ ወኪል ድምጺ ኣሜሪካ ንዝቕረበሎም ሕቶ ኣብ ዝመለስሉ እዋን እታ ቤተ ክርስትያን ንቀዳማይ ሚንስተር ኣብይ ኣህመድ ነቲ ሽልማት ዝሃበት ነቲ ኣብታ ሃገር ዝረአ ዘሎ ለውጢ ብምምራሖምን ንክቅጽልሉ ንምትብባዕን ምዃኑ’ውን ተገሊጹ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣመራርሓ ኣርበኞች ግንቦት 7 አዲስ አበባ ኣትዮም

ናይ ኣርበኞች ግንቦት 7 አባላት ኣመራርሓ ትማሊ ካብ ዝተፈላለየ ሃገራት አዲስ አበባ ኣብ ዝኣተውሉ ካብ ቦሌ ዓለምለኸ መዓርፎ ነፈርቲ ኣትሒዙ ክሳብ አዲስ አበባ ስታድየም ድሙቕ ኣቀባብላ ተጌርሎም። አባላት ኣመራርሓ አርበኞች ግንቦት 7 ኣብ አዲስ አበባ ኣብ ዝኣተውሉ እዋን’ቲ ስታድየም አዲስ አበባ ብናይ ቐደም ባንዴራ ኢትዮጵያ ደሚቑ ከምዝነበረን ብዝሒ ዘለዎ ሰባት ከምዝተረኽቡን ተፈሊጡ’ሎ። ናይ ኣርበኞች ግንቦት 7 ምንቅስቃስ አቦ መንበር ፕሮፌሰር ብርሃኑ ነጋ አዲስ አበባ አብ ዝኣተውሉ ኣብ ዘስምዕዎ መደረ ነዚ ለውጢ ዝቓወሞ ወገናት ናይ ይቅሬታን ፍቕሪን ጻውዒት ኣቕሪቦም። ዋና ጸሓፊ'ቲ ውድብ ኣቶ ኣንዳርጋቸው ጽጌ ብወገኖም "እቲ ቃልሲ ገና ሕጂ’ዩ ተጀሚሩ" ኢሎም ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዶብ ኤርትራን ኢትዮጵያን ተሓጺሩ ዝነበረ መንደቕ ፈሪሱ

ሎሚ ሶሉስ ሰራዊት ምክልኻል ኢትዮጵያን ኤርትራን ኣብ መንጎ ኸተማታት ዛላምበንሳን ሰርሓን ዝነበረ ሓጹር ሰይሮም።ነቲ መራኸቢ መስመር'ውን ከምዝኸፈቱ ተሓቢሩ'ሎ። ጽባሕ ኣብ ዝኽበር ሓዲሽ ዓመትን በዓል ቅዱስ ዩሃንስን ካብ ክልቲኣን ሃገራት ዝተወከሉ ነበርቲ፡ ላዕለዎት ወታሃደራዊ መራሕትን ዝሳተፈሉ መድረኽ ኣብቲ መራኸቢ ስፍራ ከምዝኻየድ ተፈሊጡ'ሎ።   ሎሚ ኣብ አዲስ አበባ ብምኽያት ሓድሽ ዓመት መደረ ዘስምዑ ቀ/ሚ ኣብይ ኣሕመድ ብዛዕባ'ቲ ርክብ ከምዚ ኢሎም። "ብተወሳኺ ምስ ታሪኻዊት ናይ ሰሜን ጎረቤትና ሃገረ ኤርትራ ዕርቀ ሰላም ድሕሪ 20 ዓመታት ንመጀመርያ ጊዜ ሓድሽ ዓመት ኣብ ኢትዮጵያ ጥራሕ ዘይኮነ ኣብ ሃገረ ኤርትራ'ውን ይኽበር ኣሎ።ሓድሽ ዓመት ሰራዊት ምክልኻል ኢትዮጵያን ሰራዊት ምክልኻል ኤርትራን ብሓባር የኽብርዎ ኣለው" እውን ኢሎም። ቀ/ሚ ኣብይ ኣሕመድ ኣብቲ ብኣሽሓት ዝቑጸሩ ሰባት ኣብ ዝተረኽብሉ ሚለንየም አዳራሽ ዝተኸብረ ክብረ በዓል ናብ ሃገሮም ዝተመልሱ መራሕቲን ኣባላት ተቓወምቲ ውድባትን ተሓለቕቲ መሰላትን ኣመስጊኖም ብሓባር ነዛ ሃገር ንህነጻ ክብሉ'ውን ጻውዒት ኣቕሪቦም።


“ኢትዮጵያ ሓይሊ ባሕሪ ክትውንን ምንቅስቃስ ተጀሚሩ’ሎ” ጀነራል ሰዓረ መኮነን

ኢትዮጵያ ሓይሊ ባሕሪ ክትውንን ምንቅስቃስ ተጀሚሩ’ሎ ክብሉ ኢታማጆር ሹም ሰራዊት ምክልኻል ጀነራል ሰዓረ መኮነን ሓቢሮም።  እቶም ጀነራል ነዚ ዝበሉ እዚ ሰሜን ሓይሊ ምክልኻል ንምጅማር ሓዱሽ ዓመት ጠሚቱ ኣብ ከተማ መቐለ ኣብ ዝተኻየደ መድረኽ እዩ። ምሉእ ትሕዝቶ ኣብዚ ምስማዕ ይክኣል። No media source currently available


"ኤርትራን ጅቡቲን ዘይምርድዳኣን ብሰላማዊ መንገዲ ንምፍታሕ ምስምማዓን ንህዝቢ'ቲ ከባቢ ዓብይ መልእኽቲ'ዩ "ዶ/ር ወርቅነህ ገበየሁ

ኤርትራን ጅቡቲን ኣብ መንጎኣን ዝነበረ ዘይምርድዳእ ብሰላማዊ መንገዲ ንምፍታሕ ምስምማዓን ንኢትዮጵያ ዓብይ ዲፕሎማሲያዊ ሰሙን’ዩ ክብሉ ሚንስትር ጉዳያት ወጻኢ ኢትዮጵያ ዶ/ር ወርቅነህ ገበየሁ ገሊጾም።  ኣብ ኣሜሪካ ናይ ጅቡቲ ኣምባሳደር ኸአ እዚ ቀዳማይ ኣወንታዊ ስጉምቲ’ዩ ድሕሪ ምባል ንዝተረፉ ኣፈላላይ ከምዝፍትሑ ይተኣማመን እየ ኢሎም።  ዶ/ር ወርቅነህ ገበየሁ ንድምጺ ኣሜሪካ ኣብ ዝሃብዎ ቃል እዚ ንህዝቢ እቲ ከባቢ ዓብይ መልእኽቲ ዘለዎ’ዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ምስሕሓብ ኣቶ ብርሃኑ ኣባዲን ቤት ፅሕፈት ህውሓትን (ካልኣይ ክፋል)

ኣካያዲ ስራሕ ኤጀንሲ መራኸቢ ሓፋሽ ትግራይ ዝነበረ ጋዜጠኛን ደራሲን ብርሃኑ ኣባዲ ኣብ ስሩዕ መንግስታዊ መሓውር ዘየለ ብቤት ጽሕፈት ህውሓት ዝምራሕ ናይ ሚዲያ ኮሚቴ ኣብ ዕለታዊ ስራሕተኛ ጣልቃ ይኣትው ነይሩ፤ስሩዕ ብዘይኮነ በዚ ኣካል ካብ ሓላፍነተይ ክልዓል ተገይረ ምባሉ ይዝከር። ኣባል ፈፃሚ ስራሕ ህውሓት፣ምኽትል ሓላፊ ቤት ፅሕፈት ህውሓትን ኣባል ኮሚቴ ሚድያን ዝኾኑ ኣቶ ጌታቸው ረዳ ግን እቲ ኮሚቴ ኣጠቓላሊ ኣንፈት ካብ ምምራሕ ወፃኢ ኣብ መዓልታዊ ስርሓት ጣልቃ ኣይኣተወን፤ኣቶ ብርሃኑ ካብ ሓላፍነቱ ዝተላዓለ ድማ እቲ ዝድለ ለውጢ ብዘይምምፅኡን ካብቲ ዝተቐመጠ ዕላማ ወፃኢ ናይ ምንቅስቓስ ምልክታት ስለዝተርኣየን እዩ ኢሎም። ዝርዝሩ ኣብዚ ምዝማዕ ይክኣል።  No media source currently available


ቀ/ሚ ኣብይ ኣሕመድ ናይ ኤርትራ ዑደቶም ኣብ መንጎ እዘን ሃገራት ዝተጀመረ ርክብ ንምትግባር’ዩ ኢሎም

ቀዳማይ ሚንስትር ኢትዮጵያ አብይ ኣሕመድ ድሕሪ ናይ ቻይናን ኤርትራን ዑደቶም ሎሚ ናብ አዲስ ኣበባ ተመሊሶም ኣለው። ብዛዕባ ዑደቶም ኣመልኪቶም ድማ ኣብ መዓርፎ ነፈርቲ አዲስ ኣበባ ንጋዜጠኛታት መግለጺ ሂቦም። ንሶም ናይ ቻይና ዑደቶም ኣብ ፎረም ቻይና ኣፍሪቃ ከም ኣህጉርን ሃገርን ዝደልይዎን ትጽቢት ዝግበረሎም ነገራት ተዘራሪቦም ሓደ ሓባራዊ ተግባራዊ ውጥን ንምድላው ምዃኑን እቲ ካልኣይ ኸአ ቻይና መራሕቲ ኢትዮጵያ ወግዓዊ ዑደት ከካይዱ ብምዕዳማ ምኳኑ ገሊጾም። ቀ/ሚ ኣብይ ኣብ ኤርትራ ዝነበሮም ዑደት ብዝምልከት ሓደ ኣብ መንጎ ኤርትራ ኢትዮጵያን ዝተጀመረ መስርሕ ሰላምን ምትሕብባርን ኣብ መንጎ ኢትዮጵያን ኤርትራን ሶማልን ዘሎ ርክብ ድማ ናብ ክብ ዝበለ ብርኺ ንምዕራግ ከምኡ’ውን ንሰላምን ልምዓትን ምትሕብባራን ንምሕያል ምዃኑ ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራን ጅቡትን ምሕዝነተን ናብ ንቡር ክመልሳ ምስምምዐን ተገሊጹ

ሚንስትራት ጉዳያት ወጻኢ ኤርትራ፡ ኢትዮጵያ፡ ጅቡትን ሶማልያን፡ ሎሚ ኣብ ጅቡቲ ተራኺቦም፡ ኣብ ናይ ሓባር ጉዳዮም ሰፊሕ ዘተ ምክያዶምን፡ ኣብ ሓባራዊ ስምምዕ ምብጽሖምን፡ ኣብ ዘውጽእዎ ናይ ሓባር መግለጺ ኣፍሊጦም። ኤርትራን ጅቡትን ምሕዝነተን ናብ ንቡር ክመልሳ ምስምምዐን ድማ ተለቪዥን ኢትዮጵያ ንሚንስትሪ ጉዳያት ወጻኢ`ታ ሃገር ብምጥቃስ ሎሚ ምሸት ኣፍሊጡ`ሎ። እቶም ሚንስተራት ኣርባዕተ ሃገራት ቀርኒ ኣፍሪቃ ኣብ`ቲ መግለጺኦም፡ ኣብ ናይ ሓባር ድልየትን ረብሓን ምምኽኻሮምን፡ ኣብ ቀርኒ ኣፍሪቃ ቀደም ዝነበረ ሰላምን ምርግጋእን ንኽምለስ ከምዝተሰማምዑ ኣረጋጊጾም ኣለዉ። ሚንስትራት ወጻኢ ኤርትራ፡ ኢትዮጵያን ሶማልያን ናብ ጅቡቲ ዝኸዱ፡ ኣብ ኤርትራ ድሕሪ ምርኻቦም`ዩ። ብኻልእ ወገን፡ ብዛዕባ ናይ ቻይናን ኤርትራን ዑደቱ ብዝምልከት ሎሚ ኣብ መዓርፎ ነፈርቲ ኣዲስ ኣበባ መግለጺ ዝሃበ ቀ/ሚ ኣቢይ ኣሕመድ፡ እቶም ሚንስተራት ጉዳያት ወጻኢ ንዓቢይ ዕላማ ኣብ ጅቡቲ ከምዝተኣከቡ ተዛሪቡ፡- እቲ ኣጋጣሚ ዓቢይ ብስራትን ልምዓት ማዕጾ ዝኸፈተን`ዩ እውን ኢሎም። “ መንግስቲ ኤርትራን ኽቡር ፕረዚደንት ኢሳያስ ኣፈወርቅን፡ኣብ መንጎ ኤርትራን ኢትዮጵያን ጥራይ ዘይኮነስ ኣብ መንጎ ጅቡትን ኢትዮጵያን ኸምኡ`ውን ሱዳን ውሽጣዊ ጸገማታ ፈቲሓ፡ እዚ ዞባ ሰፊሕ ናይ ልምዓት ዞባ ንክኸውን ልዑል ድልየት ስለዘለዎም፡ ላዕላዋይ ጉጅለ ልኡኽ፡ ሎሚ ንጅቡቲ ተጓዒዙ`ሎ- እዚ ድማ ዓቢይ ብስራት፡ ዓቢይ ዜና፡ ንምሉኣት ህዝብታት ቐርኒ ኣፍሪቃ ዘሐጉስ`ዩ። ጉዳይ ጅቡትን ኤርትራን`ውን ልክዕ ከም ናይ ኢትዮጵያን ኤርትራን ብሰላም ተዛዚሙ እቲ ዞባ ካብ ኩናት ካብ ግጭት ካብ ቂም ናጻ ኾይኑ ናብ ልምዓት ዝሰጋገረሉ ሰፊሕ ማዕጾ ዝኸፈተ`ዩ።” ብዝተሓሓዝ ኤርትራን ጅቡትን ምሕዝነተን ናብ ንቡር ክመልሳ ምስምምዐን ተለቪዥን ኢትዮጵያ ንሚንስትሪ ጉዳያት ወጻኢ`ታ ሃገር ብምጥቃስ ኣፍሊጡ`ሎ። ኣብ` ጅቡቲ ዝርከብ ሚንስተር ወጻኢ ወርቅነህ ገበየሁ፡ እቲ ምሕዝነት፡ ሓደ ታሪኻዊ ዲፕሎማሲያዊ ዓወት`ዩ ኢልዎ`ሎ። ናይ ኤርትራ ሚንስተር ዜና ኣቶ የማነ ገብረመስቀል ብወገኑ ኣብ ዝለኣኾ ናይ ትዊተር መልእኽቲ፡ ፕረዚደንት ጅቡቲ ዖማር ገለ፡ ንጻውዒት ሰላም ፕረዚደንት ኢሳያስ ከምዘመስገንን፡ ጅቡቲ ምስ ኤርትራ ንዕርቅን ንቡር ምሕዝነትን ድልውቲ ከምዘላን ምግላጹ ጠቒሱ`ሎ። ምሉእ ትሕዝቶ ኣብዚ ምስማዕ ይክኣል። No media source currently available


ምስሕሓብ ኣቶ ብርሃኑ ኣባዲን ቤት ፅሕፈት ህውሓትን (ቀዳማይ ክፋል)

ኣብ ዝሓለፈ ሰሙናት ካብ ስርሑ ዝተለዓለ ኣካያዲ ስራሕ ኤጀንሲ መራኸቢ ሓፋሽ ትግራይ ጋዜጠኛን ደራሲን ብርሃኑ ኣባዲ ወግዓዊ ናይ መሰናበቲ ደብዳቤ ንልዕሊ 10 መዓልታት ተጸብዮ ስለዘይበፅሐኒ ናብ ምኽትል ርእሰ ኣማሓዳሪ ክልል ትግራይ ዶ/ር ደብደፅዮን ገብረሚካኤል ናይ ስራሕ መልቀቒ ደብዳበ ፅሒፈ ይብል። ኣቶ ብርሃኑ "ኣብ ዝኾነ ይኹን ናይቲ ትካል መምርሕን ኣዋጅን ዘየለ ብቤት ፅሕፈት ህውሓት ዝመራሕ ኮሚቴ ሚዲያ ኣብ መዓልታዊ ስራሕና ጣልቃ እናኣተወ ከስርሐና ኣይክኣለን’’ይብል። ኣባል ፖሊት ቢሮ ህውሓትን ምኽትል ሓላፊ ቤት ፅሕፈት ህውሓትን ኣቶ ጌታቸው ረዳ ግን ናይ ሚዲያ ኮሚቴ ሓፈሻዊ ኣንፈት ካብ ምትሓዝ ወፃኢ ኣብ መዓልታዊ ስራሕ ኣይኣትውን፤ኣቶ ብርሃኑ ኣባዲ ካብ ሓላፍነቱ ዝተለዓለ ድማ እቲ ዝድለ ለውጢ ስለዘየምፅአ እዩ ኢሎም ኣለው። ምሉእ ትሕዝቶ ኣብዚ ምስማዕ ይክኣል።  No media source currently available


ብኣማኢት ዝቑጸሩ ስደተኛታት ብሰንኪ ግጭት ዕጡቓት ካብ መዕቆቢ ስደተኛታት ሕ/ሃ ሃዲሞም

ኣብ ዋና ከተማ ሊብያ ብዝተላዕለ ግጭት ካብ መዕቖቢ ስደተኛታት ሕቡራት ሃገራት ዝሃደሙ ስደተኛታት ብሶሉስ ናብ ኣብታ ከተማ ዝርከብ ካልእ መዕቖቢ ከምዝተወስዱ ተፈሊጡ’ሎ። እዚ ከምዚ ኢሉ ከሎ ኣብታ ሃገር ዝርኸብ ልኡኽ ሕቡራት ሃገራት ብሶሉስ ኣብ ዘውጽኦ መግለጺ ተዋጋእቲ ወገናት ስምምዕ ተኹሲ ደው ንምባል ምፍርራሞም ሓቢሩ ኣሎ። ሕቡራት ሃገራት ኣብ መግለጺኡ ብተወሳኺ በቲ ግጭት ኣስታት 50 ሰባት ምሟቶም ገሊጹ’ሎ። No media source currently available  “ እቶም ስደተኛታት ኣብ ጎደናታት መጠር ዝተባህለ ቦታ ኣብ መንጎ ዕጡቓት ብዝተላዕለ ግጭት ካብ መዓስከር ስደተኛታት ሓምዛ ሃዲሞም ናብ ኣብ ደቡባዊ ምዕራብ እታ ሃገር ዝርከብ ኪርምያ ዝተባህለ ኣውራጃ ዝርከብ ናይ ሕርሻ ቦታ ከምዝኸዱን ካብኡ ድማ ብሶሉስ ናብዚ ኣብ ጥቓ መዓርፎ ነፈርቲ ዝርከብ ካልእ መዓስከር ስደተኛታት ተመሊሶም ኣለው” ክብል ኣሕመድ ካሙን ዝተባህለ አባል ጸጥታ ሊብያ ንኣገልግሎት ዜና ሮይተርስ ሓቢሩ። ሊብያ ብማእከላይ ባሕሪ ኣቢሎም ናብ ኣውሮጳ ንዝስደዱ ስደተኛታት ቀንዲ መናሃሪ ቦታ ኮይና ምጽንሓ ይፍለጥ። ካብቶም ስደተኛታት ሓደ ኤርትራዊ ዑመር ዓብዱላሂ ብዛዕባ’ቲ ኩነታት ከምዚ ይብል። “ተኹሲ ለይቲ’ዩ ጀሚሩ። ሓሙሸተ ሰባት ተሃሪሞም፡ ንግሆ ድማ ክልተ ካልኦት ተሃሪሞም።ክፍሊ መሕጸቢ ሰብነት የብሉን። ንኣርባዕተ ሓሙሽተ መዓልታት ኣይተሓጸብናን። ንኣመሓዳሪ’ቲ መዕቖቢ ስደተኛታት ብዛዕባ’ዚ ሓቲትና ኔርና ግን መልሲ ኣይሓበናን። ስለዚ ሃዲምና ናብዚ እንዳመጻእና’ውን ሓደ ተሃሪሙና’ዩ”ይብል። መብዛሕትኦም እዞም ስደተኛታት መራኽቦም ካብ ማእከላይ ባሕሪ ብሓለዋ ባሕሪ ተታሒዘን ናብ ሊብያ ዝተመልሱ እዮም። ግጭት ኣብ መንጎ ዕጡቓት ካብ ዝጅምር ካልኣይ ሰሙኑ የቑጽር ኣሎ። ሕቡራት ሃገራት እቶም ዕጡቓት ስምምዕ ተኹሲ ደው ምባል ምፍርራሙ እንተገለጸ እቲ ስምምዕ ብኸመይ ከምዝትግበር ዝፍለጥ ነገር የለን ምክንያቱ ኣቐዲሞም ዝተበጽሑ ስምምዓት’ውን ዘይምትግባሮም ይዝከር።


'ፍቕሪ ስዒሩ' ብካሕሳይ በርሀን ሰሎሞን ባይረን (2ይ ክፋል)

'ፍቕሪ ስዒሩ!' ናይ'ዚ ዘበና ምርጽቲ ደርፊ ሒዞም ኣብ ኣደባባይ ዝወጹ ኪነ ጥበባዊያን ኤርትራዊ ካሕሳይ በርሀን ኢትዮጵያዊ ሰለሞን ባይረን ነታ ደርፊ ኣብ ውሽጢ ክልተ መዓልታት ኣማሓይሾምን ከሺኖምን ናብ ህዝቢ ከምዘቕረቡ ይዛረቡ። ኣገራሚ'ዩ! ማዕዳ'ውን ኣለዎም። ንግጥምታት'ታ ደርፊ ዘዳለወ ገጣሚ ምስግና ኣረጋይ'ውን ጋሻና ኮይኑ'ሎ። ገለ ካብ ግጥምታት 'ፍቕሪ ስዒሩ' ክንወከሰኩም፣ ፍቕሪ፣ ፍቕሪ፣ ፍቕሪ ስዒሩ፣ ፍቕሪ፣ ጸግዒ ሓዘልና ጽልኢ። ፍቕሪ፣ ፍቕሪ፣ ፍቕሪ ስዒሩ፣ ፍቕሪ፣ ታይ ይሳኣኖ ፈጣሪ። ሰላምና የብዛሓዮ ንዘልኣለም፣ ኣብነት ኮይና ንዓለም። ፍቕሪ እንተሃልዩ ዘይብጻሕ የለን። ደጊም ጽልኢ ውጻእ፣ ፍቕሪ እቶ፣ ከም’ታ ቀደምና ኣብ ራህዋን ጸበባን ንተሓዋወስ ንፋቶ። ሓሊፉ’ወ ኩሉ፣ ሰላም ኮይኑ። ደቂ ክልተ አደ፣ ደቂ ሓደ ርባ፣ ላዕላይ ታሕታይ ዓዲ፣ መካፍልቲ ጸባ፣ ናይ ኣሕዋት ዘረባ። ዘይከም’ዚኣ እንታይ ደልየ፣ ዘይከምዚኣየ፣ ባህገይ ሰሚሩለይ፣ ሰላም ሪኤየ። ተወሊዑ’ዶ ፋኑስ ተወሊዑ’የ፣ ፈጣሪ ጸሎትና ሰሚዑ’የ። No media source currently available No media source currently available


4 ሃገራት ምብራቕ ኣፍሪቃ ሓድሽ ገንዘብ ናይ ምትሕልላፍ መስርሕ ጀሚረን

WorldRemit ዝተባህለ ዓለምለኸ ኩባኒያ መልኣኺ ገንዘብ ኣብ ኣርባዕተ ሃገራት ምብራቅ ኣፍሪቃ ብኦንላይን ገንዘብ ናይ ምልኣኽን ምቕባልን ኣገልግሎት ጀሚሩ።ተንተንቲ ብወገኖም እቲ ኩባኒያ ናይ መልኣኺ ክፍሊት ብምጉዳል ንንግድን ቁጠባን ኣፍሪቃ ከሐይል እዩ ይብሉ። ኣፍሪቃ ንኩባንያታት ለኣኽቲ ገንዘብ ምቹእ ዕዳጋ ዘለዋ ሃገር ትኸውን ኣላ። ኣብ ብሪጣኒያ ዝመደብሩ ኩባኒያ መተሓላለፊ ገንዘብ WorldRemit ኣብ ቀረባ ጊዜ ኣብ ኣርባዕተ ሃገራት ምብራቕ ኣፍሪቃ ኣብ ኬንያ፣ኡጋንዳ፣ታንዛኒያን ሩዋንዳን ሓድሽ ዲጂታላዊ ኣገልግሎት ጀሚሩ’ሎ።እቲ ኩባኒያ በብዓመቱ እንተወሓደ 1.6 ቢሊዮን ዶላር ከመሓላለፍ ተኽእሎ ኣለዎ። መስራትን ሓላፊን WorldRemit ኢስማዒል ኣሕመድ ከምዚ ይብል። “ኣገልግሎት ክንጅምር ከለና 99 ሚእታዊት ተቐበልቲ ይኹኑ ልኣኽቲ ጥረ ገንዘብ ይጥቀሙ ነይሮም።ሎሚ ግን ብቕልጡፍ ይለውጥ ኣሎ፤ኣብ ዝቕፅሉ ሒደት ዓመታት ድማ ኣስታት 50፣60 ሚእታዊት ዓለምለኸ ምልኣኽ ገንዘብ ካብቲ ልሙድ ጥረ ገንዘብ ናብ ዲጂታል ክሰጋገሩ እዩ ።ነዚ እውን ኣብዘን ዝሓለፋ ሒደት ዓመታት ናትና ኣገልግሎት ብቕልጡፍ ይዓቢ ዘሎ።” እቲ ምልኣኽ ዲጂታላዊ ብዝኾነ ቁፅሪ ዋጋ መልኣኺ ገንዘብ ክወርድን ንምክትታል ድማ ቀሊልን ክኸውን እዩ ኢሎም። ኣብ ዩኒቨርስቲ ናይሮቢ መምህር ዓለምለኸ ጉዳያት ቁጠባ ገሪሾን ኢኪያራ እቲ ናይ ገንዘብ መልኣኺ ኣገባብ ኣብ ኣፍሪቃ ንግዲ ከደንፍዕ እዩ ኢሎም።ፀገም ሓይሊ መብራህትን ናይ ቴሌኮምኒኬሽን መሰረተ ልምዓትን ግን ኣፀጋሚ ይገብሮ ኢሎም። ብመሰረት ባንኪ ዓለም ኣብ 2017 ዓ.ም ኣብ ወፃኢ ካብ ዝነበሩ 37.8 ቢሊዮን ዶላር ናብ ኣፍሪቃ ተላኢኹ’ሎ።ኣብዚ ዓመት ድማ ናብ 39 ቢሊዮን ዶላር ክውስኽ ትፅቢት ይግበር። ምሉእ ትሕዝቶ ኣብዚ ምስማዕ ይክኣል። No media source currently available


መራሕቲ ኤርትራ፡ኢትዮጵያን ሶማልን ንሱሉሳዊ ኣኼባ ኣብ ኣስመራ ተራኺቦም

ቀ/ሚ ኣብይ ኣሕመድ ኣብ ወደብ ዓሰብን ባጽዕን ዘካየድዎ ዑደት ዛዚሞም ሎሚ ኣብ ሰዓታት ድሕሪ ቀትሪ ኣስመራ ኣትዮም ኣለው። ንሶም መዓርፎ ነፈርቲ ወደብ ዓሰብ ኣብ ዝኣተወሉ እዋን ፕረዚደንት ኢሳያስ ኣፈወርቂ ከምዝተቐበልዎም ተፈሊጡ’ሎ።  ቀ/ሚ ኣብይ ኣሕመድ ኣብ ወደብ ዓሰብን ካብቲ ወደብ ናብ ዶብ ኢትዮጵያ 71 ኪ.ሜ ርሕቐት ንዘለው ጽርግያ ቡሬ ድሕሪ ምዕዛብ ናብ ወደብ ባጽዕ ብምምራሕ ናይ ኢትዮጵያ መርከብ ኣብ ቢሻ ዝፈረየ ማዕድን ዚንክ ክትጽዕን ከላ ምዕዛቦም ወኪል ድምጺ ኣሜሪካ ካብቲ ቦታ ሓቢሩ። No media source currently available  ቀ/ሚ ኣብይ ኣሕመድ ነቲ ናይ ወደብ ኣገልግሎትን ትሕቲ ቅርጺን ንምምሕያሽ ዝካየድ ዘሎ ጻዕርታት ብምምጓስ ክልቲኦም ወገናት ንነጥብታት ኣዋጅ ሓባራዊ ሰላምን ምሕዝነትን ንምትግባር ዝካየድ ጻዕሪን ምዕባለን ዘርእይ እዩ ኢሎም።  እዚ ከምዚ ኢሉ ከሎ ፕረዚደንት ሶማል መሓመድ ዓብዱላሂ መሓመድ ኣብ መንጎ መራሕቲ ኤርትራ፡ኢትዮጵያን ሶማልን ዝኻየድ ሱሉሳዊ ርኽብ ሎሚ ኣብ ሰዓታት ድሕሪ ቐትሪ ኣስመራ ምእታዎምን ንሶም ዓለምለኸ መዓርፎ ነፈርቲ ኣስመራ ኣብ ዝ ኣተውሉ ቀ/ሚ ኣብይ ኣሕመድን ፕረዚደንት ኢሳያስ ኣፈወርቂን ከምዝተቐበልዎም ወኪል ድምጺ ኣሜሪካ ካብ ኣስመራ ሓቢሩ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ጋንታ ስሑል ሽረ ናብ ፕሪምየር ሊግ ሓሊፋ

ኣብ ላዕላወይ ሊግ ኩዕሶ እግሪ ኢትዮጵያ ትሳተፍ ዝከረመት ጋንታ ስሑል ሽረ እንዳስላሰ ናብ ፕሪምየር ሊግ ኢትዮጵያ ምሕላፋ ሎሚ ኣረጋጊጻ። ጋንታ ሽረ ሎሚ ሰሉስ ኣብ ስታድየም ሃዋሳ ምስ ጋንታ ጂማ ኣባ ቡና ተጋጢማ 2 ን 1 ተዓዊታ ኣላ። ብመሰረት’ዚ ውጽኢት’ዚ ጋንታ ሽረ ኣብ ፕሪምየር ሊግ ኣትያ ክትወዳደር’ያ። ካብ ትግራይ ኣብ ፕሪምየር ሊግ ዝሳተፋ ክልተ ጋንታታት፣ ከተማ መቐለን ዩኒቨርስቲ ወልዋሎ ዓዲግራትን’ውን ከምዘለዋ ዝዝከር’ዩ። እዚ ማለት ትግራይ ሰለስተ ጋንታታት ኣብ ፕሪምየር ሊግ ክትውከል’ያ። ጋንታ ስሑል ሽረ ናብ ፕሪሜር ሊግ ኢትዮጵያ ምሕላፋ ስዒቡ ኣብ ዝተፈላለዩ ከተማታት ትግራይ ህዝቢ ታሕጓሱ ይገልጽ ኣሎ።


ብፕረዚደንት ማሕበር ሰራሕተኛታት ኢትዮጵያ ዝምራሕ ጉጅለ ልኡኽ ናብ ኤርትራ ምብጻሕ አካይዱ

ብፕረዚደንት ማሕበር ሰራሕተኛታት ኢትዮጵያ ዝምራሕ ጉጅለ ልኡኽ ናብ ኤርትራ ብምብጻሕ ምስ ሃገራዊ ኮንፈደረሽን ሰራሕተኛታት ኤርትራ ኣብ ክልቲኣዊ ዝምድና ዘተኮረ ኣኼባ ሎሚ ሶሉስ ኣብ ኣስመራ ኣካይዶም።  ብፕረዚደንት ማሕበር ሰራሕተኛታት ኣቶ ካሳሁን ፌሎ ዝምራሕ 44 አባላት ዘለዎ ጉጅለ ልኡኽ ማሕበር ሰራሕተኛታት ኢትዮጵያ ንወደብ ባጽዕ፡ ገለ ኣብታ ሃገር ዝርከቡ ፋብሪካታትን ፌስቲቫል ኤክስፖን ምብጽሖም ሚንስትሪ ዜና ኤርትራ ኣቶ የማነ ገብረመስቀል ኣብ ዘውጽእዎ ናይ ትዊተር መልእኽቲ ሓቢሮም።  ምሉእ ትሕዝቶ ኣብዚ ምስማዕ ይክኣል። No media source currently available


ኣብ ምዕራብ ጉጂ ብዝተፈጥረ ግጭት ንብረቶም ዝዓንዎም ሰብ ሃብቲ ዘቕረብዎ ጥርዓን ይጽናዕ ከምዘሎ ተገሊጹ

ኣብ ኢትዮጵያ ክልል ኦሮሚያ ዞባ ምዕራብ ጉጂ ወረዳታት ቀርጫ፣ሃምባላን ዋማን ኣብዝተፈላለዩ ጣቢያታት ብሰንኪ ዝተፈጥረ ግጭት ንብረቶም ዝዓነዎም ሰብ ሃብቲ ኣቕረብቲ ቡን ዘቕረብዎ ማመልከቻ ኣብ ቀረባ መዓልታት ከምዝበፅሖን ዝርዝር ናይቲ ጥርዓን ይፅናዕ ከምዘሎን ናይ ኢትዮጵያ ኮሚሽን ኢንቨስትመንት ኣፍሊጡ። እቲ ኮሚሽን ክሳብ ሎሚ ተመሳሳሊ ሽግር ንዘጋጠሞም ሰብ ሃብቲ ዝሓገዞ ልዕሊ 1.16 ቢሊዮን ብር ከምዝበፅሐ ኣማኻሪ ናይቲ ኮሚሽን ኣቶ ይስፋልኝ ወልደኣማኑኤል ንድምጺ ኣሜሪካ ገሊፆም ኣለው። ዝተሓፀበን ደረቕን ቡን ብምቕራብ ክሰርሑ ዝፀንሑ ተወልደቲ ገድዮን ዝኾኑ 27 ሰብሃብቲ ኣብቲ ከባቢ ብሰንኪ ዝተፈጥረ ግጭት ምዝንባሎምን ንብረቶም ምዕናውን ብምሕባር መንግስቲ ካሕሳ ክኸፍሎም ንቀዳማይ ሚንስትር ጥርዓን ኣቕሪቦም ኣለው።


ሩስያ ኣብ ወደብ ኤርትራ ሎጅስቲካዊ ማእከል ንምህናጽ ዘለዋ መደብ ኣፍሊጣ

ዲፕሎማስያዊ ርክበን ሩስያን ኤርትራን ይዓብይ ምህላው ተገሊጹ። ሩስያ ኣብ ዝሓለፈ ዓርቢ ኣብ ወደብ ኤርትራ ሓደ ማእኸል ሎጅስቲክ ንምህናጽ ዘለዋ ውጥን ‘ውን ኣፍሊጣ አላ። ሚንስተር ወጻኢ ጉዳያት ሩስያ ሰርገይ ላቭሮቭ ኣብ ልዕሊ ኤርትራ ዝተገብረ ማዕቀባት’ውን ክለዓል ኣለዎ ኢሎም ኣለው። ሚንስተር ጉዳያት ወጻኢ ሩስያ ሰርገይ ላቭሮቭ ምስ ላዕለዋይ ጉጅለ ልኡኻት ኤርትራ ኣብ ዝተዘራረበሉ እዋን ብዛዕባ’ቲ ሩስያ ኣብ ወደብ ኤርትራ ክትሃንጾ ዝመደበቶ ማእከል ሎጅስቲክ ምግላጾም መንግስታዊ ኣገልግሎት ዜና ሩስያ(RIA) ሓቢሩ’ሎ።  ብዛዕባ ዓቐንን ዝህነጸሉን ጊዜን ቦታን እቲ ክስራሕ ዝተወጠነ ማእከል እንተዘይተገልጸ’ዃ፡ እዚ ሓባራዊ ዝምድነኣን ንምስፋሕ ክሰርሓ ንዝጸንሓ ክልቲኣን ሃገራት ዲፕሎማስያዊ ርክብ አገዳሲ ምዕባለ ምዃኑ’ውን ተሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ፈጻሚ ስራሕ ውድብ ዓረና ምዱብ ኣኼብኡ ኣቓኒዑ

ኮሚቴ ፈፃሚ ስራሕ ዓረና ንሉአላዊነትን ዴሞክራሲን ኣብ ዝሓለፈ ቀዳምን ሰንበትን ስሩዕ ኣኼብኡ ኣካይዱ። ኣብቲ ኣኼባ ኣፈፃፅማ ስራሕ ሽዱሽተ ኣዋርሕ እቲ ውድብን ፓለቲካዊ ሃገራዊ ኩነታት እቲ ኮሚቴ ገምጋም ምክያዱ ሓላፊ ህዝባዊ ርክባት እቲ ውድብ ኣይተ ዓምዶም ገብረስላሴ ሎሚ መዓልቲ ኣብ ዝሃብዎ መግለፂ ተዛሪቦም። እቲ ኮሚቴ ኣብ ኣኼብኡ ብብርኪ ሃገር ንፓለቲካዊ ምንቅስቓስ ምቹእ ኩነታት ምፍጣር ምጅማሩ፤ ብኣንፃሩ ግና ኣብ ክልል ትግራይ እዚ ኣካይዳ ዝሑል እዩ ኢሎም። ኣብ ዝተፈላለዩ ከባቢታት ዝርአ ብሄር ተኮር መጥቃዕቲ ምፍፃምን ናይ ጉጅለ ፍትሒ እውን እቲ ውድብ ከምዝኹንኖ እውን ተገሊፁ። No media source currently available  ኣብ ከይዲ ሰላም ኢትዮ ኤርትራ ጠሚቱ ዘተ ከምዝተኻየደ ዝገለፁ ኣይተ ዓምዶም እቲ ከይዲ ሰላም እቲ ውድብ ከምዝድግፎን ብተወሳኺ እዚ ከይዲ ሰላም ህዝቢ ማእኸል ብዝገበረ መስርሕ ክፍፀም ከምዝግባእ ይኣምን ኢሎም። ብዶክተር አረጋዊ በርሀ ምስ ዝምራሕ ውድበ ዴሞክራስያዊ ምትሕብባር ትግራይ ድማ ውህደት ወይ ድማ ግንባር ንምፍጣር ዘተ ተጀሚሩ ኣሎ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ደቡባዊ ክልል ኢትዮጵያ ብዘጋጠመ ምንሽርታት መሬት 12 ሰባት ሞይቶም

ኣብ ደቡባዊምዕራብ ኢትዮጵያ ሎሚ ሶሉስ ብዘጋጠመ ምንሽርታት መሬት 12 ሰባት ምሟቶም መራኸቢ ብዙሃን’ታ ሃገር ሓቢሮም። እቲ ምንሽርታት መሬት ኣብ ኢስራ ዝተባህለ ከባቢ ደቡብ ክልል ብሰንኪ ብርቱዕ ዝናብ ዘጋጠመ ምዃኑን ካልኦት ኣርባዕተ ሰባት ምቁሳሎም’ውን ተገሊጹ ኣሎ። ብመሰረት ካብ ሓላፊ ፖሊስ’ቲ ከባቢ ዝረኸቦ ሓበሬታ “ሬሳ ዝሞቱ 10 ሰባት ከምዝተረኽበን ናይቶም ክልተ ግን ይድለ ከምዘሎ” ፋና ብሮድካስቲንግ ገሊጹ’ሎ። ኣብ ኢትዮጵያ ኣብ እዋን ክረምቲ ብሰንኪ ብርቱዕ ዝናብ ምንሽርታት መሬት ብተደጋጋሚ ዝጋጥም ምዃኑን ኣብ ዝሓለፈ ወርሒ ግንቦት’ውን ኣብ ደቡብ ክልል ብሰንኪ ተመሳሳሊ ሓደጋ 32 ሰባት ምሟቶም ይፍለጥ።


ዑደት ኣክቲቪስት ኣብ ክልል ትግራይ

ኣብ ዝሓለፈ ሰሙን ኣስታት 20 ኣክቲቪስት ተጋሩ ኣብ ሓሙሽተ ወረዳታት ትግራይ ዑደት ኣካይዶም ነይሮም። እቶም ኣከቲቪስት ድሕሪ ዑደቶም ንድምጺ ኣሜሪካ ኣብ ዝሃብዎ ርእይቶ ህዝብን መሬትን ትግራይ ዝሓሸ ደገፍ ኣመራርሓ እንተረኺቡ ቅልጡፍ ለውጢ ከምፅእ ከምዝኽእል ተዓዚብና ይብሉ። ኣብቲ ዑደት መነባብሮ ሕብረተሰብ ሐዚ እውን ከምዘይተለወጠ ተዓዚብና አለና ኢሎም። እቲ ዑደት ፀጋታትን ፀገማትን ትግራይ ብውስን መልክዑ ክንፈልጥ ኣኽኢሉና ክብሉ ተዛሪቦም። ዑደት እቶም ኣክቲቪስትን ርእይቶኦምን ኣብዚ ምስማዕ ይክኣል። No media source currently available


ስነ ስርዓት ኣቐባብላ ኣርቲስትን ኣክቲቪስትን ታማኝ በየነ ኣብ ከተማ ባህርዳር

ድሕሪ ናይ ዓሰርተታት ዓመታት ስደት ናብ ሃገሮም ይምለሱ ካብ ዘለው ኣርቲስታትን ኣክቲቪስታትን ታማኝ በየነ ሎማ ሶኑይ ባህርዳር ኣብዝኣተወሉ እውን ድሙቕ ኣቀባብላ ከምዝተገብረሉ ተፈሊጡ። ብዓሰርተታት ኣሽሓት ዝቑጸሩ ነበርቲ ባህርዳር ድሙቕ ኣቀባብላ ዝገበርሉ ታማኝ በየነ ህዝቢ ኣምሓራ ክልል የብሉን ኢሉ። “ኣምሓራ ክልል የብሉን።ክልሉ ኢትዮጵያ እዩ።ኣብ ውሽጥኹም ዘሎ ኢትዮጵያዊነት እዩ።ኢትዮጵያ ከም ኢትዮጵያ ክትቕፅል ኣብ ዶብ ዓፅሚ ኮይኑ፤ሓመድ ኮይኑ ኢትዮጵያ ሃኒፁ ኣረኪቡ እዩ።” ብዛዕባ ኢትዮጵያዊነት ዝተዛረበ ንሱ ኣምሓራ ብጨዋነቱ ብምኽንያታዊነት ምልዛብ እምበር ኣይትምፅኡኒ ማለት ናይ ፀቢብነት ምልክት እዩ ኢሉ።ንህዝቢ ትግራይ ብጅምላ ምፅላእ ኢትዮጵያዊ ጨዋነት ኣይኮነን ክብል እውን መልእኽቱ ኣሕሊፉ። “ንኢትዮጵያዊ ህዝቢ ትግራይ ምቕያም፣ምፅራፍ፣ከም ፀላኢ ምርኣይ ኢትዮጵያዊ ባህሪ ኣይኮነን።ካብ ውሽጡ ዝወፁ ክፉኣት ክጥዕሞም ከሎ ከም ጅግና ናብ ቅድሚት ይመፁ፤ኣጥፊኦም ክትሓዙ ከለው ትግራይ ኢና ኢሎም ይኣትው።ከምዚ ከዋቕዑ ከለው ነፂልኩም ኦ ህዝቢ ትግራይ ሓውካ፤ኣሓት፣ኣቦ፣ኣደ ሓደ ኢትዮጵያዊን ወገናት ኢና።ካብኹም ዝቦቐሉ ሕማቓት ከምዘለው ካባና ዝቦቕሉ ሕማቓት እውን ኣለው።ብሰንኮም ገመድ ኢትዮጵያዊነትትና ኣይብተኽን እዩ በሉዎም ኢኹም።” እንተዘይኮኑ ግን ኣነ ታማኝ ብሰንኪ ዘጥፋእኹዎ ኩሉኹም ተሓተቲ ክትኾኑ ኢኹም ከም ማለት ስለዝኾነ ናይ ሓባር ገዛና ዝኾነት ኢትዮጵያ ብሓባር ንህነፅ ክብል ፀዊዑ። ዘጠፍኡ ናብ ሕጊ ክነቕርብ እምበር ብኢድና ሕነ ኣይንፈድን፤ኢትዮጵያዊያን ናይ ሕጊ ሰባት ስለዝኾና ኢሉ። ኣብ ኣዲስ ኣበባ ዝለዓለ ኣቀባብላ ዝተገብረሉ ታማኛ በየነ ትማሊ ምሸት እውን ኢትዮጵዊነት ብሓባር ንምሕያልን ዝሰብኽ መደረ ኣብ ሚሊኒየም ኣዳራሽ ኣስሚዑ’ሎ። ብተመሳሳሊ ኣብ ቀረባ ሰሙናት ብርክት ዝበሉ ኣክቲቪስታትን መራሕቲ ፖለቲካን ኣብ ከተማ ባህርዳር ምእታዎም ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ምስ ፕረዚደንት ቻይና ሺ ጂንፒንግ ተራኺቦም:ተዘራሪቦም

ቀ/ሚ ኢትዮጵያ ኣብይ ኣሕመድ ምስ ፕረዚደንት ቻይና ሺ ጂንፒንግ ትማሊ ሰንበት ኣብ ቤይጂንግ ተራኺቦም: ተዘራሪቦም። ኣብቲ ርክብ ፕረ. ሺ ጂንፒንግ ኢትዮጵያ አገዳሲት አካል'ቲ ኣብ መንጎ ኣፍሪቃን ቻይና ዘሎ ክልቲኣዊ ዝምድና ምዃናን እቲ ዝምድና ናብ ኣጠቓላሊ ምትሕብባርን አጋርነት ክብ ምባሉ ገሊጾም።  ንሶም ብተወሳኺ ኢትዮጵያ ኣብቲ ኣፍሪቃ ምስ ካልኦት ኣህጉራት ንምርኻብ ዝካየድ ዘሎ ተበግሶ ናይ ቀለቤት መንገዲ ንዘለዋ ተሳትፎ ንዒዶም። ቀ/ሚ አብይ ኣሕመድ ብወገኖም ቻይና ኣብቲ ኢትዮጵያ ተኻይዶ ዘላ ህንጸት ሃገር፥ ቁጠባዊ ምዕባለ እምንቲ መሓዛ ብምዃና ኣመስጊኖም። ብተወሳኺ ዋዕላ ቻይና ኣፍሪቃ ኣብ መንጎ ኣፍሪቃን ቻይናን ከምኡ'ውን ኣብ መንጎ ኢትዮጵያን ቻይናን ንሓባራዊ ምዕባለን ምትሕብባርን ዓወትን ዘመላኽት ከምዝኸውን ሓቢሮም ኣለው።


ሰልፊ ተቓውሞ ኤርትራዊያን ኣብ ጀነቫ

ካብ ዝተፈላለየ ክፋላት ዓለም ዝተአኻኸቡ ኤርትራዊያን ሎሚ ኣብ ጀነቫ ናይ ተቓውሞ ሰልፊ አካይዶም። ድምጺ ኣሜሪካ ካብ አዳለውትን ተሳተፍትን ኣዘራሪቡ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


ሃገራዊ ፌስቲቫል ኤርትራ 2018 ተኸፊቱ

ሃገራዊ ፈስቲቫል ኤርትራ “ሰላም ንዘላቒ ዕብየት” ብዝብል ቴማ ሎሚ 31 ነሓሰ ኣብ ቀጽሪ ኤክስፖ- ኣስመራ ብፕረዚደንት ኢሳያይስ ኣፈወርቂ ብወግዒ ተኸፊቱ። ኣብቲ ስነስርዓት ላዕለዎት ሰበስልጣን ኤርትራን ኣብ ኤርትራ ዝመደበሮም ዲፕሎማሰኛታትን ዝተረኽብሉ መኽፈቲ ፡ነቲ ቀሪቡ ዘሎ ዝተፈላለየ ትሕዝቶ ዘለዎ ምርኢት ተዘዋዊሮም ተዓዚቦሞ።  ኣካያዲ ስራሕ ቤ/ጽ ሃገራዊ ኣወሃሃዲ ሽማግለ በዓላት ኣቶ ተስፋይ በርሀ፡ ናይ ሎሚ ዓመት ፌስቲቫል ንህልዉ ትስፍው መድረኽ ሰላም ከንጸባርቕ ተባሂሉ “ሰላም ንዘላቒ ዕብየት” ዝብል ቴማ ከምዝተዋህቦ ንድምጺ ኣሜሪካ ሓቢሩ። ምሉእ ትሕዝቶ ኣብዚ ምስማዕ ይክኣል። No media source currently available


አዲስ አበባ: ዘተ ፖለቲካዊ ፓርቲታት ኢትዮጵያ

ፖለቲካዊ ፓርትታት ኢትዮጵያ ምክፍፋል ኣወጊዶም ሓድነቶም ከፅንዑ ፃውዒት ቐሪቡ።ነዚ ፃውዒት ዘቕረቡ ኣብ ቀረባ ኣብ ኣዲስ ኣበባ ኣብዝተዳለወ ዘተ ዝተሳተፉ ፖለቲካዊ ፓርትታት እዮም። ኦሮሚያ ሚዲያ ኔት ዎርክ/OMN/ ‘’ኣብ ኢትዮጵያ ዝተጀመረ ለውጢ ክቕፅል ተራ ፖለቲካዊ ፓርትታት እንታይ ክኸውን ኣለዎ’’ ብዝብል ኣርእስርቲ ኣብ ኣዲስ ኣበባ ሂልተን ሆቴል ኣብ ዘዳለዎ ዘተ ልዕሊ 30 ሃገራውን ክልላውን ፖለቲካዊ ፓርትታት ተሳቲፎም። ዳይረክተር ናይ ኦሮሚያ ሚዲያ ኔት ዎርክ ጀዋር መሓመድOMN ድምፂ ኦሮሞ ንምዃን እንተተበገሰ እውን ኦሮሞ ንበይኑ ለሚዑ ኣብ ዝበፅሖ ስለዘይብሉ ዝሓሸት ናይ ሓባር ሃገር ንምህናፅ ንኹሉ ዘሳትፍ ክኸውን እዩ ኢሉ ። “ተቓወምቲ ኣብ ልዕሊ እቲ ስርዓት ተፅዕኖ ግበሩ።ድራር ተጋቢዝኩም ፎቶ ተላዒልኩም ጥራሕ ኣይትውፅኡ።OMN ድምፂ ህዝቢ ኦሮሞን ኦሮሚያን ምዃኑ ክንሕስወኩም ኣይንደልን፤ግልፂ እዩ።ግን ድምፂ ህዝቢ ኦሮሞ እናተሰምዐ ናይ ካሊእ ህዝቢ ድምፂ ዘይስማዕ እንተኾይኑ፣መሰል ህዝቢ ኦሮሞ ተሓሊዩ ናይ ካሊእ ዘይኽበር እንተኾይኑ መሰል ዝብሃል ነገር የለን።” ኣቶ ጃዋርዋና ናይ ኩሉ ሓሳባት ዘሳትፍ መድረኻት ንክኸውን ክንሰርሕ ኢና ኢሉ። ፀሓፊ ኦነግ ኣቶ ኣሚን ጁንዲ ነቲ ለውጢ ናይ ምሕላው ሓላፍነት ኣለና ኢሎም። “ናይ ቄሮታት፣ናይ ፋኖታት፣ናይ ወፃእን ውሽጥን ፖለቲካዊ ውድባት፣ኣብ ውሽጢ ኢህወዴግ ካብ ዘለው ናይ ውሽጢ ሓርበኛታት ዝመፀ ናይ ኩልና ለውጢ ስለዝኾነ ብሓደ ቋንቋ ክንድግፎ ይግባእ።” ኣብ መንጎ ህዝብታት ሰላምን ምፍቕቓርን ክቕፅል ምስራሕ ሓላፍነት ኩለን ፓርትታት እዩ እውን ኢሎም ኣቶ ኣሚን። ‘’ኣነ እንተዘይመሪሐ’’ ዝብል ፖለቲካዊ ፓርታት ዝወልድን ዘርባሕን ኣካይዳ ክነወግድ ኢና ዝበሉ እውን ነይሮም። ምኽትል ኣቦ ወንበር ዓረና ትግራይ ኣይተ ጎይትኦም ፀጋይ ኣብ መብዛሕቲኡ ኢትዮጵያ ዝርአ ዘሎ ለውጢ ኣብ ትግራይ ኣሎ ክብሃል ኣይክእልን ኢሎም። “ንነዊሕ እዋን ኣብ ክንጠፋፋእ ኢና ፀኒሕና።ነዚ ክቕፅይር ዝኽእል ሒዞም ብምምፅኦም ሕጉስ እየ።ከም ትግራዋይ ኣብኡ ይፍፀሙ ዘለው ግን ዘሕዝኑ እዮም።ኣብ ቀረባ ብገጀራን ብፋስን ዝተውቕዑ ኣባላትና ኣለው።ኣብ ካሊእ ቦታ ነፃነት በዚሑዎምስ ናብ ዘይሕጋዊ ተግባራት እናኣተው ዕንቅፋት ይፈጥሩ ኣለው።ሓቂ እዩ ኣብ ክልልና ዘይሕጋውነት ኣሎ፣ነፃነት የለን።ዘይሕጋዊ ተግባራት ይፍፅሞም ዘሎ ግን መንግስቲ እዩ።” ካልኦት ፖለቲካዊ ፓርትታት እውን ነቲ ለውጢ ብጥንቃቐ ክትሓዝ ኣለዎ ኢሎም።


ሊብያ: ብሰንኪ ግጭት ዕጡቓት ብኣማኢት ዝቑጸሩ ስደተኛታት ካብቲ ተዓቑቦምሉ ዝነበረ መዓስከር ምግዓዞም ሕ/ሃ ኣፍሊጡ

ብኣማኢት ዝቑጸሩ ስደተኛታት ካብ መዕቆቢ ስደተኛታት ሊብያ ናብ ካልእ ቦታ ምግዓዞም ሕቡራት ሃገራት ኣፍሊጡ እቶም ስደተኛታት ኣብ መንጎ ዝተፈላለዩ ዕጡቓት’ታ ሃገር ብዝተኻየደ ግጭት ሓለውቶም ገዲፎሞም ካብቲ ቦታ ምስዋሮም በቲ ግጭት ድማ 27 ሰባት ምሟቶም ሕቡራት ሃገራትን ካልኦት ኣብቲ ቦታ ዝንቀሳቀሱ ሓገዝ ወሃብቲ ትካላት ሓቢሮም። መብዛሕትኦም እቶም ስደተኛታት ኤርትራዊያን ኢትዮጵያዊያንን ሶማልያዊያን ምዃኖም ካብቲ ብሕቡራት ሃገራት ዝድገፍ መንግስቲ ዝመሓደር መዕቆቢ ስደተኛታት ናብ ዝሓሸ ቦታ ከምዝተወስዱ ተሓቢሩ’ሎ። No media source currently available  ናይ ሕቡራት ሃገራት ትካል ስደተኛታት ኣብ ዘውጽኦ መገልጺ እቲ ትካል ምስ ካልኦት ሓገዝ ወሃብቲ ትካላት ብምትሕግጋዝ ነቶም ስደተኛታት ካብ ኤን ዚን ከምዘግዓዙ ሓቢሩ’ሎ። ኣብቲ ግጭት 27 ሰባት ምሟቶምን 91 ምቁሳሎም መብዛሕትኦም ዝተጎድኡ ድማ ሰላማዊያን ሰባት ምዃኖም ሚኒስትሪ ጥዕና’ታ ሃገር ኣብ ዘውጽኦ መግለጺ ኣፍሊጡ። ቀዳማይ ሚንስትር ፋይዝ ኣል ስራጅ ኣብ ደቡባዊ ክፋል ትሪፖሊ ግጭት ምቅጻሉን ብዙሓት ሰባት ድማ ኣብ መንበሪኦም ተቀርቂሮም ከምዘለው ገሊጹ።


ቁጽሪ ናይ ትምህርቲ ዕድል ዝረኽቡ ስደተኛታት ህጻናት የንቋልቁል ኣሎ ክብል ሕ/ሃ ሓቢሩ

ኣብ መላእ ዓለም ምስ ዝውስኽ ዘሎ ቁጽሪ ካብ መነባብርኦም ዝመዛበሉ ዜጋታት ቁጽሪ ናይ ትምህርቲ ዕድል ዝረኽቡ የንቆልቁል ምሕላው ናይ ሕቡራት ሃገራት ትካል ስደተኛታት ትማሊ ረቡዕ ኣብ ዘውጽኦ መግለጺ ኣፍሊጡ። ብመሰረት ሓበሬታ ናይ ሕቡራት ሃገራት ትካል ስደተኛታት ልዕሊ 4 ሚልዮን ስደተኛታት ህጻናት ኣገልግሎት ትምህርቲ ኣይረኽቡን። እዚ ቁጽሪ ድማ ካብ ምስ ናይ ዝሓለፈ ዓመት ክነጻጸር ኸሎ ብልዕሊ ፍርቂ ሚልዮን ምውሳኹ እቲ ትካል ይገልጽ። ሓንቲ ካብቶም ውሑዳት ናይ ትምህርቲ ዕድል ዝረኸቡ ጓል 15 ዓመት ሪሓና ስራጅ እያ። ንሳን ኣሕዋታን ካብ ኢትዮጵያ ተሰዲዶም ኣብዚ ሕጂ እዋን ኣብ ካኩማ መዓስከር ስደተኛታት ኬንያ ይርከቡ። ሪሓና ትምህርታ ምስ ወደኣት ሓኪም ክትከውን ከምትደልይን ትገልጽ ምክንያታ ድማ ካልኦት ሰባት ንምሕጋዝ ምኳኑ ተረድእ። 61 ሚእታዊት ካብ ህጻናት ስደተኛታት ናይ ቀዳማይ ደረጃ ናይ ትምህርቲ ዕድል ኣይረኽቡን፡ ዕድመ እንዳወሰኸ ምስ ከደ ድማ እቲ ቁጽሪ እንዳወሰኸ ከምዝኸይድ ሕቡራት ሃገራት የረድእ። ክልተ ሲሶ ካብቶም ናይ ቀዳማይ ደረጃ ናይ ትምህርቲ ዕድል ዝረኸቡ ህጻናት ስደተኛታት ናይ ካልኣይ ደረጃ ናይ ትምህርቲ ዕድል ኣይረኽቡን። ንሕብረተሰባዊን ባህላዊን ቀይድታት ኣብ ግምት ብምእታው ድማ ደቂ ኣንስትዮ እተን ዝያዳ ናይ ትምህርቲ ዕድል ዘይረኽባ እየን። ውሱን ናይ ትምህርቲ ዕድል ድማ ንስደተኛታት ናብ ግዱድ መርዓ፡ ግዱድ ስራሕ፡ ዘይሕጋዊ ስደትን ከምዘምርሖም ሰብ ሞያ ይገልጹ። ዓባይ ሓፍቲ ሪሓና ቀዳማይ ደረጃ ትምህርታ ከይዛዘመት ንኣሕዋታ ክትናብይ ምግዳዳ፡ ኣሕምልቲ ብምሻጥ ኣሕዋታ ከምትናብይ’ውን ሪሓና ትገልጽ። “ኣነ ትምህርተይ ስለዘቋረጽኹ ኣሕዋተይ ትምህርቶም ከቋርጹ ኣይደልይን። ትምህርቶም ክውድኡ እንተኺኢሎም ንዓይን ነቶም ነኣሽቱ ኣሕዋቶም ክአልዩ ይክእሉ’ዮም ኣነ ክገብሮ ዘይኸአልኹ ብዙሕ ነገራት’ውን ክገብሩ ይክእሉ” ትብል ፎዝያ ስራጅ ዓባይ ሓፍታ ንሪሓና ስራጅ። ሪሓና ብወገና ትምህርታ ክትከታተል ብምኽኣላ ከምትሕጎስን ትምህርታ ከትውድእ ዘለዋ ምሉእ ምትእምማን ትገልጽ። ናይ ሕቡራት ሃገራት ትካል ስደተኛታት ብወገኖም ስደተኛታት ህጻናት ኣብ ኣብያታ ትምህርቲ ዘለውዎ ሃገር ክመሃሩ ዝሓሸ ምኳኑን ከም ናይ መንነት ወረቐት ዝኣመሰሉ ዕንቅፋታት ነዞም ስደተኛታት ክለዓሉ ጻውዒቱ የቕርብ።


ኣብ ኤርትራ 4 ሓደስቲ ክታበታት ተኣታትዮም

ኣብ ኤርትራ ኣርባዕተ ሓደስቲ ክታበታት ንምትእትታው መደብ ተታሒዙ ይስረሓሉ ከምዘሎን ድሮ’ውን ብመርፍእ ዝወሃብ ሓዲሽ ኣገባብ ክታበት ሕማማት ፖልዮ፡ንፍዮን ሩቤላን ከምዝተኣታተወ ኣብ ሚንስትሪ ጥዕና ኤርትራ ሓላፊ ሃገራዊ መደባት ክታበት ኣቶ ቴድሮስ ይሕደጎ ንድምጺ ኣሜሪካ ሓቢሩ። ካብ 2002 ዓ.ም ኣትሒዙ ክወሃብ ዝጸንሐ ሽዱሽተ ዓይነታት ክታበት ኣብ 2017 ናብ 11 ክብ ከምዝበለን ኣብዚ ሕጂ እዋን ከኣ ከም መቕጸልታ ተወሰኽቲ ክታበታት ተኣታትዮም ከምዘለዉ ኣቶ ቴድሮስ ኣብሪሁ። ካብ ዝመጽእ ወርሒ ሕዳር ጀሚሩ፡ ካብ 9 ወርሒ ክሳብ 15ዓመት ንዝዕድሚኦም ልዕሊ 1 ሚልዮን ህጻናትን ቆልዑን ብደረጃ ሃገር ክታበት ንፍዮን ሩቤላን ከምዝወሃብ ኣቶ ተድሮስ ወሲኹ ኣረዲኡ። ምሉእ ትሕዝቶ ኣብዚ ምስማዕ ይክኣል። No media source currently available


ርእይቶ ነበርቲ መቐለ ንመግለጺ ጉባኤ ህውሓት

ድምጺ ኣሜሪካ ዘዘራቦም ገለ ነበርቲ መቐለ ማእከላይ ኮሚቴ ህወሓት ኣብ ዝሓለፈ ሶኑይ ዘውጽኦ መግለፂ ኣብ ጉዳይ ቐፃሊ ጉባኤ ህወሓት ጠመተ ዝገበረ እዩ ኢሎም ። ኣባል ህወሓት ዝኾኑ ኣይተ ኣብርሃ ዕቡይ እቲ መግለፂ ሓፂርን ግልፅን ንእዋናዊ ኩነታት ዝገልፅን ይብሉ። ካብ ተቓዋሚ ውድብ ዓረና ንልኡላውነትን ዲሞክራሲን ድማ ሓላፊ ርክብ ህዝቢ ኣይተ ዓምዶም ገብረስላሴ እቲ መግለፂ ሓዱሽ ነገር ዘይብሉን ልሙድን እዩ ኢሎም። ኣብ ዩኒቨርስቲ መቐለ መምህር ፓለቲካል ሳይንስን ስትራቴጂካዊ መፅናዕትን ሓጋዚ ፕሮፌሰር መረሳ ፀሃየ ብወገኖም ኣብ መግለፂ እቲ ውድብ ዝተጠቓለለ “ጉባኤ ህወሓት ንምዝራግ ንዝፅዕሩ መኪትና ጉባኤና ነዕውት ኢና” ዝብል ሓሳብ ካብ ውሽጥን ወፃእን ከጋጥሙ ዝኽእሉ ፈተናታት ምህላዎም ዘመላኽት ይብሉ። ምሉእ ትሕዝቶ ኣብዚ ምስማዕ ይክኣል። No media source currently available


ህዝቢ ኣድያቦን ሰቲት ሑመራን ምስ ሰራዊትን ገለ ህዝቢን ኤርትራ ተራኺቦም፣ ናይ መረብ ግና ኣይሰለጠን

ህዝቢታት ራማ-ክሳድ ዒቃ፣ ሰቲት ሑመራን-ኦምሓጀርን ኣድያቦ-ሸሸቢትን ህዝቢ ምስ ህዝቢ ንምርኻብ ዝተጀመሩ ጻዕሪታት ሕውስዋስ ውጽኢት ረኺቦም ኣለው። ሎሚ ሓሙስ ኣብ ሩባ መረብ ካብ ኢትዮጵያን ኤርትራን ዝተወከሉ ነበርቲ ብሓባር ንምውዓል ኣብ ዝተትሓዘ ትልሚ ህዝቢ ካብ ወገን ክሳድ ዒቃ ኤርትራ ክርከቡ ኣይከኣሉን። እዚ ዝኾነሉ ምኽንያት ኣብ ምልውዋጥ ሓበሬታ ብዝተፈጠረ ፀገም ምኻኑ ዝጠቀሱ ድማ ‘ንሓዱሽ ዓመት ቅዱስ ዮውሃንስ ክመፅኡ እዮም ተባሂልና’ ኢሎም። ከምኡውን ነበርቲ ሰቲት ሑመራ ሎሚ ሓሙስ ንሩባ ተከዘ ሰጊሮም ምስ ሰራዊት ኤርትራን ህዝቢን ዘትዮም ተመሊሶም። ብዘይካ’ዚ መላምንቲ ሓዊን ጎረባብቲን ህዝቢታት ኣድያቦን ሸሸቢትን ንምርኻብ’ውን ኣብ’ዚ ቅነ’ዚ ጻዕሪ ተገይሩ ኣሎ። ምስ ሰራዊትን ህዝቢን ኤርትራ ተራኺብና ሰናይ ጊዜ ኣሕሊፍና ተመሊስና ይብል ካብ ኮሚቴ ምውህሃድን ዕርቂን ህዝቢ ኣድያቦ ሓደ ዝኾነ ኣቶ ገ/ሂወት ገ/ሃዋርያ። No media source currently available


ኣፍሪቃዊያን ነዊሕን ጥዑይ ህይወት ይመርሑ ከምዘለው ዓለምለኸ ውድብ ጥዕና ገሊጹ

ውዱብ ጥዕና ዓለም(WHO) ኣፍሪቃዊያን ነዊሕን ጥዕና ዘለዎን ናብራ ይነብሩ ኣለው ኢሉ።ሎሚ እውን እንተኾነ ግን ሚሊዮናት ዝቑጸሩ ዜጋታት ብድሆ ብርቱዓት ሕማማት ከምዘለዎም እቲ ትካል ወሲኹ የጠንቅቕ። ኣብ ዋና ከተማ ዳካር ሰኔጋል ምስ ሰበስልጣን 47 ሃገራት ኣፍሪቃ ዝተራኸበ ውዱብ ጥዕና ዓለም(WHO) ኣፍሪቃዊያን ብፅቡቕ ጥዕና ነዊሕ ዕድመ ይነብሩ ኣለው ኢሉ። ኣብ 2015 ዓ.ም 44.4 ዓመታት ዝነበረ ማእኸላይ ዕድመ ሰብ ናብ 53.8 ዓመታት ደይቡ።ኣብዚ ሕዚ እዋን ሓፈሻዊ ንውሓት ዕድመ ናብ 61.2 ዓመታት ደይቡ’ሎ። ማትሺዲሶ ሞቲ ናይቲ ትካል ናይ ኣፍሪቃ ዞባዊ ዳይረክተር እያ። “እዚ ውፅኢት ዝመጸ ኣብ ናይ ኤችኣይቪ ኤድስ ሕክምና ዓብይ ምዕባለ ስለዝተርኣየን ኣብ ዓሶ ዝሓሸ ምክልኻልን ኣተሓሕዛን ስለ ዘሎን እዩ።” ብሰንኪ ሕማም ውጽኣት፣ናይ መተንፈሲ ረኽስን ኤችኣይቪን ቁጽሪ ዝሞቱ የንቆልቁል ኣሎ።ከም ካንሰርን ሕማም ልብን ዝኣመሰሉ ሕማማት ግን ተወሳኺ ህይወት የጥፍኡ ምህላዎም ተገሊጹ’ሎ። ቁጽሪ ብዘይተመሓላለፍቲ ሕማማት ናይ ዝሞቱ በዝሒ ከምዘለዎ እቲ ውድብ ዝገለጸ ክኸውን ከሎ ኣብ ኣፍሪቃ ቀንዲ ምኽንያት ሞት ዝኾኑ 10 ሕማማት ግን ብ40 ሚእታዊት ነክዮም’ዮም ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


ፖሊስ ፕረዚደንት ክልል ሶማል ዝነበሩ ኣብዲ ኢለ ዝርከብዎም 4 ሰበ ስልጣናት ናብ ፈደራል ቤት ፍርዲ ቀሪቦም

ናይ ሶማሊያ ክልል ፕረዚደንት ዝነበሩ ኣቶ ኣብዲ መሓመድ ዑመር ሓዊሱ ኣርባዕተ ላዕለዎት ሰበስልጣን እቲ ክልል ብቕትለትን ካልኦት ዝተፈላለዩ ገበናትን ተጠርጢሮም ከምዝተትሓዙ ፖሊስ ንቤት ፍርዲ ገሊፁ። ኣዲስ ኣበባ ኣብ ዝርከብ ቤት ፍርዲ ፌደራል ሎሚ ረቡዕ ዝቐረቡ ሰበስልጣናትን ፕረዚደንት ክልል ሶማሊያ ነበር ኣቶ ኣብዲ መሓመድ ዑመር፣ሓላፊት ቢሮ ደቂ ኣንስትዮን ህፃናትን ወ/ሮ ራሕማ መሓመድ፣ተወካሊ ዳያስፖራ ኣቶ ዓብዱራሕማን ኣሚንን ሓላፊ ቢሮ ልምዓት መስኖ ኣቶ ሱልጣን መሓመድን እዮም። መንግስቲ ንናይቲ ክልል ልምዓት ዝመደቦ ገንዘብ ንዘየድሊ ብምውዓል፣ንናይቲ ክልል መናእሰይ ብምውዳብ ንብዙሓት ዓመታት ሓቢሩ ዝነበረ ህዝቢ ብሃይማኖትን ዓሌትን ብምክፍፋል ሰባት ካብቲ ከባቢ ብምዝንባል ብርክት ዝበሉ ሰባት ክቕተሉ ገይሮም ክብል ፖሊስ ጥርጡራት ፈፂሞምዎ ንዝበሎ ተግባራት ገበን ዘርዚሩ።ኣብያተ ንግዲ፣ትካላት ሃይማኖት ብምቅፃል ብዝለዓለ መግሃስቲ ሰብኣዊ መሰላት ተጠርጢሮም ኣለው። ፖሊስ ተወሳኺ ናይ 14 መዓልታት ናይ ምርመራ ግዜ ሓቲቱ’ሎ።ኩሎም ጥርጡራት መሰል ዋሕስ ክሕለወሎም ሓቲቶም፤ፖሊስ ዝተጠርጠርሉ ቕትለት እዩ ክብል ተቓዊሙዎ’ሎ። ቤት ፍርዲ ውሳነ ንምሃብ ንፅባሕ ቆፀሮ ሂቡ’ሎ።


'ፍቕሪ ስዒሩ' ብካሕሳይ በርሀን ሰሎሞን ባይረን

'ፍቕሪ ስዒሩ!' ናይ'ዚ ዘበና ምርጽቲ ደርፊ ሒዞም ኣብ ኣደባባይ ዝወጹ ኪነ ጥበባዊያን ኤርትራዊ ካሕሳይ በርሀን ኢትዮጵያዊ ሰለሞን ባይረን ነታ ደርፊ ኣብ ውሽጢ ክልተ መዓልታት ኣማሓይሾምን ከሺኖምን ናብ ህዝቢ ከምዘቕረቡ ይዛረቡ። ኣገራሚ'ዩ! ገለ ካብ ግጥምታት 'ፍቕሪ ስዒሩ' ክንወከሰኩም፣ ፍቕሪ፣ ፍቕሪ፣ ፍቕሪ ስዒሩ፣ ፍቕሪ፣ ጸግዒ ሓዘልና ጽልኢ። ፍቕሪ፣ ፍቕሪ፣ ፍቕሪ ስዒሩ፣ ፍቕሪ፣ ታይ ይሳኣኖ ፈጣሪ። ሰላምና የብዛሓዮ ንዘልኣለም፣ ኣብነት ኮይና ንዓለም። ፍቕሪ እንተሃልዩ ዘይብጻሕ የለን። ደጊም ጽልኢ ውጻእ፣ ፍቕሪ እቶ፣ ከም’ታ ቀደምና ኣብ ራህዋን ጸበባን ንተሓዋወስ ንፋቶ። ሓሊፉ’ወ ኩሉ፣ ሰላም ኮይኑ። ደቂ ክልተ አደ፣ ደቂ ሓደ ርባ፣ ላዕላይ ታሕታይ ዓዲ፣ መካፍልቲ ጸባ፣ ናይ ኣሕዋት ዘረባ። ዘይከም’ዚኣ እንታይ ደልየ፣ ዘይከምዚኣየ፣ ባህገይ ሰሚሩለይ፣ ሰላም ሪኤየ። ተወሊዑ’ዶ ፋኑስ ተወሊዑ’የ፣ ፈጣሪ ጸሎትና ሰሚዑ’የ። No media source currently available


አዳማ፡ፖሊስ ዘይሕጋዊ’ዮም ንዝበሎም አባይቲ ምፍራስ ኣብ ዝተንቀሳቀሰሉ ብዝተላዕለ ግጭት ክልተ ሰባት ተጎዲኦም

ኣብ ኢትዮጵያ ከተማ ኣዳማ ፖሊስ ዘይሕጋዊ ንዝበሎ ህንፀት ኣባይቲ ንምፍራስ ኣብዝተንቀሳቐሰሉ ብዝተለዓለ ግጭት እንተወሓደ ክልተ ሰባት ጉድኣት ከምዝወረዶም ተፈሊጡ። ነበርቲ’ቶም ብዘይሕጋዊ ኣገባብ ዝተሃንጹ’ዮም ዝተባህሉ ኣባይቲ ገዛውቲ ክንሃንጽ ኸለና ዘዘራረበና ሰብ የለን ይብሉ።ሓንቲ ካብኦም ከምዚ ትብል። “ዋላ ሓደ ሰብ ዘዘራረበና የለን።ቅድሚ ሎሚ ሰሪሕና ምስወዳእና ኣፍሪሶምዎ፤መሊስና ሃኒፅና ኸአ ኣቲና።” ብደለልትን ዘይሕጋዊያን ይካየድ ዝነበረ ዘይሕጋዊ ህንፀት ኣባይቲ ደው ንምባል ኣብ ዝተገበረ ፃዕሪ ኣብ መንጎ ኣባላት ፀጥታን ነበርትን ግጭት ምልዓሉ ሓላፊ ምምሕዳርን ፀጥታን ከተማ ኣዳማ ኣቶ ለማ ሃይለ ንድምጺ ኣሜሪካ ገሊፆም።


ኣኼባ ኣፍሪቃዊያን ዲያስፖራ ኔትዎርክ(ADN) ኣብ ዋሽንግተን ዲሲ

ኣብዚ ኣብ ኣሜሪካ ክፍለ ግዝኣት ካሊፎንያ ስሊከን ቫሊ ተባሂሉ ኣብ ዝጽዋዕ ከባቢ ዝተመስረተ ኣፍሪቃ ዳይስፖራ ኔት ዎርክ ዝተባህለ ዘይመንግስታዊ ትካል ሎሚ ቅነ ኣብዚ ኣብ ዋሽንግተን ዲሲ ሓደ ምትእኽካብ አካይዱ ኔሩ። እዚ ኣብ ሲሊከን ቫሊ ዝመደበሩ ንመኽሰብ ዘይቆመ ትካል ኣፍሪቃ ዲያስፖራ ኔት ዎርክ ንኣፍሪቃዊያን ዳያስፖራን ፈተውቲ ኣፍሪቃን ምስ ኣፍሪቃ ንምትእስሳር ዝዓለመ ምኳኑ ዳይሬክተር’ቲ ትካል ኣልማዝ ነጋሽ ተረድእ።


ንመዓልታት ኣብ ወደብ ሲሲሊ ዝጸንሑ ስደተኛታት መዕቆቢ ስደተኛታት ሮካ ዲ ፓፓ ምእታዎም ተገሊጹ

ንሽዱሽተ መዓልታት ኣብ ወደባት ሲሲሊ ዝጸንሑ ኣስታት 100 ዝኾኑ ስደተኛታት ትማሊ ሶሉስ ኣብ መዕቆቢ ስደተኛታት ሮካ ዲ ፓፓ ምእታዎም ተገሊጹ። እቶም ስደተኛታት ኣብቲ መዕቆቢ’ቲ ስደተኛታት ኣብ ዝበጽሕሉ እዋን ንምምጻእ እቶም ስደተኛታት ብዝቓወሙን ዝድግፉን ወገናት ሰልፊ ምክያዱ ተገሊጹ’ሎ። No media source currently available  ናይ ካቶሊክ ቤተ ክርስትያን ካህናት፡ ኣልባንያን ኣየርላንድን ነቶም ኣብ ወደባት ኢጣልያ ዝጸንሑ 140 ስደተኛታት ከምዝቕበልዎም ድሕሪ ምፍላጦም ኢጣልያ ነቶም ስደተኛታት ክራገፉ ምፍቓዳ ይፍለጥ። መብዛሕትኦም እዞም ስደተኛታት ካብ ኤርትራ ዝመጹ ክኮኑ ከለው ኣብ መዕቆቢ ስደተኛታት ሮካ ደ ፓፓ ንቁሩብ መዓልታት ጸኒሖም ናብ ካልኦት ቦታታት ከምዝጣየሱ ተገሊጹ’ሎ። ኣብዚ ሕጂ እዋን ኣብቲ መዕቆቢ ካብ ኤርትራ፡ናይጀርያን ሶርያን ዝመጹ 270 ስደተኛታት ከምዝርከቡ ብተወሳኺ ተገሊጹ።


‘ልዕልና ሕጊ ምኽባር ኣብ ሕቶ ዝኣቱ ኣይኮነን’ ቀ/ሚ ኣብይ ኣሕመድ

ቀ/ሚ ኢትዮጵያ ዶ/ር ኣብይ ኣሕመድ፡ ልዕልና ሕጊ ምኽባር ኣብ ሕቶ ዝኣቱ ኣይኮነን ኢሎም። ኩነታት ሰላም ውሽጢ-ሃገር እናተመሓየሸ ይመጽእ ኣሎ ዝበሉ ዶ/ር ኣብይ፡ ሓይልታት ምክልኻል`ታ ሃገር፡ ተልእኮኡ ንምፍጻም ኣብ ምሉእ ብቕዓት ከምዝርከብ ኣፍሊጦም። ዝሓለፈ ቐዳም ፈላማይ ጋዜጣዊ መግለጺ ዝሃቡ ቀ/ሚ ኣብይ ኣሕመድ ብዛዕባ ምኽባር ውሽጣዊ ሰላምን ተሓታትነትን ተደጋጊሞም ካብ ዝቐረቡሎም ሕቶታት ኔሮም። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ልኡኽ መንግስቲ ኢትዮጵያን ደምህትን ርክብ ኣካይዶም

ብጀነራል ኣደም መሓመድ ዝተመርሐ ክልተ ዝኣባላቱ ልኡኽ መንግስቲ ኢትዮጵያ ምስ ላዕለዎት መራሕቲ ደሞክራስያዊ ምንቅስቓስ ህዝቢ ትግራይ(ደምህት)ሎሚ 28 ነሓሰ ኣብ ኣዳራሽ ደንደን -ኣስመራ ርክብ ኣካይዶም።   ኣብዚ ናይ ፈላማይ መድረኽ ርክቦም ፡ደምህት ዕጥቃዊ ቃልሱ ኣቋሪጹ ኣብ ውሽጢ ኢትዮጵያ ብምእታው  ኣካል ናይቲ ለውጢ ብምዃን ፡ሰላማዊን ፖለቲካዊን ቃልሱ ከካይድ ኣብ ስምምዕ በጽሖም።  ምሉእ ትሕዝቶ ኣብዚ ምስማዕ ይክኣል። No media source currently available


ፕረ.ክልል ሶማሌ ነበር አብዲ ኢለ ኣብ ትሕቲ ቁጽጽር ኣትዮም

ናይ ኢትዮጵያ ክልል ሶማሌ ፕረዚደንት ዝነበሩ አብዲ መሓመድ ዑመርን ካልኦት ሽዱሽተ አባላት ባይቶ’ቲ ክልልን ሎሚ ኣብ ትሕቲ ቁጽጽር ምእታዎም ኮሚሽነር ኮሚሽን ፈደራል ፖሊስ አቶ ዘይኑ ጀማል ንድምጺ ኣሜሪካ ገሊጾም። ናይ ኢትዮጵያ ክልል ሶማሌ ከመሓድሩ ዝጸንሑን ኣብ ቀረባ ካብ መዝነቶም ዝተላዕሉ ኣቶ አብዲ መሃመድ ዑመር ወይ አብዲ ኢለ ኣብ ልዕሊ ነባሪ’ቲ ክልል ተቃወምቲ ኣብ ውሽጥን ወጻኢን ተሓለቕቲ ሰብኣዊ መሰላት ዝለዓለ ጥርዓንን ቅሬታን ክቀርበሎም ጸኒሑ’ዩ። ንሶም ሎሚ ተታሒዞም ኣብ ትሕቲ ቁጽጽር ከምዝኣተወ ተገሊጹ። ኣቶ ዓብዲ ኢለ አብ አዲስ አበባ ኣትላስ ተባሂሉ ካብ ዝጽዋዕ ከባቢ ካብ ዝርከብ መንበሪ ገዝኦም ብኣባላት ፈደራል ፖሊስ ተታሒዞም ኣብ ትሕቲ ቁጽጽር ክውዕሉ ከለው ብቴሌቭዥን ምርኣዩ ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ጸብጻብ፡ ፈላማይ ጋዜጣዊ መግለጺ ቀ/ሚ ኣብይ ኣሕመድ

ስልጣን ካብ ዝሕዙ ፈላማይ ጋዜጣዊ መግለፂ ዝሃቡ ቀዳማይ ሚንስተር ኢትዮጵያ ዶ/ር ኣብይ ኣሕመድ ኣብ ኢትዮጵያ ሓቀኛ ምርጫ ብምክያድ ተመሪፅካ ምግልጋል ናይ ባዕሎምን ናይ ውድቦምን ድልየት ምዃኑ ገሊፆም።ኣብ ክልል ሶማሌ ይፍፀም ዝነበረ መግሃስቲ ሰብኣዊ መሰላት ኣብ ክውንነት ይፍፀም ኢልካ ንምእማን ኣፀጋሚ እዩ ኢሎም።ናይ ምሕረት ኣዋጅ ንናይ ኢትዮጵያ ፕረዚደንት ዝነበሩ ኮለኔል መንግስቱ ሃይለማሪያም ኣይምልከትን ክብሉ እውን ተዛሪቦም። ቀዳምይ ሚንስትር ኣብይ ኣሕመድ ብቕድሚ ትማሊ ቀዳም ንፈለማ ግዜ ኣብዝሃብዎ ጋዜጣዊ መግለፂ ብዙሓት ጋዜጠኛታት ብርክት ዝበሉ ሕቶታት ሓቲቶም።ልዕሊ ክልተ ሰዓትን ፈረቓን ኣብዝወሰደ ጋዜጣዊ መግለፂ ካብ ዝቐረበሎም ሕቶታት ሃገራዊ ምርጫ ክናዋሕ እንተኾይኑ ንዝብል ካብ ጋዜጠኛ ሬድዮ ድምፂ ኣሜሪካ ንዝቐረበ ሕቶ ከምዚ ኢሎም። “ብዛዕባ ምርጫ ለውጢ ሕዚ ስለተጀመረ እንተዝናዋሕ ዝብል፣ ብናተይ እምነተይ ትኽክል ኣይመስለንን።ንህዝቢ ኢትዮጵያ ከገልግሎ ዝደሊ ኣብ ዝቕፅል ምርጫ እንተተዓዊተ ጥራሕ እዩ።ዝተረፈ ናይ ለውጢ ግዜ ብምምራሕ ንክናዋሕ ናይ ምድፋእ ድልየት ኣነን እቲ ውድብን ክሳብ ሕዚ የብልናን።እቲ ጉዳይ ንቕድሚት ዝልዓል እንተድኣ ኮይኑ ንህዝቢ ግሉጽ ኽከውን እዩ።” ቀዳማይ ሚንስተር ኣብይ ኣሕመድ ቀጺሎም ከም ውድብ ዘሎ ድልየት ግን ኣብ ኢትዮጵያ ሓቀኛን ዴሞክራሲያዊ ምርጫ ምርግጋፅ እዪ ኢሎም። “ኣብ ኢትዮጵያ ሓቀኛን ዴሞክራሲያዊን ምርጫ ተረጋጊፁ። ኢህወዴግ እንተተዓዊቱ ዝሓዞም መደባት ብምሉእ ልቡ ንምዕዋት ዝጎየሉ፣እንተተሳዒሩ ድማ ንዘመናት ክዛረበሉ ዝፀንሐ ቃል ዝኾነ ይኹን ናይ ምክልኻል ስራሕ ከይሰርሐ ኢድ ነሲኡ ስልጣኑ ብምርካብ ዴሞክራሲያዊ ውድብ ምዃኑ ከረጋግፅ እዩ እምነተይ።” No media source currently available  ንሶም ብተወሳኺ እቲ ምርጫ ኣውቶሜት ምግባር ጥራሕ ከይኮነስ ናይ ምርጫ ትካል እውን ብኢህወዴግ፣ብተቓወምቲ፣ብህዝቢን ብተዓዘብትን ዝእመን ኮይኑ ምውዳብ ናይ ዝቕፅል ዓመት ቀንዲ ስራሕና ክኸውን እዪ ኢሎም። ኣብ ክልል ሶማሌ ብፍላይ ድማ ኣብ ከተማ ጂግጂጋ ብዛዕባ ዝተፈፀመ መግሃስቲ ሰብኣዊ መሰላት እውን ከምዚ ኢሎም። “ኣብቲ ከባቢ ይፍፀም ዝነበረ ግህሰት ሰብኣዊ መሰላትን ከም መንግስቲ ኩነታት ምውሳድ ስጉምትን ኣብ ፊልም ዝርአ ወይ ኣብ ልብ-ወለድ ዝንበብ እምበር ኣብ ኢትዮጵያ ዝፍፀም ምዃኑ ዘጠራጥር እዩ።ብዙሓት ዘሰንብዱ ነገራት ተፈፂሞም፤ንኣብነት ኣብ ቤት ማእሰርቲ ተኣረምቲ ሰባት ምስ ኣንበሳ፣ዝብእን ነብርን ሓቢሮም ይእሰሩ።እዚ ኣብ ኢትዮጵያ ኣሎ ኢልካ ምሕሳብ ይኸብድ።እዚ ዝኾነሉ ምኽንያት እሱራት ካብኦም ትፅቢት ዝግበር ጥራሕ ከይኮነስ ትፅቢት ዘይግበር እውን ንክዛረቡ ከም መፈራርሒ ኮይኑ ዝሕግዝ ስልቲ እዩ።…ሰባት ይድፈሩ፣ሃብቲ ይዝረፍ፣ሰባት ይሞቱ፤ኣብ ጂግጂጋ ዝተፈፀመ ነገር እውን ከምዚ ዝበለ መልክዕ ኣለዎ።” ኣብቲ ከባቢ ዝፍፀሙ ነገራት ንክልል ሶማሌ ጥራሕ ዘይኮነስ ነቲ ዞባ ብዝህውኽ ኣገባብ ዝተሃንደሰ እዩ ዝበሉ ቀዳማይ ሚንስተር ኣብይ ኣብ ድሬዳዋ ኮነ ተባሂሉ እቲ ዕግርግር ናብ ጅቡቲ ንምጋፋሕ ብዝዓለመ ዜጋታት ጅቡቲ መጥቓዕቲ ተፈፂሙዎም ነይሩ ኢሎም። ኣብታ ሃገር ዝተኣወጀ ናይ ምሕረት ኣዋጅ ንናይ ቀደም ፕረዚደንት መንግስቱ ሃይለማሪያም ከምዘይሓውስ’ውን ኣብዚ አጋጣሚ ሓቢሮም። “ሕጊ ኣዋጅ ትሕቲ ሕገ መንግስቲ እዩ።ጉዳይ ቀይሕ ራዕዲ ንኣዋጅ ምሕረት ከምዘይምልከት ሕገ መንግስቲ ብግልፂ ኣቐሚጡዎ’ሎ።ስለዚ ሕዚ ብዘሎ ኩነታት ኮሎኔል መንግስቱ ብምሕረት ናብ ኢትዮጵያ ኣይኣትውን።ነዚ ዓንቀጽ ሕገ መንግስቲ ናይ ምምሕያሽ ዕድል ንቕድሚት እንተጋጢሙ ንሶም እውን ክሕወሱ ይኽእሉ እዮም።ሕዚ ብዘሎ ኩነታት ግን እቲ ሕገ መንግስቲ ብግልፂ ኣብ ቀይሕ ራዕዲ ዝተሳተፉ ሓይልታት ብምሕረት ኣዋጅ ምትእንጋድ ከምዘይክኣል ኣቐሚጡዎ’ሎ።” ህንፀት ግድብ ህዳሴን ካልኦት ዓበይቲ ፕሮጀክትታትን ኣመልኪቶም ኣብዝሃብዎ ርእይቶ ምኽንያት ምጉታቱ’ቲ ስራሕ ብናይ ምክልኻል ኢንጂነሪንግ ቴክኖሊጂ ትካል ወይም መቴክ ብምትሓዞም እዩ ኢሎም። “ዓብይ ውጥን እዩ።እንተድኣ ዘይሰሪሕናዮን ዘይፈፅሚናዮን ኣዚዩ ዘሕፍር፣ እንድሕር ዛዚምናዮ ኸኣ ዘኹርዕ እዩ።ንሕና ንምዘነሉ ዓበይቲ ነገራት ብምሕሳብና ዘይኮነስ ዓበይቲ ነገራት ብምስራሕ እዩ ክኸውን።ንምስራሕ ዘለና መንገዲ እንታይ ይመስል ንዝብል ጉዳይ ብናተይ እምነት ምሽፍፋን ግቡእ እዩ ኢለ ኣይኣምንን።ኣፅኒዑ ዘቕርበለይ ሓደ ጉጅለ ኣጣይሸ።እቲ ውፅኢት ከምዝሕብሮ እቶም ፕሮጀክትታት ካብ መቴክ ብቕልጡፍ ተወሲዶም ልምዲ ንዘለዎም ኩባኒያታት እንተድኣ ዘይተዋሂቦም ብዝተዛረብኩዎ ዕድመ ጥራሕ ከይኮነስ ካብኡ ንላዕሊ ግዜ ፀኒሑ እንተኾነ እውን ንምዝዛም ዘስግእ እዩ።” ቀዳማይ ሚንስትር ኣብይ ኣሕመድ ካብ ኣሜሪካ ምስተመለሱ ናይ ጥዕና ፀገም ኣጋጢሙዎ ነይሩ ዝብል ብዛዕባ ዝውረ ጌጋ እዩ ፍጹም ጥዑይ እየ ኢሎም።’’ሓሚመ ኣይፈልጥን፤ኣዚዩ ጥዕና ዝተሰመዐኒ እዋን ካብ ናይ ኣሜሪካ መልሲ እዩ’’ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ማእከላይ ኮሚቴ ህውሓት ናይ ሰለስተ መዓልታት ኣኼብኡ ዛዚሙ

ማእኸላይ ኮሚቴ ህዝባዊ ወያነ ሓርነት ትግራይ ካብ 18 ነሓሰ ክሳብ 20 ነሓሰ ኣኼባ ኣካይዱ። እቲ ማእከላይ ኮሚቴ ድሕሪ እቲ ኣኼባ ኣብ ዘውፀኦ መግለፂ ኣመራርሓ እቲ ውድብ ንዉሕስነት ሰላምን ልምዓትን ህዝቢ ኣድላይ ዘበለ መስዋእቲ ንምኽፋል ድልው እዩ ኢሉ።  መበል 13 ጉባኤ ህወሓት ጠሚቱ ከምዝዘተየ ዝገለፀ እቲ ማእከላይ ኮሚቴ ነቲ ጉባኤ ብዝኾነይኹን መንገዲ ንምዝራግ ዝግበር ምንቅስቓሳት ክምክቶ እየ ድማ ኢሉ ኣሎ። ሕገመንግስታዊ ስርዓትን ረብሓን ክብርን ህዝቢ ቐዳምነት ሂቦም ምስ ዝሰርሑ ዉድባት ፓለቲካ ድማ ኣብ ናይ ሓባር ኣጀንዳ ንምስራሕ ሐዚ እውን ድለው እየ ክብል ገሊፁ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኢትዮጵያ ኣብ 2020 ክኻየድ ዝተወጠነ ምርጫ ነጻን ፍትሃዊን ከምዝኸውንን ከምዘይናዋሕን ቀ/ሚ ኣብይ ኣሕመድ ኣፍሊጦም

ቀዳማይ ሚንስተር ኢትዮጵያ ዶ/ር ኣብይ ኣሕመድ ኣብ 2020 ዓ.ም ዝኻየድ ምርጫ ነጻን ፍትሃዊን ከምዝኸውንን በቲ ኣብታ ሃገር ዝተኣታተው ዘሎ ለውጢ ፖሊስ፡ ቁጠባን ዲፕሎማስን ድማ እቲ ምርጫ ከምዘይናዋሕ ብቐዳም ንጋዜጠኛታት ኣብ ዝሃብዎ መግለጺ ሓቢሮም። ቀ/ሚ ዶ/ር ኣብይ ኣሕመድ ኣብ ወርሒ ሚያዝያ ናብ መዝነት ካብ ዝመጹ ንደሓር ነቲ ብመንግስታዊ ትካላት ዝዕብለል ቁጠባ’ታ ሃገር ንምክፋትን ነቲ ንዝሓለፉ ዓሰርተታት ዓመታት ኣብ መንጎ ኤርትራን ኢትዮጵያን ዝጸንሓ ውጥረት ንምፍታሕ ስጉምቲታት ምውሳዶምን ይፍለጥ። No media source currently available  ንሶም ብቐዳም ንመጀመርያ ጊዜ ንጋዜጠኛታት ኣብ ዝሃብዎ መግለጺ ኣብ ዝመጽእ ቁሩብ ኣዋርሕ ባንኪ ዓለም 1 ቢልዮን ናይ ገንዘብ ሓገዝ ንኢትዮጵያ ከምዝህብ፡ እዚ ድማ “ብሰንኪ ኣብታ ሃገር ዝረአ ዘሎ ለውጢ’ዩ” ኢሎም። ዓለምለኸ ባንክ ዝርከብዎም ሓገዝ ወሃብቲ ትካላት ድሕሪ ንናይ 2005 ዓ.ም ምርጫ’ታ ሃገር ስዒቡ ብዝተላዕለ ተቓውሞን ግጭትን ምክንያት ነቲ ሃገር ዝህብዎ ዝነበረ ሓገዝ ደው ምባሎም ይዝከር። “ምስ ኤርትራ መስርሕ ሰላም ካብ ዝጅመር ንደሓር ናይ ገንዘብ ሓገዝ ኾነ ልቓሕ ክህቡና ዝደልዩ ትካላት ቁጽሮም ወሲኹ’ዩ። ንኣብነት ዓለምለኸ ባንክ ንናይ ኢትዮጵያ ባጀት ብቐጥታ ሓገዝ ሂቡ ኣይፈልጥን ንዝመጽእ ኣዋርሕ ግን 1 ቢልዮን ናይ ኣሜሪካ ዶላር ሓገዝ ክህብ’ዩ።” ንሶም ብተወሳኺ ተጀሚሩ ዘሎ ለውጢ ንምዝዛም ነታ ኣብ 2020 ዓ.ም ክካየድ ዝተወጠነ ምርጫ’ታ ሃገር ከምዘይመሓለፍ ሓቢሮም። ገዛኢ ፓርቲ ኢህወዲግ ድማ ዝመጽእ ዓመት ነጻ ምርጫ ንምክያድ ኣብ ዘድልይ ምድላው ኣተኹሩ ከምዝሰርሕ ገሊጾም። ንሶም ብዛዕባ ኣተሓሕዛ ሰብኣዊ መሰላት’ታ ሃገር ብዝምልከት “ ኣብ ክልል ሶማል ዘጋጠመ ምግሃስ ሰብኣዊ መሰላት ኣብ ኢትዮጵያ ዘጋጠመ’ዩ ኢልኻ ክትኣምኖ ዘጸግም’ዩ። ካብ ፊልም ወይ ልብ ወለድ ዝተወስደ’ዩ ዝመስል፡ ብጣዕሚ ዘፍርሕ ነገር’ዩ አጋጢሙ። ኣብቲ ሰባት ዝእሰርሉ ቦታ ከም ኣንበሳ፡ ነብሪን ዝብኢን ዝኣመሰሉ ኣራዊት’ውን ይሕዙ ኔሮም። እዚ ኣብ ኢትዮጵያ ተፈጺሙ’ዩ ኢልኻ ክትኣምኖ’ውን የጸግም’ዩ። እዚ ድማ እሱራት ብምስንባድ ቃሎም ክህቡ ንምግባር ዝጥቐምሉ ሜላ’ዩ” ኢሎም።


ኢጣልያ: ንሓሙሽተ መዓልታት ኣብ ወደብ ካታንያ ዝጸንሑ ስደተኛታት ክራገፉ ኣፍቒዳ

ኢጣልያ: ንሓሙሽተ መዓልታት ኣብ ወደብ ካታንያ ዝጸንሑ 150 ስደተኛታት ትማሊ ሰንበት ክራገፉ ኣፍቒዳ። እቶም መብዛሕትኦም ኤርትራዊያን ዝኾኑ ስደተኛታት ካልኦት ሃገራት ሕብረት ኣውሮጳ ነቶም ስደተኛታት ከምዝቕበልዎም ከየፍለጡ ናብ ወደባታ ከምዘይራገፉ ብምግላጻ ንዝሓለፈ ሓሙሽተ መዓልታት ኣብ ወደብ ካታንያ ኣብ መርከብ ምጽንሖም ይፍለጥ። No media source currently available  እዚ ከምዚ ኢሉ ከሎ ብዘይመንግስታዊ ትካላት ዝውነና መራኽብ ንዝደሓኑ ስደተኛታት ናብ ወደባት ኢጣልያ ከይራገፉ ዝብል መርገጺ ክኽተሉ ዝጸንሑ ሚንስተር ውሽጣዊ ጉዳያት’ታ ሃገር ማትዮ ሳልቪኒ ሓላፍነት ብግቡእ ዘይምጥቓም፡ ምጭዋይን ዘይሕጋዊ ማእሰርትን ብዝብል ብዓቃብ ሕጊ ዝቕረበሎም ክሲ ኣብ ትሕቲ ቀይዲ ምእታዎም ተገሊጹ። ብመሰረት ሓበሬታ ራኸቢ ብዙሃን ኢጣልያ ሰለስተ ካብቶም ስደተኛታት ሕማም ቲቢ፡ ክልተ ድማ ሕማም ነድሪ ሳንቡእ (ኒሞንያ) ዘለዎም ከምዝተረኽቡ ኣብቲ ቦታ ዝነበሩ ሰብሞያ ብምጥቃስ ሓቢሮም ኣለው። እቶም ስደተኛታት ኣብ ከተማ ሲሲሊ ዝርከብ መዕቆቢ ስደተኛታት ዝተወስዱ ክኮኑ ከለው ስዒቡ ናብ ኣየርላንድ ኣልባንያን ከምዝጣየሱ ተገሊጹ’ሎ። ካብ 2014 ክሳብ ሕጂ ኣስታት 650,000 ስደተኛታት ኢጣልያ ምእታዎምን ዋላ’ዃ ኣብ ዝሓለፈ ዓመት ቁጽሪ ስደተኛታት እንተጎደለ ካልኦት ሃገራት ሕብረት ኣውሮጳ ነቶም ስደተኛታት እንተዘይተቐቢሎም ስደተኛታት ዝጸዓና መራኽብ ኣብ ወደባት ከይዓርፉ ከምትኽልክል ኢጣልያ ሓቢራ’ላ።


ቀዳማዊት ወ/ሮ ዝተሳተፋሉ በዓል ኣሸንዳ ኣብ መቐለ ተዛዚሙ

በዓል ኣሸንዳ ሎሚ ምሸት ኣብ መቐለ ኣብ ዝተካየደ ኣኼባ ብመደረ ምክትል ፕረዚደንት’ቲ ክልል ዶ/ር ደብረጽየን ገ/ሚካኤል ተዓጽዩ። ቀዳማዊት ወ/ሮን ባዓልቲ ቤት ቀ/ሚ ኣብዪ ኣሕመድን ዝኾና ወ/ሮ ዝናሽ ታያቸው ኣብ ዝተረኸባሉ ስነ ስርዓት መደረ ዘስምዑ ዶ/ር ደብረጽየን ‘ንህዝብናን ቆልዑ ኣሸንዳን ኣኽቢርኪን ስለዝመጻኽን ንሕና’ውን ኣኽብሮትና ክንገልጸልክን ንፈቱ፣ ካልኦት’ውን ከምኡ ንህዝብና ምኽባር ይልመዱ’ ኢሎም። ንሶም ብዛዕባ ምስ ኤርትራ ዝተጀመረ መስርሕ ሰላም ኣመልኪቶም ክዛረቡ ከለው ‘ንሕሉፍ ታሪኽ ዓጺና፣ ወይ ክጸንሕ ገይርና፣ ሒሳብ ምውርራድ ገዲፍና፣ እንተደሊና’ውን ንካልእ ጊዜ ኣጽኒሕና፣ ንሓድሽ ምዕራፍ ሰላም ክነሳልጦ ኣለና። ነዚ ንምዕዋት ኩሉ ዝካኣል ክንገብር ምኳና ደጊምና ክነረጋግጸልኩም ንፈቱ። ምስ ሓውና ህዝቢ ኤርትራ ኮይና ሓድሽ ዘመን ምዕባለን ራህዋን ክነስፍን ክንረባረብ ኢና። ዕውት ከምዝኸውን እውን ተስፋይ ልዑል’ዩ’ ኢሎም። ምክትል ፕረዚደንት’ቲ ክልል ዶ/ር ደብረጽየን ኣብ ዘረበኦም ‘ኣብ ትግራይን ካብ ትግራይን ወጻእን ዘሎ ዓቅምታት ኣተሓባቢርና ድሕነትና ንምሕላውን ውሑስ ንምግባርን ጥራሕ ዘይኮነ ሂወትን ናብራን ህዝቢ ክነማሓይሽ ካብኡ ሓሊፉ’ውን ርኡይ ለውጢ ኣብ ትግራይ ክነምጽእ ብስሉጥ ኣብ ንረባረበሉ ናይ ስግግር እዋን ንርከብ’ ኢሎም።


መጻኢ ረቂቕ HR 128 ኣብ ከይዲ ዝረኣ ምዃኑ ኮንግረስማን ስሚዝ ገሊጾም

ኣብ ናይ ኢትዮጵያ ሰብኣዊ መሰላትን ተሓታትነትን ሕጊ ዝተቀመጡ ዓንቀጻት ብመንጽር እቲ ኣብታ ሃገር ዘሎ ምምሕያሽ ንመሳርሕቶም ከምዝረድኡ አባል ኮንግረስ ኣሜሪካ ክሪስ ስሚስ ኣፍሊጦም። ሪፖብሊካን ኮንግረስማን ክሪስ ስሚዝን ዲሞክራቲክ ድሬን ባዝ ትማሊ ኣብ አዲስ አበባ ኣብ ዝሃብዎ መግለጺ መጻኢ ረቂቕ HR 128 ኣብ ቀጻሊ ከይዲ ዝፍለጥ ናብ ዋሽንግተን ምስ ተመልሱ ኣብ ዝካየድ ምምይጥ ምኻኑ ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ሚኒስተር ኣህጉራዊ ቁጠባዊ ምትሕግጋዝን ጀርመን ኣብ ኤርትራ ናይ ስራሕ ምብጻሕ ኣካይዱ

ሚንስተር ኣህጉራዊ ቁጠባዊ ምተሕግጋዝ ፈደራላዊ ሪፓብሊክ ጀርመን ዶክተር ገርድ ሙለር ኣብ ኤርትራ ናይ ክልተ መዓልታት ወግዓዊ ናይ ስራሕ ምብጻሕ ኣካይዱ። ዶክተር ገርድ ሎሚ ምስ ፕረዚደንት ኢሳያይስ ኣፈወርቂ ኣብ ዓዲ ሃሎ ኣብ ዝገበሮ ርክብ፡ኣብ መንጎ ኤርትራን ኢትዮጵያን ተፈጢሩ ዘሎ ሰላም ፡ካብ ክልቲኤን ሃገራት ሓሊፉ ኣብ ቀርኒ ኣፍሪቃ ናይ ሰላምን ምተሕግጋዝን ሓድሽ ምዕራፍ ዝኸፈት ስምምዕ ከምዝኾነ ገሊጾም።  ፕረዚደንት ኢሳይያስ፡ ኤርትራን ኢትዮጵያን ሰብኣውን ንዋታውን ጸጋታቶም ኣወሃሂዶም ናይ ክልትኡ ሃገራት ህዝብታት ናብራ ንምምሕያሽ ብሓባር ክሰርሑ ከምዝጀመሩ ክገልጽ ከሎ፡ዶክተር ገርድ ብወገኑ ሃገሩ ኣብ መንጎ ኤርትራን ኢትዮጵያን ዝተጀመረ ዕርቀ ሰላም ከምትድግፎን ናብ ዝሓሸ ደረጃ ንምብጻሕ ከምትሰርሕን ኣረጋጊጹ። ምሉእ ትሕዝቶ ኣብዚ ምስማዕ ይክኣል። No media source currently available


ናይ ሕቡራት ሃገራት ትካል ስደተኛታት ኢጣልያ ኣብ ወደብ ካታንያ ንዘለው 177 ስደተኛታት ክትቕበል ጸዊዑ

ናይ ሕቡራት ሃገራት ትካል ስደተኛታት ኢጣልያ ነቶም ኣብ ወደብ ካታንያ ኣብ መርከብ ዘለው 177 ስደተኛታት ክትቕበል ጻውዒት ዘቕረበ ክኸውን ኸሎ ሎሚ ረቡዕ ሰብኣዊን ሕክምናዊን ሓገዝ ንዘድልዎም 29 ትሕቲ ዕድመ ስደተኛታት ካብታ መርከብ ክወርዱ ከምዘፍቐደት ክፍለጥ ተኻኢሉ’ሎ። እታ ‘ዲኮቲ’ ዝተባህለት 177 ስደተኛታት ዝጸዓነት መርከብ ኣብ ወደብ ካታንያ ካብ ትኣትው ሽዱሽተ መዓልታት ዘቑጸረት እንተኾነት ሚንስተር ውሽጣዊ ጉዳያት ኢጣልያ ሃገራት ሕብረት ኣውሮጳ ነቶም ስደተኛታት ከምዝቕበሉ ከየረጋገጹ ነቶም ስደተኛታት ክራገፉ ብዘይምፍቓዱ ክሳብ ሎሚ ኣብታ መርከብ ምህላዎም ተፈሊጡ’ሎ። No media source currently available  ከም ‘ሴቭ ዘ ችልድረን’ን ‘ሓካይም ብዘይዶብ’ ዝኣመሰላ ዘይመንግስታዊ ሓገዝ ወሃብቲ ትካላት ነቲ መግለጺ ናይ ሕቡራት ሃገራት ትካላት ደገፎም ገሊጾም ኣለው። ሚንስተር ንሓለዋ ባሕሪ’ታ ሃገር ዝቆጻጸር ሚንስትሪ መጉዓዝያ ዳኒሎ ቶኒሊ እቲ ኩነታት ብቅልጡፍ ክፍታሕ ዘለዎም ሰናይ ትምኒት ገሊጾም ኣለው።  ንሶም ሶሉስ ምሸት ምስ ዩሮኒውስ ዝተባህለ ኣገልግሎት ዜና ኣብ ዘካየድዎ ቃለ መጠይቕ ኣቐዲሙ ሃገራት ሕብረት ኣውሮጳ ናብ ኢጣልያ ዝኣተው ስደተኛታት ንምቕባል ዝኣተውዎ ቃል ከምዘይፈጸሙን ሕጂ ድማ ሃገሮም ከም ፕረዚደንት ፈረንሳን ኢማኑኤል ማርኮን ቻንስለር ጀርመን ኣርገላ መርከንን ዝኣመሰሉ መራሕቲ ሃገራት ነቶም ስደተኛታት ከምዝቕብሉ ከረጋግጹ ከምዝደልዩ ሓቢሮም ኣለው።።


ጠቕላሊ ፈደራል ቤት ፍርዲ ንጥርጡራት መጥቓዕቲ ቦምብ ሰልፊ ሰነ ክሲ ንምምስራት ዝተማልኣ መርትዖ ክቐርብ ኣዚዙ

ናይ ኢትዮጵያ ጠቕላሊ ፈደራል ቤት ፍርዲ 16 ሰነ 2010 ዓ.ም ንቀዳማይ ሚንሰተር ኣብይ ኣሕመድ ንምድጋፍ ኣብ ዝተፀውዐ ናይ መስቀል ኣደባባይ ሰልፊ ናይ ቦምብ መጥቓዕቲ ፈፂሞም ብዝብል ተጠርጢሮም ዝተትሓዙ ሰባት ክሲ ክምስረቶም ትፅቢት እንተተገብረ እውን መርማሪ ፖሊስ በቲ መጥቓዕቲ ካብዝተጎድኡ ናይ 40 ሰባት ቃል ጥራሕ ሒዙ ብምቕራቡ ንካልእ መዓልቲ ተመሓላሊፉ።በቲ መጥቓዕቲ ጉድኣት ዝወረዶም ልዕሊ ሓደ ሚእቲ ብምዃኖም መርማሪ ፖሊስ ናይ ኩሎም ቃል ኣማሊኡ ከረክብ ተኣዚዙ’ሎ። ቦምብ ብምቕባል ዝተጥርጠረ ኣቶ ብርሃኑ ጃፋርን ነቲ ቦምብ ደርቢዩ ከምልጥ ከምዝተትሓዘ ዝዝረበሉ ተጠርጣሪ ኣቶ ጥላሁን ጌታቸውን ካብ 12 ሰነ ክሳብ 16 ሰነ ተለዋዊጦም ዝተባህለ ናይ ስልኪ ዝርርብ ካብ ኢትዮ ቴሌኮም ብምውፃእ ኣካል ናይቲ ምርመራ መዝገብ ክገብር ከምዘለዎ ብምሕባር ኣማሊኡ ከቕርብ ንመርማሪ ፖሊስ መሊሱ ምልኣኹ እቲ ዓቃቢ ሕጊ ነቲ ቤት ፍርዲ ኣረዲኡ’ሎ። መርማሪ ጉጅለ ኣማሊኡ ንምቕራብ 14 መዓልታት ንቤት ፍርዲ እንተሓተተ እውን ቤት ፍርዲ ሸውዓተ መዓልታት ሂቡዎ’ሎ።ተኸሰስቲ ብነፃ ክወፁ ወይ ናይ ዋሕስ መሰሎም ክሕለወሎም ጠሪዖም ነይሮም። 16 ሰነ 2010 ዓ.ም ብዝተፈፀመ መጥቓዕቲ ቦምብ ክልተ ሰባት ሞይቶም : ልዕሊ 100 ሰባት ድማ ከቢድን ቀሊልን ጉድኣት ምውራዱ ይዝከር ።


ዓለምለኸ መዓልቲ ሰብኣዊነት ሎሚ ተዘኪሩ

ዓለምለኸ መዓልቲ ሰብኣዊነት ምኽንያት ብምግባር ሎሚ ሓሙስ ኣብ ኣዲስ ኣበባ ኣብዝተኻየደ ስነርዓት ኣብ ኢትዮጵያ ሓላፊት ኣዋሃሃዲ ሰብኣዊ ጉዳያት ሕቡራት ሃገራት ሚስስ ጁሊያን ሜልሶፕ መንግስቲ ኢትዮጵያ ብዝተፈላለዩ ምኽንያታት ንዝተጎድኡ ብሚሊዮናት ዝቑጸሩ ዜጋታት ንምሕጋዝ ይቓለስ ምህላው ሓቢረን። ብውሕጅን ካልኦት ናይ ተፈጥሮ ሓደጋታት ንዝተጠቕዑን ኣብ መንጎ ማሕበረሰባት ብሰንኪ ዝፍጠሩ ግጭታት ካብ መነባብርኦም ንዝተመዛበሉ ንምሕጋዝ መንግስቲ ከቢድ ስራሕ ይሰርሕ ምህላው ብምግላፅ ነዚ ፃዕሪ ንምሕጋዝን ካብ መሰረቱ ንምፍታሕን ፀዊዐን። “ኣብ ምሉእ ኢትዮጵያ በብመዓልቱ ብኣሽሓት ዝቑፀሩ ሃገራዊን ዓለምለኻውን ሰራሕተኛታት ሰብኣዊ ሓገዝ ምስ መንግስቲ ብምትሕብባር ስራሓት ህይወት ኣድሕን እናሰርሑ ይርከቡ።….. ኣብ ቅድሜኹም ደው ኢለ ዘቕርበልኩም ፃውዒት ድልየት ህፁፅ ሰብኣዊ ሓገዝ ብዝግባእን ውፅኢታዊ ብዝኾነ ኣገባብ ንምምላእ ኣብቲ ስራሕ ዝተዋፈርና ድልውነትና ሓፍ ክነብል ይግባእ።ብተወሳኺ እውን እቲ ፀገም ካብ ምንጩ ንምጥፋእ ክንሰርሕ ኣለና።ኩሉ ሰብ ብነፃነት፣ብዘይስግኣትን ብኽብርን ክነብር ኣለዎ።” ኣብቲ ስነስርዓት ዝተረኸቡ ዕዱማት ደም ለጊሶም ኣለው።ጂሊያን ሜልሶፕ ሓደ ሰብ ንኻልእ ሰብ ካብ ዝልግሶ ዓብዪ ህያብ ልግሲ ደም ሓደ እዩ ክብላ ኣብቲ ቦታ ንዝነበሩ ኣተባቢዐን ኣለዋ። ኣብ ኢትዮጵያ ብዝተፈላለዩ ምኽንያታት ብሰንኪ ዝልዓሉ ግጭታት ካብ መንበሪኦም ዝተመዛበሉ ሰባት ቁጽሪ ልዕሊ 2.8 ሚሊዮን በፂሑ’ሎ።


ብኮንግረስማን ክሪስ ስሚዝ ዝምራሕ ጉጅለ ልኡኽ ኣመሪካ ምስ ቀ/ሚ ኣብይ ኣሕመድ ተዘራሪቡ

ኣሜሪካን ካልኦት ዲሞክራሲያዊያን ሃገራትን ንቀዳማይ ሚንስተር አብይ ኣሕመድን ምምሕዳሮምን ደገፎም ከምዝህቡ አባል ኮንግረስ ኣሜሪካ ክሪስ ስሚዝ ዘለዎም ተስፋ ገሊጾም። ብኣመራርሓ’ቶም ቀዳማይ ሚንስተርን ምምሕዳሮምን ዝለዓለ ምምሕያሽ ይግበር ከምዘሎን ናይ ኢትዮጵያ ሕጊ ሰብኣዊ መሰላትን ተሓታትነትን HR 128 ዘርቀቁ ክሪስ ስሚዝ ገሊጾም።  ኮንግረስማን ክሪስ ስሚስ ኣብ ኢትዮጵያ ይረአ ንዘሎ ለውጢ’ውን ንኢዶም ኣለው። ሎሚ ንግሆ አዲስ አበባ ዝአተው ክሪስ ስሚዝ ነዚ ዝገለጹ ምስ ሚንስተር ጉዳያት ወጻኢ ዶ/ር ወርቅነህ ገበየሁ ድሕሪ ምዝርራቦም’ዩ። ብኮንግረስማን ክሪስ ስሚዝ ዝምራሕ ልኡኽ ምስ ቀዳማይ ሚንስተር አብይ አሕመድ ተራኺቦም ኣብ ክልቲኣዊን ዞባዊ ጉዳያት ምዝርራቦም’ውን ሓላፊ ቤት ጽሕፈት ቀዳማይ ሚንስተር ኣቶ ፍጹም አረጋ ኣብ ዘውጽእዎ ናይ ትዊተር መልእኽቲ ሓቢሮም ኣለው።  ምሉእ ትሕዝቶ ኣብዚ ምስማዕ ይክኣል። No media source currently available


ንበዓል ኣሸንዳ ስዒቡ ንባህላዊ ክብርታቱ ዘህስሱ ተግባራት ይረኣዩ’ዮም ክብሉ ገለ ነበርቲ ስክፍታኦም ይገልጹ

ንበዓል አሽንዳ ስዒቡ ባህላዊ ክብርታቱ ዘህስሱ ዝተፈላለዩ ተግባራት ይረኣዩ እዮም። ድምጺ ኣሜርካ ዘዘራረቦም ገለ ነበርቲ ከተማ መቐለ ብምኽንያት እቲ በዓል ኣብ ዝፍጠሩ ፀወታን ተሃድሶን ንብፆታዊ ርክብ ዝመሓላለፉ ሕማማት የቓልዕ እዩ ይብሉ ። ኣብቲ በዓል ብነፃ ዝላለዩ ኣልኮላዊ መስተ ድማ ጽልዋ ከም ዘለዎ ይገልፁ። ምሉእ ትሕዝቶ ኣብዚ ምስማዕ ይክኣል። No media source currently available


ናብ መዓስከር ስደተኛታት ሰሜን ኢትዮጵያ መብራህቲ ምስ ዝቐረበ ስደተኛን ተጠቀምቲን ዘጋየሸ መደብ ህዝቢ ምስ ህዝቢ

ኣዋህሊሉ ኣብ ስራሕ ዘውዐለን 96 ሽሕ ቅርሺ ከምመበገሲ ሒዙ ኣብ’ዚ እዋን’ዚ ብውሑድ ኣብ ክልተ መዓስከራት ስደተኛታት ሰሜን ኢትዮጵያ ኣገልግሎት መብራህቲ ይልግስ ኣሎ። ብኣዝዩ ትሑት ክፍሊት። ናይ ሎሚ ኣጋይሽና ነቲ ስራሕ ዝጀመረ ኤርትራዊ ኣቶ ገ/መቀል ተወልደ፣ ኣብ ማይ ዓይኒ ብስራሕ ንግዲ ትማሓደር ኢትዮጵያዊት ኣበባ ብርሃነ፣ ካብ ኣቶ ገ/መስቀል ዝቀረቦ ኣገልግሎት መብራህቲ ቀጥታዊ ተጠቃሚ ዝኾነን መጥሓን ዝውንን ኤርትራዊ ኣቶ ኣብራሃም ገ/ብርሃን ምስ ነቶም ስደተኛታት ዝሰፈሩለን መዓስከራት ዘማሕድር ቢሮ ስደተኛታት ወኪሉ ኣቶ ሃይላይ ገ/ኪዳን ኣጋይሽና ኮይኖም ኣለ። ምስ'ዞም ኣጋይሽ ዝገበርናዮ ዕላል ንክትከታተሉና ንዕድመኩም። እዚ መደብ’ዚ ካልእ መዓልቲ’ውን ክንቅጽሎ ኢና። No media source currently available


በዓል ኣሸንዳ ሎሚ ኣብ መላእ ትግራይ ተጀሚሩ

በዓል ኣሸንዳ ኣብ መላእ ትግራይ ሎሚ ረቡዕ ብድምቀት ምኽባር ተጀሚሩ።  ኣብ ከተማ መቐለ እቲ በዓል ምኽባር ኣብ ዝተጀመረሉ እዋን መደረ ዘስምዑ ምክትል ርእሰ ምምሕዳር ሓላፊ ቢሮ ልምዓት ከተማን ንግድን ኢንዳስትሪን ትግራይ ኣምባሳደር ዶክተር ኣዲስኣለም ባሌማ እዚ በዓል ሓድነት ህዝቢ ዘሕይል እዩ ኢሎም።  ኣብቲ መድረኽ ኤርትራዊ ስነጥበበኛ ካሕሳይ በርሀ ሓዊሱ ብዙሓት ሰብ ሞያ ስነ ጥበብ ስራሓቶም ኣቕሪቦም። ምሉእ ትሕዝቶ ኣብዚ ምስማዕ ይክኣል። No media source currently available


ኣብዚ ዝዛዘም ዘሎ ዓመት ሓያል ዲፕሎማሲያዊ ዓወታት ተረኺቦም ክብሉ ሚ/ወ/ጉዳያት ኢትዮጵያ ኣፍሊጡ

ኣብ ኢትዮጵያ እዚ ዝዛዘም ዘሎ ዓመተ 2010 ዝተፈላለየ ዲፕሎማሲያዊን ዓወታት ዝተረኽቦ’ዩ ክብል ሚኒስትሪ ጉዳያት ወጻኢ ኢትዮጵያ ኣፍሊጡ። ወሃቢ ቃል ሚኒስትሪ ጉዳያት ወጻኢ ኢትዮጵያ ኣቶ መለስ አለም ሎሚ ኣብ ዝሃብዎ ጋዜጣዊ መግለጺ ኣብዚ ዝዛዘም ዘሎ ዓመት ሓያል ዲፕሎማሲያዊ ዓወታት ተረኺቦም ኣለው ብምባል ከም ኣብነት ዝጠቀስዎ ድማ ተስፋ ተቆሪጽዎ ዝነበረ ከይዲ ሰላም ነፍሲ ዘሪኡ ተዓዊቱ’ዩ ክብሉ ኣብሪሆም ኣለው። “ጉዳይ ኤርትራ ዓለም ዝዘንግዖ ጉዳይ ብብዙሓት ተንተንቲ ኣብ መደርደሪ ዝተቐመጠ ፋይል ተባሂሉ ዝነበረ እቲ ፋይል መዓልቦ ረኺቡ ኣብ 2010 ዓ.ም ምስ ኤርትራ ዝነበረ ጉዳይ ዶብ ብመሰረት ስምምዕ ኣልጀርስን ኮሚሽን ዶብን ውሳነ መሰረት ክፍታሕ ክልቲኣን ሃገራት ኣብ ምርድዳእ ምብጽሓን ካብ ዲፕሎማሲያዊ ርክብ ክልቲኣን ሃገርት ሰጊሩ ንጂኦ-ፖለቲካ ቀርኒ ኣፍሪቃ ከም ኣህጉር’ውን ንኣፍሪቃ ዘለዎ ኣሰላልፋ ዝልውጥ ዓወት ዲፕሎማሲ ተጌይሩ ክቀርብ ይክእል’ዩ”ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ፈጻሚ ስራሕ ኢህወዲግ ስሩዕ ኣኼብኡ ዛዚሙ

ንዝሓለፈ ክልተ መዓልታት ስሩዕ አኼብኡ ከካይድ ዝቐነየ ፈጻሚ ስራሕ ኢህወዲግ መግለጺ ብምውጻእ አኼብኡ ዛዚሙ’ሎ። እቲ መግለጺ ከምዝበሎ ፈጻሚ ስራሕ ኢህወዲግ ኣብቲ ኣኼብኡ ንትግባረ ዓሙቕ ተሃድሶን ዝተረኽቡ ውጽኢት ብዝተለምደ ውድባዊ ባህሊ ብዲሞክራሲያዊ መንገዲ ብዝረግኣ ኣገባብ ብዑምቀት ገምጊሙ’ሎ ኢሉ’ሎ። እቲ ፈጻሚ ስራሕ ድሕሪ’ቲ ዓሙቅ ተሃድሶ ዝተወስዱ ስጉምቲታት ለውጢ ቅድሚ ሎሚ ይረአ ዝነበረ ድኽመት ኣፈጻጽማ ዝርእዮም ዝነበሩ ጉዳያት ብቅልጡፍ ክፍጽሙ ብምጅማሮም ኣብ ውሽጢ ሓጺር ጊዜ ክምስገቡ ይክኣሉ’ዮም ተባሂሎም ዘይሕሰብ ዓወታት ተመዝጊቦም ኣለው ኢሉ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


አካይዲ ስራሕ ቴሌቭዥን ትግራይ ካብ መዝነቶም ዝወረድሉ መስርሕ ቅኑዕ ኣይኮነ ክብሉ ነበርቲን ምሁራትን ነቒፎም

ኣካያዲ ስራሕ ቴሌቭዥን ትግራይ ኣይተ ብርሃኑ አባዲ ካብ መዝነት ንምውራድ ዝተኻየደ መስርሕ ሕጊ ዝጠሓሰ ኣካይዳ ክብሉ ድምጺ ኣሜሪካ ዘዘራረቦም ምሁራንና ገለ ነበርቲ ከተማ መቐለ ገሊጾም። እቶም ወሃብቲ ሪኢቶ ኣብ ጉዕዞ ናይ ለውጢ እዩ እንዳተበሃለ ሐዚ እውን ውድብን መንግስትን ሓደ ገይርካ ምውሳድ ትኽክል ኣይኮነን ኢሎም። እቶም ኣካያዲ ስራሕ ብውሳነ ኮሚቴ ፈፃሚ ስራሕ ህወሓት ክልዓሉ ተገይሩ ክብል ቢሮ ርክብ ህዝብን መንግስትን ትግራይ ዘውፀኦ መግለፂ ኣብ ማሕበራዊ ሚድያ መዘራረቢ ኮይኑ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


ዒድ ኣል ኣድሓ ሎሚ ኣብ መላእ ዓለም ተኸቢሩ

መበል 1,439 በዓል ኢድ ኣል-ኣድሓ ሎሚ ኣብ መላእ ዓለም ተኸቢሩ ውዒሉ።ኣብ ኢትዮጵያ ማሕበረሰብ ኣመንቲ እስልምና ንበዓል ኢድ ኣል ኣድሓ ሓድነቱ ብምፅናዕን ብይቕሬታን ከኽብር ፃውዒት ቀሪቡ’ሎ። ኣብ ኤርትራ ዋና ፀሓፊ ቤት ፅሕፈት ኢፍታእን እስላማዊ ጉዳያት ኤርትራን ሸኽ ሳሊም ኢብራሂም ኣል-ሙኽታር ናይ ሎሚ ዓመት ዒድ ኣል-ኣድሓ ኣብ መንጎ ኤርትራን ኢትዮጵያን ስምምዕ ሰላም ኣብዝተፈረመሉ እዋን ይኽበር ምህላው ገሊፆም።  ኣሽሓት ኣመንቲ ምስልምና ኣብ ዝተረኽብሉ ኣብ ስታዲዮም ኣዲስ ኣበባ ኣብ ዝተኻየደ ስነ ስርዓት ዒድ ኣል- ኣድሓ መደረ ዘስምዑ ተወካሊ ጠቕላሊ ቤት ምኽሪ ጉዳያት ሃይማኖት እስልምና ሓጂ ሙፍቲ ዑመር ኢድሪስ እስልምና ናይ ኩነኔ፣ምቕታልን ካልእ ኣፈላላይ እምነት ኣይኮነን ኢሎም። ኣብ ኤርትራ ድማ ብፍላይ ኣብ ከተማ ኣስመራ ኣብ ኣደባባይ ባሕቲ መስከረም ኣብ ዝተኻየደ ስነ ስርዓት ሚንስተራት ላዕለዎት ሰበስልጣን መንግስትን ኣመንቲ ኣመንቲ እስልምና ኣብዝተረኽብሉ ስነስርዓት ብድሙቕ ከምዝተኸብረ መንግስታዊት መርበብ ሓበሬታ ሻባይት ሓቢራ። ኣብቲ ስነስርዓት መደረ ዘስምዑ ዋና ፀሓፊ ቤት ፅሕፈት ኢፍታእን እስላማዊ ጉዳያት ኤርትራን ሸኽ ሳሊም ኢብራሂም ኣል-ሙኽታር ኣብ መንጎ ኢትዮጵያን ኤርትራን ዝነበረ ናይ 20 ዓመታት ሃዋህው ኲናት ከብቅዕ ዝተፈረመ ስምምዕ ሰላም ተመሳሳሊ ፀገም ንዘለወን ካልኦት ሃገራት ኣብነት ክኸውን እዩ ኢሎም። ምሉእ ትሕዝቶ ኣብዚ ምስማዕ ይክኣል።  No media source currently available


ኢጣልያ: 177 ስደተኛታት ጽዒና ኣብ ወደባት ሲሲሊ ዝኣተወት መርከብ ከይትራገፍ ከልኪላ

ኢጣልያ ካብ ማእከላይ ባሕሪ ዝደሓኑ 177 ስደተኛታት ጽዒና ሎሚ ሶሉስ ኣብ ወደባት ሲሲሊ ዝኣተወት መርከብ ከይትራገፍ ከልኪላ። እቶም ስደተኛታት ቅድሚ ሓሙሽተ መዓልታት ካብ ማእከላይ ባሕሪ ዝደሓኑ ክኾኑ ከለው ነቶም ስደተኛታት ዝሓዘት መርከብ ትማሊ ሶኑይ ምሸት ኣብ ወደብ ካታንያ ምእታዋ እንተኾነ ኢጣልያ ከይትራገፍ ምክልኻላ ተሓቢሩ’ሎ። No media source currently available ሚንስትሪ ውሽጣዊ ጉዳያት ኢጣልያ ማትዮ ሳልቪኒ እቶም ስደተኛታት ክራገፉ ትእዛዝ ብዘይምሕላፉ እታ መርከብ ከምዘይተራገፈት፡ ሃገራት ሕብረት ኣውሮጳ ነቶም ስደተኛታት ከምዝቕበላ ከየረጋገጹ እታ መርከብ ከምዘይትራገፍ ሚንስተር ማትዮ ሳልቪኒ ገሊጾም ኣለው። ኮሚሽን ሕብረት ኣውሮጳ ብወገኑ ነቲ ካብ ኢጣልያ ዝቐረበ ጠለብ ንምምላእን ነቶም ስደተኛታት ንምቕባልን ምስ መፍትሒ ንምንዳይን አጋር ሃገራት ይሰርሕ ከምዘሎ ገሊጹ’ሎ። ወሃቢ ቃል ትካል ግብረ ሰናይ 'ሴቭ ዘ ችልድረን" ጂ ዮቫኒ ደ በንዴቶ እቲ ኩነታት “ዘይሰብኣዊ’ዩ” ክብሉ ገሊጾም ኣለው። ሓለዋ ባሕሪ ኢጣልያ ህጹጽ ናይ ህክምና ሓገዝ ንዘደልዮም 13 ስደተኛታት ካብታ መርከብ ዘግዓዙ ክኮኑ ከለው ብሰንኪ ኣብ መንጎ ኢጣልያን ማልታን ዘሎ ምፍጣጥ እታ መርከብ ኣብ ዓለምለኻዊ ማያት ከምዘላ ይግለጽ ኣሎ።


ዋና ጸሓፊ ሕ/ሃ ዝነበሩ ኮፊ ኣናን ዓሪፎም

ዋና ጸሓፊ ሕ/ሃን ተሸላማይ ሽልማት ኖቤልን ዝኾኑ ኮፊ ኣናን ቅድሚ ትማሊ ቀዳም ኣብ መበል 80 ዕድሚኦም ኣብ በርን ስዊዘርላንድ ሞይቶም። ዋና ጸሓፊ ሕ/ሃ ኮይኖም የገልግሉ ዘለው ኣንቶንዮ ጉተረዝ ንኮፊ ኣናን ‘ዓርከይን መኻርየይን’ ክብሉ ገሊጾሞም። ኣብ ጋና ዝተወለዱ ኮፊ ኣናን ንኣህጉሮም’ውን ኣይረስዑዋን’ዮም። ብዛዕባ ኣፍሪቃ ፍሉይ ሓላፍነት ኣለኒ ይብሉ ዝነበሩ ኣናን፣ ንምዕባለ እታ ኣህጉር ሰሪሖም’ውን’ዮም። ኮፊ ኣናን ቅድሚ 18 ኣብ ኣህጉረ ኣፍሪቃ ተረኺቦም ኣብ ዘስምዕዎ መደረ ‘ድኽነትን ወጽዓን ናይ ሓደ ሳንቲም ክልተ መልክዓት’ዮም፣ ሓቐኛ ምዕባለ ማለት ድማ ካብ ክልቲኦም ምግልጋል’ዩ፣ ሓደ መንግስቲ ንህዝቡ ካብ’ዞም ክልተ ጸገማት ክሳብ ዘየናገፉ ዴሞክራሲያዊያን’ዮም ክባሃሉ ኣይኽእሉን’ ከምዝበሉ ዝዝከር’ዩ። ኮፊ ኣናን ሽልማት ኖቬል ቅድሚ 17 ዓመታት ከምዝተቐበሉ ዝዝከር’ዩ። No media source currently available


ኢትዮጵያ 'ሰራዊታ ካብ ዶብ ምስ ኤርትራ ትስሕብ ኣላ' ንዝብል ሓበሬታ ነጺጋቶ

ኢትዮጵያ ሰራዊታ ካብ ዶብ ኤርትራ ትስሕብ ኣላ ተባሂሉ ንዝወፀ ዜና ሓሶት እዩ ክትብል ነፂጋቶ። ኢትዮጵያ ካብ ከባቢ ዶብ ኤርትራ ወታደራት ስሒባ ዝብል ሓቂ ኣይኮነን ክብሉ ንጋዜጣ ሪፖርተር ቃሎም ዝሃቡ ሚንስተር ምክልኻል ኢትዮጵያ ኣቶ ሞቱማ መካሳ ‘’ሓቂ እዩ ኣብ ግንባር ሸራሮ ምንቅስቓስ ነይሩ ግን ልሙድ ኣሰራርሓ እዩ’’ኢሎም ኣለው። ወኪል ድምጺ ኣሜሪካ ኣብ ትግራይ ኣለም ፍስሃ ካብ ትግራይ ወረዳ ታሕታይ ኣድያቦ ከባቢ ሸራሮ ዝተወሰኑ ወታደራት ምክልኻል ሃገር ተላዒሎም ናብ ማእኸል ሃገር ፀጥታ ከረጋግኡ ከይዶም ክብሉ ንኣማሓዳሪ እታ ወረዳ ኣቶ ሙሉ መብራህቱ ብምጥቓስ ዝሓለፈ ዓርቢ ምፅብፃቡ ይዝከር። ሓደ ናይ ዓይኒ ምስክር እውን 50 ባዶ ኣውቶቡሳት ክጉዓዛ ርአየ ምባሉ ኣብቲ ፀብፃብ ተገሊፁ ነይሩ።


ንዝተጀመረ ኣፋፍኖት ፍትሕን ዴሞክራስን ንምዝራግ ዝንቀሳቐሱ ሓይልታት መንግስቲ ኣይዕገሶምን ክብሉ ቀ/ሚ ኣብይ ኣሕመድ ኣፍሊጦም

ኣብ ኢትዮጵያ ይርአ ዘሎ ናይ ፍትሕን ዴሞክራስን ኣፋፍኖት ንምዕንቃፍ ዝንቀሳቐሱ ሓይልታት መንግስቲ ኣይዕገሶምን ክብሉ ቀዳማይ ሚንስተር ኢትዮጵያ ዶ/ር ኣብይ ኣሕመድ ኣፍሊጦም። ንሶም ነዚ ዝበሉ ኣብ ከተማ ባህርዳር ልዕሊ ክልተ ሽሕ ላዕለዎትን ማእኸሎትን ኣባላት ኣመራርሓ ኣብ ዝተሳተፍሉ ኣኼባ ብኣዴን እዮም ።  ብኣዴን ኣገዳሲ ሕቶ ህዝቢ ንምምላስን ዘጋጠሞ ዓቕሚ መሪሕነት ንምፍታሽን ንምትካእን ኣብ ናይቲ ክልል ዋና ከተማ ባህርዳር ቅድመ ጉባኤ ኣብ ምክያድ ይርከብ። ኣብዚ ንጋዜጠኛታት ዕፁው ኣብዝኾነ ጉባኤ ዝተረኽቡ ቀዳማይ ሚንስተር ኣብይ ኣሕመድ ብፅሑፍ ኣብዝተዘርግሐ መግለፂኦም ሕቶታት ፍትሕን ዴሞክራስን ንምምላስ ብሃገርለኸ ደረጃ  ዝተርኣየ ኣፋፍኖት ፍትሕን ዴሞክራስን ንምዝራግ ዝንቀሳቐሱ ሓይልታት ድሕሪ ሕዚ መንግስቲ ኣይዕገሶምን እዩ ኢሎም ። ይርኣዩ ዘለው ለውጥታት ስዒቦም መብዛሕትኡ ብሄር ተኮር ዝኾኑ መጥቓዕትታት ኣብ ልዕሊ ሰባት ዝፍፀም መጥቓዕቲ እናወሰኹ ምምፅኦም ናይቲ ህዝቢ ሰላም፣ነፃነትን ናይ ምንባር ውሕስነትን ካብ መሰረቱ የናውፅዎ ብምህላዎም ድሕሪ ሎሚ መንግስቲ ከምዚኦም ንዝኣመሰሉ ተግባራት ፈፂሙ ኣይዕገስን እዩ ክብሉ ቀዳማይ ሚንስተር ኣብይ ኣሕመድ ገሊፆም።


ግንባር ነጻነት ኦሮሞ ኹሎም ውድባት ሓድነት ክፈጥሩ ጸዊዑ

ግንባር ነጻነት ኦሮሞ ኹሎም ውድባት ኦሮሞ ሓድነት መስሪቶም ብሓደ ክሰርሑ መጸዋዕታ ኣቕሪቡ። እቲ ግንባር ሎሚ ቅነ ኣብ ከተማታት ኦሮሞ ዝንቀሳቀስ ዝነበረ ሰራዊት ሰራዊትና ኣይኮነን ክብል’ውን ገሊጹ’ሎ።  ኣብ ታሪኽ ፖለቲካ ኢትዮጵያ ንሰለስተ ስርዓታት ዝተቃለሰ ግንባር ነጻነት ኦሮሞ ኣብዚ እዋን’ዚ ንሰለስተ ኣብ ልዕሊ ምክፍፍሉን ካልኦት ሓያለ ናይ ፖለቲካ ፓርቲታት ብምፍጣሮም ኩሎም ናብ ሓደ ክመጹን ሓድነት ክፈጥሩን ካብ ማሕበረሰብ ዝለዓለ ጸቕጢ ይበጽሖም ምህላው’ውን ሓቢሩ። ምሉእ ትሕዝቶ ኣብዚ ምስማዕ ይክኣል። No media source currently available


ልዕሊ 60 ነበርቲ ራማን ከባቢኣን ከተማ ክሳድ ዒቃ በጺሖም፡ተመሊሶም

ልዕሊ 60 ነበርቲ ከተማ ራማን ከባቢኣን ትማሊ ሰንበት ሩባ መረብ ተሳጊሮም ናይ ኤርትራ ከተማ ክሳድ ዒቃ ምስ ኤርትራውያን ብሓባር ውዒሎም ተመሊሶም።  ሓዱሽ ዓመትን ቅዱስ ዮውሃንስ ኣብ ሩባ መረብ ሓቢሮም ንምብዓል ቆፀሮ ከምዝሓዙ እቶም ተጓዓዝቲ ንድምጺ ኣሜሪካ ሓቢሮም። ኣብቲ ጉዕዞ ሰራዊት ኤርትራ ኣብ ዶብ ከባቢ ዝተቐበረ ነታጒ ከይህሉ ፈቲሹ ክሓልፉ ብምግባር እውን ሓገዝ ገይሩልና ኢሎም።  እዞም ልዕሊ 60 ነበርቲ ከተማ ራማን ከባቢኣን ብሞተርሳይክል ክሳድ ዒቃ ኤርትራ በፂሖም ምምላሶም ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ደቡብ ሱዳን ኣብ ኣስመራ ናይ ክልተ መዓልታት ዑደት ፈጺሞም

ፕረዚደንት ደቡብ ሱዳን ሳልቫ ኬር ሚያርዲት ብዕድመ ፕረዚደንት ኢሳያስ ኣፈወርቂ ኣብ ኤርትራ ናይ ክልተ መዓልታት ምብጻሕ ኣካይዱ ናብ ሃገሩ ተመሊሱ። ፕረዚደንት ሳልቫ ኬር ምስ ፕረዚደንት ኢሳያስ ኣፈወርቂ ኣብ ዝገበርዎ ልዝብ፡ኣብ ሃገራት ቀርኒ ኣፍሪቃ ተፈጢሩ ዘሎ ናይ ሰላም ተስፋን ሓቢርካ ናይ ምስራሕ ምዕባለታት፡ኣብ መጻኢ ወለዶታት ንምውዓል ብሓባር ክሰርሑን ንትግባረኡ ድማ ቀጻሊ ርክባት ከካይዱ ተሰማሚዖም። ቀዳም 18 ነሓሰ ንክብሪ ፕረዚደንት ሳልቫ ኬርን ልኡካትን ኣብ ዝተዳለወ ናይ ድራር እንግዶት ፕረዚደንት ኢሳይያስ ኣፈወርቂ ኣብ ዘስምዖ መደረ፡ህዝቢ ደቡብ ሱዳን ብሰንኪ ምትእትታው ናይ ደገ ሓይልታት ዝተዓንቀፈ ሃገር ናይ ምምዕባል ስራሕ ዳግማይ ኣብ ዝገብሮ ጻዕሪ ህዝብን መንግስትን ኤርትራ ኣብ ጎኖም ከምዘሎ ኣረጋጊጹ። ፕረዚደንት ሳልቫ ኬር ብወገኖም፡ኣብዚ ቀረባ እዋን ምስ ተቃወምቲ ሓይልታት ዝገበርዎ ስምምዕ ምሉእነት ዝጎደሎን ዝተሸፋፈነን እንተኾነ ንተግባራውነቱ ከምዝሰርሑ ገሊጾም። ምሉእ ትሕዝቶ ኣብዚ ምስማዕ ይክኣል። No media source currently available


ፕረዚደንት ደቡብ ሱዳን ኣብ ኣስመራ ናይ ስራሕ ምብጻሕ የካይዱ ኣለው

ፕረዚደንት ደቡብ ሱዳን ሳልቫ ኪር ብዕድመ ፕረዚደንት ኢሰያስ ኣፈወርቂ ንናይ ሰለስተ መዓልቲ ናይ ስራሕ ምብጻሕ ሎሚ 18 ነሓሰ ኣስመራ ኣትዮም። ፕረዚደንት ሳልቫ ኪር ኣብ መዓርፎ ነፈርቲ ኣስመራ ኣብ ዝኣተውሉ ፕረዚደንት ኢሰያስ ኣፈወርቅን ላዕለዎት ሰበስልጣን መንግስቲ ኤርትራን ኣቀባብላ ገይሮምሎም።  ክልቲኦም መራሕቲ ኣብ ምድልዳል ዝምድና ክልቲኤን ሃገራት: ንክልቲአን ሃገራት ኣብ ዘገድሱ ዞባዊን ኣህጉራዊ ጉዳያትን ክመያየጡ ምዃኑ ብተወሳኺ ተሓቢሩ። ሚኒስተር ጉዳያት ወጻኢ ደቡብ ሱዳን ኒያላ ኒያላ፤ ሚኒስተር ቤት ጽሕፈት ፕረዚደንት ደቡብ ሱዳን ማይክ በንግ ዝርከብዎም ሰበስልጣን ደቡብ ሱዳን ምስ ፕረዚደንት ሳልቫ ኪር ሓቢሮም ኣስመራ ኣትዮም ኣለው።


'ፈተናታት እንተጋጠሙና’ኳ ኣብ ኢትዮጵያ ዝተጀመረ ከይዲ ለውጢ ንድሕሪት ኣይምለስን' ኣሕመድ ሸዲ

ፈተናታት እንተጋጠሙና’ኳ ኣብ ኢትዮጵያ ዝተጀመረ ከይዲ ለውጢ ንድሕሪት ኣይምለስን ክብሉ ሓላፊ ቤት ፅሕፈት ጉዳያት ኮሚኒኬሽን መንግስቲ ኢትዮጵያ ኣቶ ኣሕመድ ሸዲ ኣፍሊጦም። እቶም ሚንስተር እቲ ለውጢ ፈፂሙ ኣይምለስን ንቕድሚት ክቕፅል እዪ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ብዘይ ኣፍልጦ መንግስቲ ክልል ትግራይ ዝኣተው አባላት ጸረ ሽበራ ተመሊሶም

ቅድሚ 18 መዓልታት ብዘይኣፈልጦ መንግስቲ ትግራይ ናብ ከተማ መቐለ ኣትዮም ዝተበሃሉ 45 ኣባላት ፀረ ሽብር ፌደራል ፖሊስ ሎማ ናብ ዝመፅእዎ ክምለሱ ከምዝተገብረ ተፈሊጡ። እቶም ኣባላት ፌደራል ፖሊስ ኣብ ከተማ መቐለ ከባቢ መዓርፎ ነፈርቲ ኣሉላ ኣባነጋ ኣብ ዝርከብ ካምፕ ፖሊስ ፌደራል ብጥቡቕ ሓለዋ ኣካላት ፀጥታ ትግራይ ክፀንሑ ከምዝተገበረ ተሓቢሩ’ሎ። ሓላፊ ቢሮ ርክብ ህዝብን መንግስትን ትግራይ ኣይተ ረዳኢ ሓለፎም እቶም ኣባላት ፌደራል ፖሊስ ናብ ትግራይ ኣብ ዝኣተውሉ “ኣተኣታትውኦም ስሕተት ነይርዎ ፤ንሕና ከይፈልጥና እዮም ኣትዮም ፤ሐዚ ግና ምስ መንግስቲ ፌደራል ተረዳዲእና ናብ ዝነበርዎ ክምለሱ ተገይሩ’ሎ’’ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ሓለፍቲ ዓለምለኸ ሓገዝ ወሃብቲ ትካላት ኣብ ከተማ ጂግጂጋ ዑደት አካይዶም

ሓለፍቲ ናይ ኢትዮጵያ ፕሮግራም መግቢ ዓለምን ናይ ሕቡራት ሃገራት ትካል ህፃናት ኣድሕንን/UNICEF/ ኣብ ከተማ ጅግጂጋ ዑደት ኣካይዶም። ካብ መንግስትን ትካላት ሰብኣዊ ሓገዝን ዝሓቖፈ ኮሚቴ ምጥያሹ እውን ተፈሊጡ’ሎ። ኣብ ኢትዮጵያ ሓላፊ ፕሮግራም መግቢ ዓለም ስቲቨን ዌርኡማሙ ኣብ ኢትዮጵያ ወኪል ዩኒሴፍ ጂሊያን ሜልሶፕ ኣብ ዋና ከተማ ክልል ኢትዮ-ሶማሊያ ጅግጂጋ ዝተረኸቡ ኣብ ዝሓለፉ ሰሙናት ኣብታ ከተማ ብሰንኪ ዝተለዓለ ህውከት ዝወረደ ጉድኣትን ኣብዚ ሕዚ እዋን ዝውሃብ ሰብኣዊ ረድኤት ኣብ ምንታይ ኩነታት ከምዝርከብ ንምፍታሽ ከምዝኾነ እቶም ትካላት ብሓባር ኣብዝዘርግሕዎ መግለፂ ሓቢሮም። ብሰንኪ ዝተፈጥረ ህውከት ብኣሽሓት ዝቑፀሩ ነበርቲ ካብ መንበሪኦም ተመዛቢሎም እዮም።ናይዞም ተመዛበልቲ ሰብኣዊ ድልየት ንምምላእ ካብ መንግስትን ሰብኣዊ ትካላትን ዝሓቖፈ ሓደ ኮሚቴ ምጥያሹ እቲ መግለፂ ይሕብር። እዚ ከምዚ ኢሉ ከሎ ኣብ ከተማ ጂግጂጋ ዘሎ ኩነታት ፀጥታ ዝተመሓየሸ’ዃ እንተኾነ ሎሚ እውን ብኣሽሓት ዝቑፀሩ ሰባት ኣብ ቤተ ክርስቲያን ተዓቒቦም ከምዝርከቡ ነበርቲ ተዛሪቦም።ናብ ካልኦት ከተማ ዝስደዱ ከምዘለው እውን ገሊፆም። ነቶም ተመዛበልቲ ዝውሃብ ረድኤት ብዝምልከት ኣብ ቤተ ክርስቲያን ንዘለው እኹል ሓገዝ ይግበረሎም እንተኾን ናብ ኣባይቶም ዝተመልሱ ግን እኹል ረድኤት ኣይረከቡን ዘለው ክብሉ ነበርቲ ገሊፆም ኣለው። ናብ ከተማ ሃረር ተሰዲዶም ዝነበሩ ገለ ሽዱሽተ ሽሕ ዝኾኑ ሰባት መብዛሕቲኦም ድሕሪ ሓደ ክልተ መዓልቲ ናብ ኣዲስ ኣበባን ካልኦት ከባቢታትን ምኻዶም ተገሊፁ’ሎ። ብመዳይ ምሃብ ሓገዝ ብወገን መንግስቲ ዘሎ ምንቅስቓስ ካብ ምክልኻል ሓደጋን ድልውነትን ብዓልስልጣን ንምዝራብ ይፍትን ከምዘሎ እስክንድር ፍሬው ሓቢሩ።


ሰራዊት ምክልካል ኢትዮጵያ ካብ አድያቦ ናብ ማእከል ዓዲ ምንቅስቃሱ ሰበ ስልጣን'ቲ ከባቢ ገሊጾም

ኣብ ኢትዮጵያ ክልል ትግራይ ካብ ወረዳ ታሕታይ ኣድያቦ ከባቢ ሸራሮ ሎሚ ዝተወሰኑ ወታደራት ምክልኻል ሃገር ተላዒሎም ናብ ማእኸል ሃገር ፀጥታ ከረጋግኡ ከይዶም ክብሉ ኣማሓዳሪ ወረዳ ታሕታይ ኣድያቦ ኣቶ ሙሉ መብራህቱ ገሊፆም።ሓደ ናይ ዓይኒ ምስክር ኸአ 50 ባዶ ኣውቶቡሳት ክኸዳ ሪአ ኣለኹ ኢሉ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ጉዳያት ሰብኣዊ መሰላት ዝሰርሑ ሓሙሽተ ማሕበራት ሓባራዊ ምትእኽካብ መስሪቶም

ኣብ ጉዳያት ሰብኣዊ መሰላት ዝሰርሑ ሓሙሽተ ማሕበራት ሕብረት ሰብኣዊ መሰላት ኢትዮጵያ ዝተባህለ ሓባራዊ ምትእኽካብ ምምስራቶም ሎሚ ኣፍሊጦም። እቶም ማሕበራት ዝጸንሓ አዋጅ ትካላት ገበርቲ ሰናይን ሲቪክ ማሕበረሰባትን ዕንቅፋት ኮይንዎም ከምዝጸንሓን ነቲ አዋጅ ንምምሕያሽ ኣብ ዝተታሓሓዘ ጻዕሪ’ውን ተስፋ ጌሮም ኣለው። ኣብታ ሃገር ይረአ ዘሎ ለውጢ’ውን ንስርሖም ዝሕግዝ ምኳኑ ገሊጾም ኣለው። ተተካኢ ዳይሬክተር ጉባኤ ሰብኣዊ መሰላት(ሰመጉ) አቶ ቢንያም አባተ ኣብ ዝሓለፈ 26 ዓመታት ዒላማ ኾይና ዝጸናሕና ብሓይልታት ጸጥታ መንግስቲን ካልኦት አካላት መንግስቲን ዝፍጸሙ ዝነብሩ ምግሃሳት ሰብኣዊ መሰላት ስለዘቃላዕናዮ’ዩ ይብሉ ሎሚ ግን ኩነታት ተቀይሩ መንግስቲ ባዕሉ ብዛዕባ ዝፍጸሙ ምግሃሳት መሰላት ክዛረብ ጀሚሩ’ሎ ይብሉ። ምሉእ ትሕዝቶ ኣብዚ ምስማዕ ይክኣል። No media source currently available


መንግስቲ ክልል ኣምሓራ ምስ ምንቅስቃስ ዲሞክራሲያዊ ሓይልታት ኣምሓራ ናይ ዕርቂ ስምምዕ ፈሪሙ

ትማሊ ናብ ኤርትራ ዝኸደ ልኡኽ ክልል ኣምሓራ ኢትዮጵያ ምስ ምንቅስቃስ ዲሞክራሲያዊ ሓይልታት ኣምሓራ ኣብ ኣስመራ ተራኺቦም፡ ተዘራሪቦም።  ተወከልቲ መንግስቲ ክልል ኣምሓራ ምስቲ ምንቅስቃስ ናይ ዕርቂ ስምምዕነት ሎሚ ኣብ ኣስመራ ምፍራሞም ሚንስተር ዜና አቶ የማነ ገብረመስቀል ኣብ ዘውጽእዎ ናይ ትዊተር መልእኽቲ ሓቢሮም ኣለው። ብመሰረት’ቲ ስምምዕ ምንቅስቃስ ዲሞክራሲያዊ ሓይልታት ኣምሓራ ናብ ሃገር ውሽጢ ብምእታው ብሰላማዊ መንገዲ ፖለቲካዊ ተሳትፍኡ ከካይድ ከምዘክእል ተገሊጹ’ሎ ክብል መራኸቢ ብዙሃን ውሽጢ ሃገር'ውን ጸብጺበን ኣለዋ።


ድሕሪ ዑደት ቀ/ሚ ኣብይ ኣሕመድ ብዙሓት ኢትዮጵያዊያንን ንሃገሮም ንምሕጋዝ ምልዕዓል የርእዩ ኣለው ክብሉ ኣምባ. ካሳ ተክለብርሃነ ገሊጾም

ኣምባሳደር ኢትዮጵያ ኣብ ኣሜሪካ ኣቶ ካሳ ተክለብርሃነ ትማሊ ረቡዕ ኣብ ሬድዮ ድምፂ ኣሜሪካ ተረኺቦም ብዛዕባ ቀዳማይ ሚንስተር ኣብይ ኣሕመድ ኣብ ኣሜሪካ ዘካይድዎ ዑደት ብዝምልከት ቃለ መጠይቕ አካይዶም ኔሮም።ንሶም ድሕሪ እቲ ርክብ ቀ/ሚ አብይ አሕመድ ብዙሓት ኢትዮጵያዊያንን ትውልደ ኢትዮጵያዊያንን ንሃገሮም ንምሕጋዝ ዝለዓለ ምልዕዓል የርእዩ ኣለው ኢሎም። ኣምባሳደር ኢትዮጵያ ኣብ ኣሜሪካ ኣቶ ካሳ ተክለብርሃን ናይ ቀዳማይ ሚንስተር ኣብይ ኣሕመድ ናይ ኣሜሪካ ዑደት ዝተርኣየ ዓወት ዝዓበየ ተራ ዝተፃወቱ ኣባላት ማሕበረሰብ ዳያስፖራ እዮም ኢሎም።። “ፍሉይ ዝገብሮ ኢትዮጵያዊያንን ትውልደ ኢትዮጵያዊያንን እቲ ኤምባሲን ብሓባርን ጥምረትን ነቲ ምድላው ዝመርሕሉ እዩ ነይሩ።በዚ ምኽንያት እውን ይመስለኒ ቅድሚ ሎሚ ካብ ዝርኣናዮም ዓወታት ንላዕሊ ዓወት ዝተመዝገበ።ብናትና ገምጋም ዕዉት ነይሩ ዝብል እዩ።” “ብቁፅሪ እንተሪኢና ክንዲ’ዚ ዝኸውን ህዝቢ ወፂኡ ኣይፈልጥን።ሓደ ዓወት እዚ እዩ።ኣብ ኮንቨንሽን ሴንተርን፣ሎስኣንጀለስ፣ሚኒሶታ ኣስታት 100 ሽሕ ኢትዮጵያዊያንን ትውልደ ኢትዮጵያዊያንን ተረኺቦም እዮም።ኣብ ነኣሽቱ መድረኻት 1,500 ሰባት ኣብ ዝፀዋዕናሉ ክሳብ 7,000 ህዝቢ ተሰሊፉ ነይሩ።ሰበ መሊኡ ተሪፉ ብዙሕ ሰብ ተመሊሱ እዩ።” ኣምባሳደር ካሳ ብተወሳኺ ካልእ እቲ ዑደት ዕውት ምንባሩ መግለፂ ኩሉ ዓይነት ክፋል ሕብረተሰብ ዝተረኽበሉ እዩ ኢሎም። “ተቓዋሚ ክኸውን ይኽእል፣ደጋፊ ክኸውን ይኽእል፣ነፃ ክኸውን ይኽእል።ኢትዮጵያዊን ትውልደ ኢትዮጵያን ዝኾነ ኩሉ ብዘይ ዝኾነ ይኹን ዘርኢ ወይ ሕብሪ ሃይማኖትን ፖለቲካዊ ሰልፊ ከይፈለየ ዝተረኽበሉ ምዃኑ ካልእ ናይ ዓወት መግለፂ እዩ።” ኣብ መንጎ ሃይማኖታትት ዝነበረ ኣፈላላይ ቀዳማይ ሚንስተር ኣብ ዝተረኽብሉ ዕርቂ ምፍጣሩን ኣብ መወዳእታ ኣስታት 43 መራሕቲ ሃይማኖት ምስ ቀዳማይ ሚንስተር አብይ አሕመድ ተሳፊሮም ናብ ሃገሮም ምምላሶም ታሪካዊ ነይሩ ኢሎም። ኣብ ተኸተልቲ ሃይማኖት እምነት እስልምና እውን ቀዳማይ ሚንስተር ኣብ ዝተረኸብሉ ስለ ዕርቅን ስለ ሰላምን ስለ ሓድነትን ኢትዮጵያዊያን ኣመንቲ እስልምና ኣብ ኢትዮጵያ ብዘለዎም ተራ ጎሊኡ ዝተርኣየሉ እዩ ኢሎም። ኣምባሳስደር ካሳ ቀዳማይ ሚንስተር ኣብይ ንዘቕረቡዎ ካብ ሓደ ማኪያቶ ሓደ ዶላር ሕቶ ብዙሓት ኢትዮጵያዊያን ንሃገሮም ንምሕጋዝ ምልዕዓላት የርእዩ ኣለው ኢሎም። ብሞይኦም ሓገዝ ንምሃብ ዝኽእሉ ብዙሓት ሰብ ሞያ ንባዕሎም ወዲቦም ፕሮፖዛልል ዘቕረቡ ኣለው።ኣብ ቁጠባ ቴክኖሎጂ ኣብ ምሃብ ኣገልግሎት ኣብ ዝኣመሰሉ ጉዳያት ኣገልግሎት ንምሃብ ዝደልዩ ኣለው። እቲ ኤምባሲ ከምዚ ዝበለ ብዙሕ ህዝቢ ዝተሳተፈሉ ምድላው ኣዋዲዱ ስለዘይፈልጥ ኣወንታዊነትን ዓወትን ጥራሕ ከይኮነስ ቅሬታ ዝተስተውዓለሉ ከምዝነበረ እውን ኣምባሳደር ካሳ ተክለ ብርሃን ገሊፆም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ፡ ወነንቲ ናብ ሑመራ ዘምርሓ ዝነበራ መካይን ንብረትና ብፖሊስ ተአጊዱ ክብሉ ይኸሱ

ካብ ከተማ ኣዲስ ኣበባ ናብ ከተማ ሰቲት ኢሎሑመራ ይጓዓዛ ዝነበራ ንብረት 68 ነጋዶ ዝፀዓና 2 መካይን፤ ከተማ ደባርቅ ምስ በጽሓ ፖሊስ ሒዙ እቲ ንብረት ብምርጋፍ ክእገድ ተገይሩ ክብሉ ንብረቶም ዝተትሓዞም ነጋዶ ጠሪዖም። ኣዛዚ ፖሊስ ከተማ ደባርቅ ዋና ኢንስፔክተር ውቤ ተዘራ እቲ ንብረት ኣብ ትሕቲ ቁፅፅር ዝወዓለ ብጉጅለ ኮይኖም ንብረት ንምቅፃልን ንምዝራፍን ካብ ዝፈተኑ ንምድሓን እዩ ኢሎም። እቶም ዝፈተኑ ኣካላት ኣብ ትሕቲ ቁፅፅር ውዒሎም ዶ? ተባሂሎም ተሓቲቶም “ ብዙሓት መናእሰይን ህዝብን ከመይ ኣብ ትሕቲ ቁፅፅር ክተውዕል ትኽእል” ዝብል ምላሽ ሂቦም። ምሉእ ትሕዝቶ ኣብዚ ምስማዕ ይክኣል። No media source currently available


ቁጽሪ ንድሕነቶም ብምስጋእ ካብ ጅቡቲ ዝሃደሙ ኢትዮጵያዊያን 4ሽሕ በጺሑ

ቁጽሪ ንድሕነቶም ብምስጋእ ካብ ጅቡቲ ዝሃድሙ ኢትዮጵያዊያን 4 ሽሕ ከምዝበጽሓ ምክትል ኮሚሽነር ምክልኻል ሓደጋን ድልውነትን አቶ ለሙ አለካ ንድምጺ ኣሜሪካ ሓቢሮም። ንሶም ብተወሳኺ መብዛሕትኦም ተወላዶ ኦሮሞ ዝኮኑ እዞም ኢትዮጵያዊያን ጥሪቶምን ገንዘቦምን ሓዲጎም ህይወቶም ንምድሓን ይሃድሙ ኣለው ክብሉ ገሊጾም ኣለው። ካብኣቶም እቶም 2ሽሕ ኣብ ወረዳታት ምዕራብ ሃረርጌ ከምዝሰፈሩ ኣቶ ተኽለ ዳርስ ንድምጺ ኣሜሪካ ወሲኾም ሓቢሮም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ከተማ ሻሸመኔ ዝተፈጸመ ቅትለት 4 ሰባት ምእሳሮም ተገሊጹ

ምምሕዳር ክልል ኦሮምያን ኮሚሽን ፖሊስን ኣብ ዝሓለፈ ሰንበት ኣብ ከተማ ሻሸመኔ ቦምብ ሒዙ’ሎ ተባሂሉ ብዘስካሕክ ኣገባብ ዝሞተ ሰብ ዝምልከት ኣብ ዝሃብዎ መግለጺ መንግስቲ’ቲ ክልል ጽኑዕ ምርመራ የካይድ ከምዘሎ ሓቢሮም። መንግስቲ’ቲ ክልል ነቲ ዘይሰብኣዊ ተግባር ዝበሎ ፍጻሜ ዝተሰምዖ ከቢድ ሓዘን ሓላፊ ቤት ጽሕፈት ኮሚኒኼሽን ዶ/ር ነገሬ ሌንጮ ንድምጺ ኣሜሪካ ገሊጾም። “ዝሞተ ወዲ ሰብ’ዩ ክቡር ዝኾነ ህይወት’ዩ ሓሊፉ ኣዝዩ ዘሰኻሕኽሕ ፍጻሜ ብዝኾነ ኩነታት’ዩ ተቐቲሉ ዓብይ ጓሂ’ዩ ተሰሚዑና። ነዚ ዝፈጸሙ ንምሓዝ ብዝተገብረ ጻዕሪ 4 ዝኾኑ ተአሲሮም አለው ዝሃደሙ ንምሓዝ ይሰርሕ’ሎ።” ምሉእ ትሕ ዝቶ ኣብዚ ምስማዕ ይክኣል። No media source currently available


ኣብ ኢትዮጵያ ቁጽሪ ተመዛበልቲ ውሽጢ ሃገር 2.8 ሚልዮን ምብጽሑ ዩኒሴፍ ሓቢሩ

ናይ ሕቡራት ሃገራት ትካል ህጻናት አድሕን ( ዩኒሴፍ) ኣብ ኢትዮጵያ ቁጽሪ ተመዛበልቲ ውሽጢ ሃገር ካብ 1.6 ሚልዮን ናብ 2.8 ሚልዮን ክብ ከምዝበለ ኣፍሊጡ። እቲ ትካል ሎሚ ኣብ ዘውጽኦ ጋዜጣዊ መግለጺ ኢትዮጵያ ልዕሊ 920 ሽሕ ዝኾኑ መብዛሕትኦም ሶማልያዊያን፡ ደቡብ ሱዳናዊያንን ኤርትራዊያንን ስደተኛታት ተተአናግድ አላ ኢሉ’ሎ። ብተወሳኺ ኣብዚ ሕጂ ጊዜ እዋን ክረምታዊ ውሕጅ ብምዃኑ 2.5 ሚልዮን ሰባት በዚ ክጽለው ትጽቢት ተጌሩ’ሎ ዝበለ ዩኒሴፍ ቁጽሪ ተመዛበልቲ ውሽጢ ሃገር ካብቲ ዘለዎ ንላዕሉ ክውስስኽ ከምዝኽእል’ውን ሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ጉጅለ ልኡኽ ክልል ኣምሓራ ኢትዮጵያ ኤርትራ ኣትዩ

ብናይ ክልል ኣምሓራ ሓላፊ ቤት ጽሕፈት ኮሚኒኼሽን ኣቶ ንጉሱ ጥላሁንን ኮሚሽን ፖሊስ'ቲ ክልል ኣቶ ዘልአለም ልጅአለምን ዝተመርሓ ጉጅለ ልኡኽ ክልል ኣምሓራ ኢትዮጵያ ሎሚ ረቡዕ ኣስመራ ኣትዩ። እቲ ልኡኽ ኣብ ኤርትራ ኣብ ዝጸንሓሉ ግዜ ድማ ምስ ፕረዚደንት ኢሰያስ ኣፈወርቂ ከምዝራኸብ ተገሊጹ’ሎ። ይኹንምበር ዕላማ ናይቲ ልኡኽን ኣይተሓበረን። ኣቐድም ኣቢሉ ኣመሓዳሪ ክልል ኦሮምያ ኣቶ ለማ መገርሳ ምስ ሚኒስተር ጉዳያት ወጻኢ ኢትዮጵያ ኣቶ ወርቅነህ ገበየሁ ብምዃን ኣብ ኤርትራ ምብጽሖምን ምስ ላዕለዎት ኣመራርሓ ናይ ኦሮሞ ነጻነት ግንባር(ኦነግ) ተራኺቦም ስምምዕ ምፍርራሞም ይዝከር። ምሉእ ትሕዝቶ ኣብዚ ምስማዕ ይክኣል። No media source currently available


ቅትለትን ምምዝባልን ዜጋታት ኣብ ክልል ኦሮሚያ

ኣብ ክልል ኦሮሚያ ዞባ ምብራቕ ወለጋ ወረዳ ዚቡስሬ ክልተ ሰባት ብዘስቅቕ ከምዝተቐትሉ ስድራ መዋቲ፣መሰኻኽር ዓይንን ኣማሓዳሪ ናይታ ወረዳን ገሊፆም ኣለው። ኣማሓዳሪ እታ ወረዳ ኣቶ ኣበራ ያዴታ እቲ መቕተልቲ ምርመራ እናተገበረ ምዃኑን መቕተልቲ ኣብዝተፈፀመሉ እዋን ዝነበሩ ክልተ ፖሊስ ስለምንታይ ኣብ ቅድሚኦም ከምዚ ኮይኑ ብዝብል ኣብ ትሕቲ ቁፅፅር ምእታዎም ሓቢሮም።ንሱ ብተወሳኺ እቶም ፖሊስ ጥርጡራት ከምዘይኾኑ ሓቢሩ'ሎ። ካልኦት ክልተ ሰባት እውን ከምኡ ኣብ ቁፅፅር ከምዝርከቡን እዚኦም እውን ተጠርጠርቲ ከምዘይኮኑን ኣቶ ኣበራ ሓቢሮም። ብኻሊእ ዜና ኣብ ክልል ኦሮሚያ ዞባ ኢሉባቡር ወረዳ ሁሩሙ ፍሉይ ሽሙ ቶማዮቢ ብሰፈራ ቅድሚ 33 ዓመታት ናብቲ ከባቢ ብሰፈራ ዝኸዱ 19 መራሕቲ ስድራ ንብረቶን ገዛውቶም ተወሪሩ ኣብ ቤተ ክርስቲያን ተዓቑቦም ከምዝርከቡ ገሊፆም ኣለው። ንምሉእ ትሕዝቶ ኣብዚ ምስማዕ ይክኣል። No media source currently available


ንሓሙሽተ መዓልታት መዕረፊ ስኢና ዝጸንሓት ስደተኛታት ዝጸዓነት መርከብ ማልታ ኣትያ

ንዝሓለፈ ሓሙሽተ መዓልታት መዕረፊ ወደብ ስኢና ዝጸንሓት 114 ካብ ማእከላይ ባሕሪ ዝደሓኑ ስደተኛታት ዝጸዓነት መርከብ አኳይረስ ሎሚ ረቡዕ ኣብ ወደባት ማልታ ኣትያ። ማልታ እታ ወደብ ክትዓርፍ ዘፍቐደት ትማሊ ሶሉስ ሓሙሽተ ሃገራት ኣውሮጳ ነቶም ኣብታ መርከብ ዘለው ስደተኛታት ከምዝቕበላ ድሕሪ ምፍላጠን’ዩ። No media source currently available  ብመሰረት ሓበሬታ ሓገዝ ወሃብቲ ትካላት 70 ካብቶም ኣብታ መርከብ ዘለው ስደተኛታት ትሕቲ ዕድመ ህጻናት ምዃኖም ይሕብሩ። ፈረንሳ፡ጀርመን፡ለግዘንበርግ፡ፖርቱጋልን ስጳኛን ብተወሳኺ ኣቐዲሞም ናብ ማልታ ዝኣተው ካልኦት ስደተኛታት ከምዝቕበላ ሓቢረን ኣለዋ። ማልታ ኣቐዲማ እቶም ስደተኛታት ናብታ መርከብ ዘላቶ ቦታ ዝቐርብ ወደባት ሊብያ፡ቱኒዝያ ወይ ላምፓዱዛ(ኢጣልያ) ክውሰዱ ኣለው ክትብል ክትነጽጎም ምጽንሓ ይፍለጥ። ነቶም ስደተኛታት ዝጸዓነት መርከብ ኣብ ወደባት ማልታ ኣብ ዝኣተወትሉ እዋን አባላት የማናዊ ጽንፊ ዝኾኑ ሰባት “ዘይሕጋዊ ምስግጋር ሰባት ደው ይበል” ዝብል ፖስተር ብምሓዝ ሰልፊ ዘካየዱ ክኾኑ ከለው ንምምጻእ እቶም ስደተኛታት ዝድግፉ ካልኦት ድማ “ ኩሉ ሰብ ብህይወት ክነብር ኣለዎ” ዝብሉ’ውን ኣብቲ ቦታ ሰልፊ ምክያዶም ተገሊጹ’ሎ። ምስዚ ብዝተሓሓዝ አባላት ነዚ ስርሒት ህይወት ኣድሕን ዘካየዶ ዘይመንግስታዊ ትካል ‘ሓካይም ብዘይዶብ” እቶም ስደተኛታት ኣብ ሊብያ ንጊልያነት ምሻጥ፡ ግዱድ ስራሕን ጾታዊ ዓመጽን ተቃሊዖም ከምዝነበሩ ምሕባሮም ገሊጾም።  ኣመሓዳሪ’ቲ ትካል ፍሎሪን ዌስፋል ንጋዜጠኛታት ኣብ ዝሃብዎ መግለጺ 40 ካብቶም 70 ትሕቲ ዕድመ ህጻናት ትሕቲ ዕድመ 15 ምኳኖም ሓቢሮም። ብተወሳኺ ክልተ ነፍሰ ጾር ደቂ ኣንስትዮ ከምዘለዋ ገሊጾም። ንሶም “ ወዲ 16 ዓመት ኤርትራዊ መንእሰይ ብጊልያነት ተሸይጡ ን6 ኣዋርሕ ኣብ ግዱድ ስራሕ ተዋፊሩ ምንባሩ ሓቢሩኒ" ኢሎም። እቲ ትካል ሃገራት ሕብረት ኣውሮጳ ሓላፍነቶም ፈሊጦም ክሰርሑ ጸዊዖም።


መንግስቲ ክልል ትግራይ ፖለቲካዊ ውድባት ናብ ሃገር ኣትዮም ሰላማዊ መንገዲ ክንቀሳቀሱ ጸዊዑ

ቅድሚ ሓደ ወርሒ ብረታዊ ቃልሲ ደው ከምዘበለ ዘፍለጠ ዴሞክራስያዊ ምንቅስቃስ ህዝቢ ትግራይ (ደምህት) ኣባላቱን ኣመራርሕኡን ኣብ ትግራይ ኣትዮም ብሰላማውን ሕጋውን መንገዲ ፖለቲካዊ ምንቅስቃስ ከካይዱ መንግስቲ ትግራይ ፀዊዑ። መንግስቲ ትግራይ ኣብ ዘውፀኦ መግለፂ ፖለቲካዊ ውድባት ኣብ ትግራይ ኣትዮም ብሰላማውን ሕጋውን መንገዲ ንክሳተፉ ንምግባር ድልው እየ ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ዞባ ምብራቕ ሃረርጌ ብዝተፈጸመ መጥቓዕቲ 41 ሰባት ሞይቶም

ኣብ ክልል ኦሮሚያ ዞባ ምብራቕ ሃረርጌ ብቕድሚ ትማሊ ሰንበት ዕጡቓት ኣብ ልዕሊ ሰላማዊያን ዜጋታት ብዝፈፀምዎ መጥቓዕቲ 41 ሰባት ክቕተሉ ከለው ካልኦት 20 ሰባት ድማ ምቑሳሎም ሓላፊት ቤት ፅሕፈት ጉዳያት ኮሚኒኬሽን ምብራቕ ሃረርጌ ምስኪ መሓመድ ገሊፀን። “ኣብ ልዕሊ ንፁሃን ዜጋታት እዮም መጥቓዕቲ ፈፂሞም።ጉዳይ ዶብ ዘይኮነ ምስፍሕፋሕ መሬት እዩ።ምኽንያቱ እዞም ሰባት እዚኦም ኣብ ከባቢ ዶብ ኣይኮነን ዝተቐትሉ።ኣብ መረበቶም፣ኣብ ገዛውቶም፣ኣብ ከባቢኦም ህይወቶም ዝስኣኑ ንፁሃን ዜጋታት እዮም።” ብዛዕባ እዚ መብርሂ ዝሃቡ ኣብ ሚንስተር ምክልኻል ኢትዮጵያ ዳይረክቶሬት ዳይረክተር ኢንዶክትሪኔሽን እዚ ደቡብ ምብራቕ ኮሎኔል ተኽላይ ገብረእግዛብሄር ግጭት ከምዝነበረ ብምግላፅ ካብ ክልቲኦም ወገናት ጥርዓን ከምዝቐርብ ገሊፆም። ካብ ክልል ሶማሌ ዝመፀና ክሲ ቶኽሲ ምስተጀመረ ሓይልታት ምክልኻል ኣይበፅሑልናን፣ኣብ ሩጌ ቶኽሲ ምስዝተጀመረ ንኦሮሚያ ዝበፅሐሎም ስለምንታይ ብዕጡቓት ኦሮሚያ ኣብ ማዩ ወረዳ ዓደይን ክንቕተል ከለና ዘይበፅሑልና ዝብል ክሲ ኣሎ።ኦሮሚያ እውን ምክልኻል ኣለው እናበልና ዜጋታትና ተቐቲሎምና ዝብል ኣሎ።ስለዚ ክልቲኦም እዮም ዝኸሱና ዘለው።ካብ ሓደ ወገን ጥራሕ ኣይኮነን ክብሉ ኮሎኔል ተኽላይ አረዲኦም። ኣብ ክልል ሶማሌ ወሪዱ ዝተባህለ ጉዳኣት ንምፅራይ ዝገበርናዮ ፈተና ኣይተዓወተን ክብል ወኪል ድምጺ ኣሜሪካ ካብ አዳማ ሓቢሩ’ሎ።


ኣብ ከተማ አዳማ ዝርከብ መዕቆቢ ዝተመዛበሉ ዜጋታት ብዝተፈጸመ መጥቓዕቲ 1 ሰብ ሞይቱ፡30 ቆሲሎም

ትማሊ ሶኑይ ኣብ መንጎ ካብ ክልል ሶማሌ ተመዛቢሎም ኣብ ከተማ ኣዳማ ዘተዓቑቡ ነበርቲ እቲ ከባቢን ብዝተፈጥረ ግጭት ሓደ ሰብ ተቐቲሉ ኣስታት 30 ሰባት ምቑሳሎም ፖሊስ እታ ከተማ ኣረጋጊፁ።ብሰንኪ እቲ ግጭት ካብ ሶማሊያ ዝተመዛበሉ ዜጋታት ዝርከብሉ ግዚያዊ መዕቖቢ ተቓፂሉ’ሎ። እቲ ግጭት ኣብቲ ከባቢ ብሰንኪ ዝካየድ ምኹዓት እምኒ ክልቲኦም ወገናት ይግብኣኒ ብዝብል ዘይምርድዳእ ከምዝተፈጥረ ይገልፁ።ቤተ ክርስቲያን ከምዝተቓፀለን ናይ እምነት ግጭት ከምዝነበረን ተገይሩ ዝተነዝሐ ናይ ሓሶት ወረ እቲ ግጭት ብዝኸፍአ ክገድድ ከምዝገበረ ፖሊስ ገሊፁ’ሎ።ወኪል ድምዚ ኣሜሪካ ካብቲ ቦታ ብምኻድ ዝተቓፀለ ቤተ ክርስቲያን ከምዘየለ ኣረጋጊፀ ኣለኹ ይብል። እዚ ከምዚ ኢሉ ኸሎ ኣብ ኢትዮጵያ ዝተፈላለዩ ከባቢታት ይኽሰቱ ዘለው ዘይሕጋዊ ተግባራትን ስርዓት ኣልቦነትን ደው ክብል ጉባኤ ሃይማኖታዊ ትካላት ኢትዮጵያ ፀዊዑ። ሸውዓተ መስረቲ ኣባላት ዝሓቖፈ እዚ ጉባኤ ብሓባር ንሬድዮ ድምፂ ኣሜሪካ ኣብዝሃብዎ ቃል ‘’ኩሎም መራሕቲ ሃይማኖት ኣብታ ሃገር ይፍጠር ዘሎ ፀገም ብምውጋዝ እቲ ሕጊ ብዝፈቕዶ መንግስቲ ንልዕልነት ሕጊ ከኽብር ምሕታቶም ሓቢሮም። ሚንስተር ድኤታ ጉዳያት ፌደራልን ልምዓት እንስሳት ብምርባሕ ዝመሓደሩን ኣቶ ኣወል ወግሪስ ቤት ፅሕፈቶም ነቲ ኩነታት ንምርግጋእ ምስ ትካላት ሃይማኖት ሓቢሩ ከምዝሰርሕ ገሊፆም ኣለው።


ኢትዮጵያ፡ ኣብ መጥቓዕቲ ቦምብ ሰልፊ ወርሒ ሰነ ተጠርጢሮም ዝተአስሩ 10 አባላት ፖሊስ ብዋሕስ ክፍትሑ ተወሲኑ

ንቀዳማይ ሚንስትር ኣብይ ኣሕመድ ንምድጋፍ ኣብ ኣደባባይ መስቀል 16 ሰነ 2010 ዓ.ም ኣብዝተዳለወ ሰልፊ ብዝተፈፀመ ናይ ቦምብ መጥቓዕቲ ብዝተኣሳሰረ ተኣሲሮም ዝፀንሑ ምክትል ኮሚሽነር ፖሊስ ኣዲስ ኣበባ ግርማ ካሳ ሓዊሱ 10 ኣባላት ፌደራል ፖሊስ ብዋሕስ ክፍትሑ ፌደራል ቤት ፍርዲ ውሳነ ኣሕሊፉ። እቲ ቤት ፍርዲ ብሸለልትነት ጉድለት ስራሕ ፈፂሞም ብዝብል ተጠርጢሮም ዝነበሩ ምኽትል ኮሚሽነር ግርማ ካሳን 10 ካብ ኮማንደር ክሳብ ሳጂንነት ማዕረግ ዘለዎምን ኣባላት ፖሊስ ክኾኑ ከለው ምኽትል ኮሚሽነር ግርማ ካሳ ብ15 ሽሕ ብር ካልኦት ኣባላት ፖሊስ ድማ ካብ 9 ክሳብ 6 ሽሕ ብር ብምትሓዝ ንክፍትሑ ቤት ፍርዲ ኣዚዙ። 16 ሰነ ብዝተፈፀመ መጥቓዕቲ ብቐጥታ ተሓተቲ እዮም ኣብ ልዕሊ ዝተባህሉ ተጠርጠርቲ ዓቃቢ ሕጊ ክሲ ንከቕርብ ቤት ፍርዲ መዓልቲ ፈሊዩ ኣዚዙ’ሎ።


ኣትሌት ፈይሳ ሌሊሳ ናብ ኢትዮጵያ ክምለስ'ዩ

ኣብ ውድድር ኦሎምፒክ ሪዮ ተዓዋቲ ብሩር መዳልያ ዝኾነ ኢትዮጵያዊ ኣትሌት ፈይሳ ሌሊሳ ንዝፍጸሙ ምግሃስ ሰብኣዊ መሰላት ብዝምልከት ናይ ተቓውሞ ምልክት ኣብቲ ውድድር ድሕሪ ምርኣዩ ንዝሓለፈ ክልተ ዓመታት ኣብ ኣሜሪካ ክነብር ድሕሪ ምጽናሕ ኣብ ዝመጽእ ሰሙናት ምስ ስደራቤቱ ናብ ኢትዮጵያ ከምዝምለስ ኣፍሊጡ።  ንሱ ነዚ ዘፍለጠ ናይ ኢትዮጵያ ኦሎምፒክ ኮሚቴን ኣትሌቲክስ ፌደረሽንን ኣትሌት ፈይሳ ሌሊሳ ናብ ሃገሩ ክምለስ ፃውዒት ድሕሪ ምቕራቦም ኮይኑ፡ ናይ ጅግና ኣቀባብላ ከምዝግበረሉ እቲ ኮሚቴ ኣብ ዘውጽኦ መግለጺ ገሊፁ’ሎ። ኣትሌት ፈይሳ ሌሊሳ ኣብዚ ሕጂ እዋን ኣብ ቶክዮ ንዝካየድ ውድድር ኦሎምፒክ ንምስታፍ ኣብ ልምምድ ከምዘሎ’ውን ሓቢሩ’ሎ።


ቃለ-መጠይቕ ምስ ዶ/ር አረጋዊ በርሀ

ድሕሪ 30 ዓመታት ኣብ ትግራይ ዝተፈላለዩ ከባቢታት ንልዕሊ ክልተ ሰሙን ዑደት ዝገበሩ ካብ መስረቲ ህወሓት ሓደ ዝኾኑ ዶክተር አረጋዊ በርሀ መነባብሮ ሕብረተሰብ ንሶም ትፅቢት ካብ ዝገበርዎ ንታሕቲ ከምዝፀንሖም ተዛሪቦም። ኣብ ፎረም ምሕደራ ትግራይ ንምንቅስቓስ መናእሰይ “ቄሮን ፋኖን” ምስጋና ዘቕረብዎ ሕብረተስብ ብግጉይ ኣተሓሳስባ ተረዲኡዎ ኣሎ ድማ ኢሎም ኣለዉ። ኣብ ዑደቶምን ቀፃሊ ኣንፈት ቃልሶም ጠሚቱ ምስ ድምጺ ኣሜሪካ ዘካየድዎ ቃለ መጠይቕ ኣብዚ ምስማዕ ይክኣል። No media source currently available


ሓሙሽተ ሃገራት ኣውሮጳ ኣብ ማእከላይ ባሕሪ ንመዓልታት ዝጸንሑ ስደተኛታት ክቕበላ ምውሳነን ኣፍሊጠን

ፈረንሳ፡ስጳኛ፡ጀርመን፡ፖርቱጋልን ለዝምበርግን መዕረፊ ስኢኖም ንዝጸንሑ 141 ስደተኛታት ከምዝቕበሉ ኮሚሽን ኣውሮጳ ሎሚ ሶሉስ ኣፍሊጡ። ነዚ ዘፍለጡ ኮሚሽነር ክፍሊ ኢምግሬሽን ኮሚሽን ኣውሮጳ ዲሚትሪ ኣቭራምፖሎስ ሕብረት ኣውሮጳ ንጉዳይ ስደተኛታት ዝምልከት ነባሪ ፍታሕ ከዳልው ኣለዎ ኢሎም። “ንግዚኡ ጥራይ ዘገልግሉ ስምምዕ ኣብ ምቕራብ ክንውሰን የብልናን ነባሪ ፍታሕ የድልይ እዩ። እዚ ድማ ሓላፍነት ሓንቲ ሃገር ወይ’ውን ውሑዳት ሃገራት ኣይኮነን፡ ሓላፍነት ሕብረት ኣውሮጳ እዩ።” ንማእከላይ ባሕሪ ቅርበት ዘለወን ማልታን ኢጣልያን ብዘይመንግስታዊ ትካል ዝውነና መራኽብ ዝደሓኑ ስደተኛታት ከምዘይቕበላ ብምፍላጣን እቶም ስደተኛታት ካብ ዓርቢ ጀሚሮም ኣብ ባሕሪ ምጽንሖም ይፍለጥ። እታ ብዘይመንግስታዊ ትካል ‘ሓካይም ብዘይዶብ” ትውነን መርከብ አኳይረስ ኣቐዲማ’ውን 630 ስደተኛታት ጽዒና ንመዓልታት ኣብ ማእከላይ ባሕሪ ድሕሪ ምጽንሓ ስጳኛ ነቶም ስደተኛታት ምቕባላ ይዝከር። እዚ ከምዚ ኢሉ ከሎ መንግስቲ ጂብላልተር እታ መርከብ ባንዴራ ሓለዋ ባሕሪ ጂብላልተር ክትሕዝ ከምዘይፍቐደላ ሓቢሩ’ሎ።


ፈደራል ቤት ፍርዲ ዓቓቢ ሕጊ ኣብ ናይ ወርሒ ሰነ ሰልፊ መጥቓዕቲ ቦምብ ንዝተጠርጠሩ ክሲ ክምስረት ፍቓድ ሂቡ

ፈላማይ ደረጃ ፈደራል ቤት ፍርዲ ኢትዮጵያ ተረኛ መጋባእያ ጠቕላሊ ዓቃቢ ሕጊ ኣብ ዝሓለፈ ወርሒ ሰነ ንቀዳማይ ሚንስተር አብይ አሕመድ ዝተኻየደ ናይ ደገፍ ሰልፊ መጥቃዕቲ ቦምብ ፈጺሞም ተባሂሎም ኣብ ልዕሊ ዝተጠርጠሩ ሰባት ክሲ ክምስርት ፈቂዱ። ኮሚሽን ፖሊስ ከተማ አዲስ አበባ ምኽትል ኮሚሽነር ሓዊሱ ናይ ካልኦት መኮንናት ፖሊስ ጉዳይ ዋሕስ ንምውሳን ጽባሕ ቆጸራ ሂቡ’ሎ። ብመሰረት’ቲ ሓበሬታ ጥላሁን ጌታቸው ዝተባህለ ተጠርጣሪ ቦምብ ብምትኳስ ብርሃኑ ዳፍር ከአ ነቲ ቦምብ ንጥላሁን ብምሃብን ካልኦት ተጠርጠርቲ ነቲ ቦምብ ብመኪና ናብ መስቀል አደባባይ ብምጉዓዝ ተኸሲሶም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ስታድየም ሻሸመኔ ብዝተፈጥረ ምጽቕቓጥ 3 ሰባት ሞይቶም

ትማሊ ሰንበት ኣብ ስታዲዮም ሻሸመኔ ንጃውሃር መሓመድ ንምቕባል ኣብዝተዳለወ ስነስርዓት ብዝተፈጥረ ምፅቕቓጥ ሰለስተ ሰባት ተቐቲሎም ካልኦት 71 ድማ ከምዝቖሰሉ ፖሊስ ናይታ ከተማ ኣፍሊጡ።ኣብ ልዕሊ ሓደ ሰብ ዝተፈፀመ ግፍዒ ንባህልና ኣይውክልን ክብሉ ነበርትን ሰበስልጣን እታ ከተማ ንድምጺ ኣሜሪካ ገሊፆም። ዋና ኣካያዲ ስራሕ ቴሌቭዥን ናይ ኦሮሞ ሚዲያ ኔት ዎርክ ጀውሃር መሓመድ ምስ ህዝቢ ንምርኻብ ናብ ሻሸመኔ ኣብ ዘምርሓሉ ንዕኡ ንምቕባል ኣብ ስታድዮም ህዝቢ ኣብ ዝተአኸበ ኽከውን ከሎ እቲ ግጭት ዝተለዓለ ሓደ ሰብ ቦምብ ሒዙ ብዝብል ብዝተፈጥረ ናይ ሓሶት ወረ መጥቓዕቲ ተፈፂሙ ንሱን ካልኦት ክልተ ሰባትን ምሟቶም ገሊፆም። እቲ መቕተልቲ ንኦሮሞ ኣይገልፅን ክትብል ሓንቲ ወሃቢት ርእይቶ ገሊፃ።ካልእ ነባሪ እውን ኣዚዩ ከምዘሕዘኖ ይገልፅ። “ትማሊ ኣብ ሻሸመኔ ዝተፈፀመ ነገር ኣዚዩ ኣዚዩ ኣሕዚኑኒ እዩ።ዝተሰቐለ ሰብ ኣውርድዎ ኢልና ኣብ እግሮም ወዲቕና ክሳብ ምልማን በፂሕና።ነዚ ዝፍፅሞ ኣይንፈልጥን።” እቲ ሰብ ቦምብ ሒዙ ዝብል ዝተነዝሐ መሰረት ዘይብሉ ወረ ህይወት ሰብ ብዘይኣግባብ ምጥፍኡ ኣዚዩ ኣሕዚኑና ዝበለ ፖሊስ እታ ከተማ ዋላ ሓደ ቦምብ ኣይተረኽበን ኮነ ተባሂሉ ህውከት ንምፍጣር ዝተነዝሐ እዩ ኢሎም ኣዛዚ ፖሊስ ከተማ ሻሸመኔ ኮማንደር መኮነን ታደሰ። “እቲ ሕብረተሰብ እውን ኣዚዩ ተሰሚዑዎ እዩ።ብመንፅር ባህሊ፣ሕጊ፣ኣዚዩ መነወሪ ዘሕፍር ተግባር እዩ ተፈፂሙ።ዋላ ሓደ ነገር ዘይገበረ ሰብ ከምዚ እዩ ስለዝተብሃለ ኣባሪርካ ከምዚ ምግባር ኣግባብ ኣይኮነን።እቲ ሰብ ዝሓዞ ቦምብ የለን ኣብታ ከተማ ዝተረኽበ ቦምብ እውን የለን።” ኣዛዚ ፖሊስ እታ ከተማ ኮማንደር መኮነን ታደሰ ጥራይ ዝባኑ ስለ ዝነበረ መንነት ወረቐት ይኹን ካልእ ብዘይምርካቡ መንነት መዋቲ ክሳብ ሕዚ ኣይተፈልጠን ስድርኡ ንምርካብ እናተሰርሐ እዩ ኢሎም ኣለው ። ከንቲባ ከተማ ሻሸመኔ ኣቶ ደስታ ብወገኑ ነዚ ገበን ዝፈፀሙ ገበነኛታት ኣብ ዝኣተውዎ ኣቲና ክንሕዞም ኢና ኢሎም ኣለው። ኣብቲ ስታድዮም ብዝወረደ ፅቕጥቕጥ 71 ሰባት ቖሲሎም ሆስፒታል ከምዝኣተው ፖሊስ ገሊፁ’ሎ። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ላዕለዋይ መሪሕነት ኦብነግ አዲስ አበባ ኣትዩ

ግንባር ነጻነት ኦጋዴን(ኦብነግ) ዘካይዶ ዝነበረ ዕጥቃዊ ቃልሲ ደው ከምዘበለ ብምሕባር ላዕለዋይ ኣመራርሓ’ቲ ግንባር ትማሊ ሰንበት አማስይኡ አዲስ አበባ ኣትዮ ኣሎ። ኣመራርሓ ግንባር ነጻነት ኦጋዴን ናብ ውሽጢ ሃገር ዝአተወን ብሰላማዊ መንገዲ ንምቅላስ ዝወሰነን ቀዳማይ ሚንስተር አብይ አሕመድ ናብ መሪሕነት ድሕሪ ምምጽኦም ሓያለ ለውጥታት ስለዝተራእዩ’ዩ ክብሉ ወሃቢ ቃል‘ቲ ውድብ ኣፍሊጦም። አባል ፈጻሚ ስራሕ’ቲ ውድብ ሻለቃ ዓሊ ሳሜረሰጋድ ንድምጺ ኣሜሪካ ኣብ አዲስ አበባ ብስልኪ ኣብ ዝሃብዎ ቃል እቲ ግንባር ምቁራጽ ተጻብኦ ዝአወጀን ናብ ሃገር ዝተመልሰን ብሰንኪ’ቲ ዝረአ ዘሎ ለውጢ እዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ አብይ አሕመድ ንኢንዳስትራዊ ፓርክ ከተማ ጅማ በጺሖም

ቀዳማይ ሚንስትር አብይ አሕመድ ሎሚ ኣብ ኢንዳስትራዊ ፓርክ ዱከም ከተማ ጅማ በጺሖም። እቶም ቀዳማይ ሚንስተር ናብቲ ፓርክ ዝበጽሑ ምስ ገንዘቦም ኣብቲ ፓርክ ከውፍሩ ዝደልዩ ሰብ ሃብቲ ዓረብ ኢማራት ብምዃን’ዩ ክብሉ ቤት ጽሕፈት ኮሚኒኼሽን ከተማ ጅማ ሓቢሩ’ሎ።  ቀ/ሚ አብይ አሕመድ ብተወሳኺ ኣብ ዱከም ኢንዳስትራዊ ፓርኪ ሓዊሱ ኣብ ጅማን ቦንጋን ዝርከብ ናይ ቡን ሕርሻ በጺሖም ኣለው።


ንኣስታት 1209 ምስማዕ ዝሰዓኑ ነበርቲ ክልል ትግራይ ነጻ ናይ ሕክምና ኣገልግሎት ተዋሂቡ

ኣብ ኣሜሪካ ሚኒሶታ ዝርከብ ስታር ኪ ሄርንግ ፋውንዴሽን ዝተባህለ ትካል ምስ ዩኒቨርስቲ መቐለ ምትሕብባር ብሓልዮትን ተገዳስነትን ዶክተር ጠዓመ እምባየ ናብ መቐለ ብምምፃእ ንምስማዕ ዝተስኣኖምን ፀገም ዘለዎምን ነበርቲ ንክልተ መዓልታት ነጻ ናይ ሕክምና ኣገልግሎት ሂቡ፡፡ ዶክተር ጠዓመ እምባይ እዚ ሰናይ ስራሕ እዚ ኣብ ኢትዮጵያ ን7ይ ግዜ ኣብ ትግራይ ደማ ን3ይ ግዘ ዝካየድ ዘሎ ምኳኑ ይፍለጥ፡፡ ኣብ ትግራይ ጥራይ ኣብ ቀዳማይን ካልኣይ ዙር ብኣሻሓት ዝቁፀሩ ወገናት ከምዝሓገዘ ይሕብሩ ፡፡ ዶክተር ጠዓመ ንከምዚ ዓይነት ሕክምና ናብ ኣሜሪካ ከይድካ ንምሕካም ንሓደ ሰብ ክሳብ 6000 ዶላር ከምዘድልይ ኣብ ልዕሊ ምሕባሮም ነዚ ዓቅሚ ዘይብሉ ሕብረተሰብ ከምዚ ዓይነት ሓገዝ ክረክብ ምግባር ሕልናዊ ዕረፍቲ ይህበካ እዩ ፡፡ “ሃገርና ሃፍታ ህዝባ እዩ፡፡ ስለዚ እዚ ህዝቢ እዚ እንድሕር ክሰምዕ ዘይክኢሉ ክመሃር ምክኣል የፀግሞ ኣብ ዝብፃሕ ክበፅሕ ኣይክእልን ስለዚ ክሰምዕ ገይርካ ኣብ ትምህርቲ ነጢፉ ንባዕሎን ንሃገሩን ክክውን ምግባር እዩ እቲ ቀንዲ ዕላማና’ዩ።” ኣብዚ ዓርብን ቀዳምን ዝተካየደ ሕክምና ን1209 ሰባት ተዋሂቡ፡ 1101 ክሰምዑ እንትክእሉ እቶም ዝተረፉ ክሰምዑ ኣይከኣሉን ክብል ዶ/ር ጠዓመ ወሲኹ አረዲኡ። ምሉእ ትሕዝቶ ኣብዚ ምስማዕ ይክኣል። No media source currently available ካልኣይ ክፋል'ዚ ጸብጻብ ኣብዚ ምስማዕ ይክኣል። No media source currently available


ኣመራርሓ ህውሓት ንመስርሕ ሰላም ኢትዮጵያን ኤርትራን ዘለዎም ልዑል ድልየት ኣረጋጊጾም

ኣብ ጉዳይ መስርሕ ሰላም ኢትዮጵያን ኤርትራ ኣመራርሓ ህወሓት ነቲ ሰላም ይደልይዎ ድዮም ዝብል ጥርጣረ ኣብ መራሕቲ መንግስቲ ኤርትራ ነይሩ፤ ኮይኑ ግና ብኣካል ተራኺብና ምርድዳእ ምስገበርና ንሰላም ዘለና ልዑል ድልየት ኣረጋጊፆም ኣለው ክብሉ ምክትል ርእሰ ምምሕዳር ትግራይን ኣቦ መንበር ህወሓት ዶክተር ደብረፅዮን ገብረሚካኤል ኣፍሊጦም። ዶክተር ደብረፅዮን ንእዋናዊ ጉዳይ ብዝምልከት ኣብ ዝብሃብዎ መግለፂ ኣብ ከተማ መቐለ ኣብ ዝተኻየደ ሰላማዊ ሰልፊ “ዘለና ዕድል ተኸባቢርና ብሓባር ምንባር ወይ ምብትታን” ኢሎም ንዝተዛረብዎ እወን መብርሂ ሂቦም ኣለዉ። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያዊያን ተወዳደርቲ ኣብ ቱር ርዋንዳ 2018 ተዓዊቶም

ኢትዮጵያዊ ሙሉ ክንፈ ኣብቲ ትማሊ ሰንበት ዝተዛዘመ ቱር ሩዋንዳ 2018 ዝበለጸ ናይ ዓቐበት ተወዳዳይ ብምዃን ተዓዊቱ። ንሱ ብውሕሉል ነጥቢ ሳልሳይ ደረጃ ብምርካብ ተዓዊቱ’ሎ። ብተመሳሳሊ ኣብቲ ትማሊ ሰንበት ዝተኻየደ ሻድሻይን ናይ መወዳእታ መድረኽ እቲ ውድድር ኢትዮጵያ ተቐዳዳማይ ደሳለኝ በረኸት ቀዳማይ ኮይኑ ተዓዊቱ’ሎ።   ስለዝኾነ ድማ ብድምር ነጥቢ ኢትዮጵያ ኣብ ቱር ርዋንዳ 2018 ራብዓይ ደረጃ ብምሓዝ’ቲ ውድድር ዛዚማ’ላ። ኣብ ዝሓለፈ ዓሰርተ ዓመታት ጽቡቕ ውጽኢት ከተመዝገብ ዝጸንሓትን ኣብ ዝበዝሓ መድረኻት’ቲ ውድድር ዓወት ተመዝግብ ዝነበረት ኤርትራ ኣብዚ ናይ 2018 ቱር ሩዋንዳ ዘይምስታፋ ይፍለጥ። ኤርትራ ብዳንኤል ተክለሃይማኖት ኣቢላ ንቱር ርዋንዳ 2010 ዝተዓወት ክትከውን ከላ ኣብ 2012 ድማ ብመርሃዊ ቅዱስ ኣቢላ ብዕድመ ዝነኣሰ ዝበለጸ ተወዳዳራይ ብምኳን ክብረ መዝገብ ምርካባን ብመትከል ኢዮብ አቢላ ድማ ኣብ ዝበዝሓ መድረካት’ቲ ውድድር ምዕዋታ ይፍለጥ። ምሉእ ትሕዝቶ ኣብዚ ምስማዕ ይክኣል። No media source currently available


ስደተኛታት ማእከላይ ባሕሪ ድሕሪ ናይ ርድኡና መልእኽቲ’ውን ብዙሓት መራኽብ ክሕግዝዎም ከምዘይፈተኑ ይገልጹ

ካብ ማእከላይ ባሕሪ ዝደሓኑ 114 ስደተኛታት ዝጸዓነት መርከብ ዘይመንግስታዊ ትካል ‘ሓካይም ብዘይዶብ’ ካብ ዓርቢ ክሳብ ሎሚ ሶኑይ ትዓርፈሉ ወደብ ከምዘይረኸበት ተፈሊጡ። ሚንስተር መጉዓዝያ ኢጣልያ ዳኒሎ ቶኒል ነቶም ስደተኛታት ዝጸዓነት መርከብ ዋላ’ዃ ዋንነታ ናይ ፈረንሳ ትካል እንተኾነት ኣብ ትሕቲ ባንዴራ ብሪጣንያ ስለትጉዓዝ ብሪጣንያ ነቶም ስደተኛታት ክትቕበል ኣለዋ ኢሎም። ንሶም ብተወሳኺ እቶም ስደተኛታት ብምትሕብባር ሓለዋ ባሕሪ ሊብያ ከምዝደሓኑን እታ መርከብ ድማ ኣብዚ’ዚ ሕጂ እዋን ኣብ ማያት ማልታ እያ ዘላ ስለዚ ኢጣልያ ነቶም ስደተኛታት ናይ ምቕባል ሓላፍነት የብላን ኢሎም። አባላት ነቲ ስርሒት ህይወት ኣድሕን ዘካየደት ትካል ብወገኖም ሃገራት ኣውሮጳ እታ መርከብ ትዓርፈሉ ወደብ ክውስኑ ጻውዒት ኣቕሪቦም ኣለው። እቶም ስደተኛታት ብወገኖም ድሕሪ’ቲ ናይ ርድኡና ጻውዒቶም’ውን ብዙሓት መራኽብ ኩነታቶም ንምፍላጥ ከምዘይፈተኑ ገሊጾም ኣለው። እቲ ናይ ህይወት ኣድሕን ስርሒት ዘካየደ ትካል ብወገኑ ኢጣልያ ብዘይመንግስታዊ ትካል ዝውነና መራኽብ ኣብ ወደባታ ከይዓፋ ድሕሪ ምክልካላ ብዙሓት መራኽብ ስደተኛታት ክሕግዙ ከምዘይደፍሩ ገሊጾም። ካብቶም ብዓርቢ ዝደሓኑ 114 ስደተኛታት 65 ትሕቲ ዕድመ ህጻናት ምዃኖምን ዝበዝሑ ድማ ካብ ኤርትራን ሶማል ዝመጹ ምኳኑ ተገሊጹ’ሎ። እዚ ከምዚ ኢሉ ኸሎ ኢጣልያ ስደተኛታት ዝጸዓና ብዘይመንግስታዊ ትካል ዝውነና መራኽብ ኣብ ወደባት ከይዓርፋ ምክልኻላ ቀጺላ’ላ።


ላዕለዋይ ልኡኽ መንግስቲ ኤርትራ ሞቓድሾ ኣትዩ

ብሚኒስተር ጉዳያት ወጻኢ ኤርትራ ኣቶ ዑስማን ሳልሕ ዝተመርሐ ኣማኻሪ ፕረዚደንት ኢሰያስ ኣፈወርቅን ሓላፊ ፖለቲካዊ ጉዳያት ህግደፍን ኣቶ የማነ ገብርኣብ ዝርከቦ ላዕለዋይ ልኡኽ መንግስቲ ኤርትራ ኣብ ሞቓድሾ ሶማል ኣትዩ። ላዕለዋይ ልኡኽ መንግስቲ ኤርትራ ምስ ፕረዚደንት ሶማል መሃመድ ዓብዱላሂ መሓመድ ምርኻቡን ሶማል ነቲ ምስ ኤርትራ ዝተበጽሓ ስምምዕ ንምትግባር ዘለዋ ድልውነት መሊሶም ከምዘረጋገጹ ሚንስትሪ ዜና ኣቶ የማነ ገብረመስቀል ኣብ ዘውጽእዎ ናይ ትዊተር መልእኽቲ ሓቢሮም።  ኣቐዲሙ ላዕለዋይ ልኡኽ መንግስቲ ኤርትራ ኣብ ኢትዮጵያ ምብጻሕ ምክያዱ ይዝከር።


ሩስያ ንዝተነብረላ ሓድሽ ማዕቀብ ትነጽግ

ኬሚካላዊ ኣፅዋር ተጠቒማ ብዝብል ናይ ዩናይትድ ስቴትስ ሓድሽ ዙር ማዕቐብ ዝተንብረላ ሩሲያ እቲ ስጉምቲ ንዝተጀመረ ርክባት ብፕረዚደንት ትራምፕን ፕረዚደንት ፑቲንን ዘበላሽው ዘይሕጋዊ ስጉምቲ እዩ ክትብል ኮኒናቶ። ብኣሜሪካ ዝውሰድ ከምዚ ዝበለ ስጉምቲ ዘይምሕዝነታዊ እዩ ዝበሉ ወሃቢ ቃል ክረምሊን ዲሚትሪ ፔስኮቭ ኣብ መንጎ ክልቲኦም ፕረዚደንትታት ዝተኻየደ ዳሕረዋይ ርክብ ዘተሓላልኽ እዩ ኢሎምዎ። ፕረዚደንት ጉዳያት ወፃኢ ዩናይትድ ስቴትስ ብቕድሚ ትማሊ ረቡዕ ነዚ እገዳ ዝኣወጀት ኣብ ዝሓለፈ ወርሒ መጋቢት ኣባል ስለያ ሩሲያ ዝነበሩ ሰርገይ ስክሪፓልን ጓሎም ዩሊያን ኣብ ብሪታኒያ መሪዛቶም ንዝብል እዩ።


ኣብ ከተማታት ጂግጂጋን ጌዶን ዝሓሸ ምርግጋእ ኣሎ ክብሉ ወሃቢ ቃል ሚ/ምክልኻል ኣፍሊጦም

ኣብ ኢትዮጵያ ክልል ሶማሊያ ከተማ ጂግጂጋን ጌዶን ካብ ትማሊ ብዝሓሸ ምርግጋእ ኣሎ፤ረድኤት ናይ ምሃብ ስራሕ ተጀሚሩ’ሎ።ኣብ ቀብሪ ድሃርን ደገሃቡርን ኸአ ገና ረድኤት ኣይበፅሐን ዘሎ ግን ነበርቲ ክልል ሶማሌ ንተመዛበልቲ ዘለዎ የከፋፍል ኣሎ ናይ ምርግጋእ ስራሕ እውን ይካየድ ኣሎ ክብሉ ወሃቢ ቃል ሓይልታት ምክልኻል ሜጀር ጀነራል መሓመድ ተሰማ ገሊፆም። እዚ ከምዚ ኢሉ ከሎ ብሰንኪ ኣብ ክልል ኢትዮጵያ ሶማሌ ዝተፈጥረ ህውከት ብኣሽሓት ዝቑፀሩ ሰባት ናብ ከተማ ሃረር ከምዝተሰደዱ ሰበስልጣን እቲ ክልል ገሊፆም። ኣብ ጁቡቲ ዝርከቡ ኢትዮጵያዊያን ስደተኛታት ድሕሪ እቲ ኣብ ኢትዮጵያ ክልል ሶማሌ ዝተፈጥረ ክውከት ንዝሓለፈ ሰለስተ መዓልታት መጥቓዕቲ ተፈፂሙና ኢሎም። ምሉእ ትሕዝቶ ኣብዚ ምስማዕ ይክኣል ። No media source currently available


ኢትዮጵያን ዓረብ ኢማራትስን ካብ ወደብ ዓሰብ ክሳብ ኣዲስ ኣበባ ናይ ነዳዲ መስመር ንምዝርጋሕ ተሰማሚዐን

ኢትዮጵያን ሕቡራት ዓረብ ኢማራትስን ካብ ዓሰብ ናብ ኣዲስ ኣበባ መስመር ምተሓላለፉ ነዳዲ ንምዝርጋሕ ምስምማዓን ሚንስተር ጉዳያት ወፃኢ ኢትዮጵያ ኣፍሊጡ።  ሚንስተር ዓለምለኸ ምትሕብባር ሕቡራት ዓረብ ኢማራትስ ሪም ኣል-ሃሽሚን ሎሚ ምስ ቀዳማይ ሚንስተር ኢትዮጵያ ዶ/ር ኣብይ ኣሕመድ ኣብ ኣዲስ ኣበባ ብምርኻብ ተዘራሪበን ኣለዋ። ብመሰረት እቲ መግለፂ ሚንስትሪ ወጻኢ ጉዳያት ኢትዮጵያ ኢትዮጵያን ዓረብ ኢማራትስን ርክበን ብዝበለፀ ንምሕያል ተመኻኺሮም ኣለው ።ኢትዮጵያን ዓረብ ኢማራትስን ካብ ወደብ ዓሰብ ክሳብ ኣዲስ ኣበባ ናይ ነዳዲ መተሓላለፊ መስመር ንምዝርጋሕ ተሰማሚዐን ኣለዋ።መዓስን ከመይን ግን ዝርዝር መብርሂ ኣይተወሃበን። ወደብ ዓሰብ ምጥቃም ብዝምልከት ኢትዮጵያን ኤርትራን ኣብ ቀረባ ምስምምዐን ይዝከር።


ብሚኒስተር ጉዳያት ወጻኢ ኤርትራ ኣቶ ዑስማን ሳልሕ ዝተመርሐ ኣማኻሪ ፕረዚደንት ኢሰያስ ኣፈወርቅን ሓላፊ ፖለቲካዊ ጉዳያት ህግደፍን ኣቶ የማነ ገብርኣብ ዝርከቦ ላዕለዋይ ልኡኽ መንግስቲ ኤርትራ ኣብ ኢትዮጵያ ናይ ስራሕ ምብጻሕ ይፍጽም ኣሎ። ሚኒስተር ዜና ኣቶ የማነ ገብረመስቀል ልኡኽ ኤርትራ ካብ ፕረዚደንት ኢሰያስ ኣፈወርቂ ዝተላእከ መልእኽቲ ናብ ቀዳማይ ሚኒስተር ኢትዮጵያ ዶክተር ኣብይ ኣሕመድ ከብጽሕ ምዃኑ ኣፍሊጡ። ብዘይካ'ዚ እቲ ልኡኽ ትግባረ ናይቶም ኣቐዲሞም ዝተበጽሑ ስምምዓት ኣመልኪቱ ክዝቲ ምዃኑ ብተወሳኺ ክፍለጥ ተኻኢሉ ኣሎ። ላዕለዋይ ልኡኽ መንግስቲ ኤርትራ ኣብ ቦሌ መዕርፎ ነፈርቲ ኣዲስ ኣበባ ኣብ ዝኣተወሉ ሚኒስተር ጉዳያት ወጻኢ ኢትዮጵያ ዶክተር ወርቅነህ ገበየሁ ዝርከብዎም ሰበ ስልጣን ኢትዮጵያ ተቐቢሎሞም።


ኣብ ከተማ ጂግጂጋ ዝተላዕለ ውጥረት ዝተመዛበሉ ነበርቲ ናብ መነባብርኦም ክምለሱ ከምዘይኸአሉ ይገልጹ

ናብ ስሩዕ መነብባርኦም ክምለሱ ከምዘይክኣሉ ዝገለፁ ነበርቲ ከተማ ጂግጂጋ መንግስቲ ፀገሞም ክፈትሐሎም ሓቲቶም።ኩነታት ፀጥታ ንምምሕያሽ ፃዕሪ ይግበር ከምዘሎ ዝገለፀ ሚንስተር ምክልኻል ኢትዮጵያ ብወገኑ ኩነታት ይመሓየሹ ኣለው ክብል ገሊፁ።እስክንድር ፍሬው ዝለኣኾ ፀብፃብ ገብረ ገብረመድህን ከቕርቦ እዩ። ኣብ ጂግጂጋ ብሰንኪ ዘጋጥመ ህውከትን ዕግርግርን ግዳያት ኣብ ኣዚዩ ሕማቕ ኩነታት ከምዘለው ይገልፁ።ካብ ናይ ቤተ ክርስትያን ዕቑባ ናብ ገዛውቶም ከምዝተመልሱ ዝገለፀ ሓደ መራሒ ስድራ ሰለስተ ባጃጅ ተወሲዶምኒ ይብል። “ክርቢት እውን ኣይገደፉለይን፤ሰለስተ ባጃጃት ነይረናኒ።ካብ ሰለስቲአን ዋላ ሓንቲ እውን ኣይገደፉለይን።”መብዛሕትኡ ነባሪ ከተማ ጂግጂጋ ብናይ ባዕሉ ናይ ንግዲ ምንቅስቓስ ከምዝናበር ዝገለፀ እዚ ነባሪ ሕዚ እዚ ኹሉ ሰብ ንብረቱ ተዘሪፉ ዝስርሖ የብሉን ይብል። ሕዚ ስራሕ ስሪሑ ዝብሃል ነገር የለን።ንሰርሖ የብልና፣በየናይ ንስራሕ?ናይ ውልቂ ስራሕትና ተዘሪፉ፣እንታይ እዩ እቲ መፍትሒ?ሎሚ ዝኸውን ዘሎ ክነግረኩም።ናይ ሓበሻ ህዝቢ ናብ ሃረር ይውሕዝ እዩ ዘሎ፤ይስደድ ኣሎ።እቲ ሰብ ንቆልዓ ሰበይቲ እናልኣኸ እዩ።…ስለዚ መንግስቲ ገለ መፍትሒ ክገብር ኣለዎ ኢሉ። ንሱ ዝተዘረፉ ንብረታት ፈቐዶ መንገዲ ተደርቢዮም ከምዝርከቡ እውን ይገልፅ። “ዝተዘረፉ ንብረታት ፈቖዶ ቦታ ኣሎ፤መካይና ፈቖዶ ደው ኢለን ኣለዋ።ተሰባቢረን፣ጎማታተን ተወሲዱ፣ሞተር ወሪዱ፣ሓሪረን ኣለዋ።…ሕዚ ዘተሓሳበና ዘሎ ድሕሪ ሕዚ ሰላምና ከመይ ክረጋገፅ ይኽእል ዝብል እዩ።ንሕና ኣብዚ ንኽነብር እንታይ ውሕስነት ኣለና ዝብል እዩ እቲ ሕቶ ይብል።” ካልኦት ወሃብቲ ርእይቶ እውን መንግስቲ ንዝወረዶም ፀገም እኹል ጠመተ ኣይሃበሉን ኢሎም ኣለው። ሚንስተር ምክልኻል ኢትዮጵያ ኩነታት ፀጥታ ጂግጂጋ ንምምሕያሽ ፃዕሪ ይገብር ከምዘሎ ገሊፁ’ሎ።ወሃቢ ቃል ሓይልታት ምክልኻል ሜጄር ጀነራል መሃመድ ተሰማ ንመራኸቢ ብዙሃን ውሽጢ ሃገር ከምዚ ኢሎም። “ ኣብ ጂግጂጋ ኣብ ቀንዲ መስመራት ሓሊፉ ምንቅስቓስ ባጃጅ ምጅማረንን ኣብ መስመር ዝርከቡ ሹቓት ስራሕ ጀሚሮምን ኣለው።ካልኦት ናይ መንግስትን ሕብረተሰብ ዝጥቀመሎም ትካላትን እውን ንክኽፈቱ ፃዕርታት ይግበሩ ኣለው።” ናይ ሕክምና፣ቀረብ መግብን ናይ ትራንስፖርት ምንቅስቓሳትን ናብ ስሩዕ ክምለሱ ስርሓት እናተሰርሑ እዮም ኢሎም። ካብ ከተማ ጂግጂጋ ብተወሳኺ ኣብ ደጋሃቡር፣ቀብሪድሃርን ካልኦት ከተማታትን ክልል ሶማሌ ኢትዮጵያ ሰራዊት ምክልኻል ምእታው ዝገለፁ እዞም ወሃቢ ቃል ናይ ምርግጋእ ስራሕ እናሰርሐ እዩ ኢሎም። ምሉእ ትሕዝቶ ኣብዚ ምስማዕ ይክኣል።  No media source currently available


ኢትዮጵያ፡ ተቓዋሚ ውድብ ዓረና አባላቱ ጉድኣት ይበጽሖም ኣሎ ክብል ይኸስስ

ኣባላት ተቓዋሚ ውድብ ዓረና ንልኡላውነትን ዴሞክራስን ኣብዚ ናይ ለውጢ ግዜ ዝተብሃለ እውን ጉድኣት ይበፅሖም ኣሎ ክብል እቲ ውድብ ኣፍሊጡ። ሓላፊ ውዳበታት ህዝቢ እቲ ውድብ ኣይተ ተኽለዝጊ ወልደገብርኤል ብፍላይ ኣብ ወረዳ ቆላ ተምቤን ዝርከቡ ኣባላት ዓረናን ስድርኦምን መውቃዕትን ምፍርራሕን ይበፅሖም ኣሎ ኢሎም። ኣዛዚ ፖሊስ ወረዳ ቆላ ተምቤን ኮማንደር ክብሮም ወልዱ ኣብታ ወረዳ፤ ሰብ ብፖለቲካዊ ኣረኣእይኡ መጥቃዕቲ ኣይብፅሖን እኳ ደኣስ እቲ ውድብ ኣብ ዘሰናድኦ መድረኻት ኣካላት ፀጥታ ሰላማዊ ኮይኑ ንክሓልፍ ሓገዝቲ እዮም ኢሎም። ምሉእ ትሕዝቶ ኣብዚ ምስማዕ ይክኣል።  No media source currently available


ሚኒስተር ጉዳያት ወጻኢ ስዑድ ዓረብ ኣብ ኤርትራን ኢትዮጵያን ይበጽሕ

ብሚኒስተር ጉዳያት ወጻኢ ስዑድ ዓረብ ዓድል ኣል ጁበይር ዝተመርሐ ልኡኽ ንግስነት ስዑድ ዓረብ ኣብ ኤርትራ ናይ ሓደ መዓልቲ ምብጻሕ ብምክያድ ምስ ፕረዚደንት ኢሰያስ ኣፈወርቂ ሎሚ ሓሙስ 09 ነሓሰ ተራኺቡ። ኣብቲ ርክብ ሚኒስተር ጉዳያት ወጻኢ ስዑድ ዓረብ ዓድል ኣል ጁበይር ካብ ንጉስ ስዑድ ዓረብ ሳልማን ቢን ዓብደልዓዚዝ ዝተላእከ መልእኽቲ ናብ ፕረዚደንት ኢሰያስ ኣፈወርቂ ኣብጺሑ። ሚኒስተር ጉዳያት ወጻኢ ስዑድ ዓረብ ዓድል ኣል ጁበይር ዝምድና ኤርትራን ስዑድ ዓረብን ኣብ ጽላታት ወፍሪ ንግድን ጸጥታዊ ምርግጋእን ጥራይ ዝተሓጽረ ከምዘይኮነን ክኒኡ ኣብ ኩሉ'ቲ ብሓባር ዘራኽቦም ምዃኑ ንማዕከናት ዜና ውሽጢ ሃገር ምግላጹ ሚኒስተር ዜና ኤርትራ ኣቶ የማነ ገብረመስቀል ኣብ ዝዘርግሖ ናይ ትዊተር ሓበሬታ ኣፍሊጡ። ፕረዚደንት ኢሰያስ ብወገኑ ምድራዕ ታሪኻዊ ርክባት ኤርትራን ስዑድዓረብን ኪኖ ዞባዊ ጸጥታን ምርግጋእን ኣብ ሰፊሕ መዳያት ጽልዋ ዘለዎ ምዃኑ ከምዘስመረሉ ብተወሳኺ ተሓቢሩ። ዑደት ሚኒስተር ጉዳያት ወጻኢ ስዑድ ዓረብ ዓድል ኣል ጁበይር ብሓላፊ ጉዳያት ኣፍሪቃ ኣብ ሚኒስትሪ ጉዳያት ወጻኢ ስዑድ ዓረብ ኣሕመድ ቀጣንን ካልኦት ሰበስልጣንን ዝተሰነየ እዩ ነይሩ። ሚኒስተር ጉዳያት ወጻኢ ስዑድ ዓረብ ዓድል ኣል ጁበይር ዝመርሖ ጉጅለ ላዕለዎት ሰበ ስልጣን ስዑድ ዓረብ ኣብ ኣዲስ ኣበባ ኢትዮጵያ ከምዝበጽሐ ብተወሳኺ ክፍለጥ ተኻኢሉ ኣሎ።


ሊብያ: ካብ መዓስከር ስደተኛታት ሕ/ሃ ብዘይፍቓዶም ዝተወስዱ ስደተኛታት እንታይ ይብሉ

ንዝሓለፉ ሸሞንተ ኣዋርሕ ኣብ ሊብያ ‘ሻርዕ መጠር’ ኣብ ዝተባህለ መዕቆቢ ስደተኛታት ናይ ሕቡራት ሃገራት ትካል ስደተኛታት ማለት UNHCR ካብ ዝጸንሑ ስደተኛታት ኣብዚ ሰሙን’ዚ 20 ስደተኛታት ብዘይፍቓዶም ናብ ካልእ ቦታ ከምዝተወስዱ ይገልጹ። እቶም ስደተኛታት ክዳውንቶም ኮነ ንብረቶም ከይሓዙ ናብቲ ቦታ ምምጽኦምን ሕጽረት መግብን ዝስተ ማይን ከምዘሎም ይሕብሩ። No media source currently available  ብዘይካ'ዚ ቅድሚ ስለስተ መዓልታት 20 ጽምዲ ሰብ ሓዳር ካብ ‘ሻርዕ መጣር’ ናብቲ ቦታ ከምዝመጹ እቶም ስደተኛታት ብተወሳኺ ይሕብሩ። እተን ደቂ ኣንስትዮ ንበይነይ ኣብ ካልእ ክፍሊ ብምህላወን ክንረኽበን ኣይከአልናን። ኣብቲ ቦታ ዘለው ክልተ ስደተኛታት ንኹነታቶም ብዝምልከት ብሕቡእ ምስ ድምጺ ኣመሪካ ቋንቋ ትግርኛ ዘካየድዎ ቃለ መጠይቕ ኣብዚ ምስማዕ ይክኣል። No media source currently available


ኣብ ከተማ ጂግጂጋ ዝተፈጥረ ግጭት እንተረጋግኣ’ዃ ጸገም መግብን ዝስተ ማይ ከምዘሎ ነበርቲ ገሊጾም

ኣብ ኢትዮጵያ ክልል ሶማል ከተማ ጂግጂጋ ዝተፈጥረ ግጭት ንምርግጋእ ኣብ ዝተፈላለዩ ከተማታት እታ ክልል ሓይልታት ምክልኻልን ኣባላት ፈደራልን ፖሊስ ምስ ኣተው ዝነበሩ መጥቓዕትታት ደው ኢሎም ኣንፃራዊ ምርግጋእ እንተሃለወ እውን ዝለዓለ ፀገም መግብን ዝስተ ማይን ከምዘሎ ነበርቲ ገሊፆም። ኣብ ዩኒቨርስቲ ጂግጂጋ ናይ ክረምቲ ትምህርቶም ዝከታተሉ ተማሃሮ ኣብ ፀገም ከምዝወደቑ ገሊፆም ኣለው።ብኻልእ ወገን ኣብ ከተማ ድሬዳዋ ዝወረደ ሞት ስዒቡ ኣብ ጅቡቲ ዝርከቡ ኢትዮጵያዊያን በደል ይፍፀሞም ከምዘሎ ገሊፆም። ጅቡቲ እውን ዜጋታታ እቲ ሽግር ካብ ዘለዎም ከባቢታት ተውጽእ ምህላዋ ገሊፃ’ላ። ሰራዊት ምክልኻል ኢትዮጵያ ኣብ ጂግጂጋን ካልኦት ከተማታትን ኢትዮጵያ ክልል ሶማሌ ዝተፈጥረ ሽግር ንምርግጋእ እናሰርሐ ምዃኑ ንመራኸቢ ብዙሃን ውሽጢ ሃገር ገሊፁ። ምሉእ ትሕዝቶ ኣብዚ ምስማዕ ይክኣል። No media source currently available


ዓለምለኸ ትካል ስደተኛታት ን 81ሽሕ ስደተኛታት ቀርኒ ኣፍሪቃ ንምሕጋዝ 45 ሚልዮን ዶላር ሓገዝ ሓቲቱ

ዓለምለኸ ትካል ስደተኛታትን መሻርክቱን ኣብ ዝመጽእ ሰለስተ ዓመታት ካብን ናብን ካብ ቀርኒ ኣፍሪቃን የመንን ንዝሰጋገሩ ስደተኛታት ሰብኣዊን ንዋታዊን ሓገዝ ንምሃብ ኣስታት 45 ሚልዮን ዶላር ከምዘድልይ ኣፍሊጡ። ኣብዚ ሕጂ እዋን ኣብ ዓለም እታ ዝኸፍኣ ሰብኣዊ ቀውሲ ዝረኣየለ ሃገር የመን እያ። እንተኾነ እዚ ኹነታት ነቶም ካብ ድኽነትን ግጭት ሃዲሞም ንወሽመጥ ዓደን ብምቁራጽ ናብታ ሃገር ዝስደዱ ስደተኛታት ደው ከብሎም ኣይከአለን፡ ዝበዝሓ ካብዞም ስደተኛታት ድማ ካብ ኢትዮጵያን ሶማል ዝመጹ ምዃኖም ተፈሊጡ’ሎ። ዝበዝሑ ካብቶም የመን ዝበጽሑ ስደተኛታት ዝሓሸ ስራሕን ናብራን ኣብ ሃገራት ወሽመጥ ዓደን ንምርካብ ዝመጹ ምዃኖም ይገልጹ። ወሃቢ ቃል ዓለምለኸ ትካል ስደተኛታት ጆወል ሚልማን ኣብ ዝሓለፈ ቁሩብ ዓመታት እዚ ዘይስሩዕ ስደት ካብ ቀርኒ ኣፍሪቃ ናብ የመን ይውስኽ ምህላው ይገልጹ። ንሶም ኣብ ዓመተ 2017 ኣስታት 100,000 ሰባት ነዚ ሓደገኛ ጉዕዞ ምፍጻሞምን ኣብዚ ዓመት’ዚ እውን እቲ ቁጽሪ ተመሳሳሊ ምኳኑ ይሕብሩ። “ ኣብ ግምት ክኣትው ዘለዎ ኣገዳሲ ነጥቢ ኣስታት 200,000 ስደተኛታትን ፍልሰተኛታትን ካብ ስዑዲ ዓረብንን የመን ናብ ቀርኒ ኣፍሪቃ ዝተመልሱ ኣለው። ኣስታት 150,000 ናብ ኢትዮጵያ፡50,000 ድማ ናብ ሶማል ዝተመልሱ ኣለው። እዚ ማለት ዕጽፊ ናይቶም ናብ የመን ዝኣትው’ዩ።” ዓለምለኸ ትካል ስደተኛታት ዝመደቦ ናይ ሰለስተ ዓመታት ውጥን ንኣስታት 80,000 ኣብ ተአፋፊ ኩነታት ዝርከቡ ስደተኛታት ንምሕጋዝ ዝዓለመ’ዩ። እዚ ሓገዝ ንደቂ ኣንስትዮ፡ አላይ ዘይብሎም ህጻናት፡ ዕድመ ዝደፍኡ፡ ግድያያት ጎነጽን ዘይሕጋዊ ምስግጋርን አካለ ጉዱኣትን ንምሕጋዝ ዝዓለመ’ዩ። እቲ ዝወሃብ ሓገዝ ድማ ሰብኣዊ ሓገዝ፡ ንግዳያት ዓመጽ ድማ ስነ ኣእምሮኣዊ ምኽሪ፡ ምስቲ ሕብረተሰብ ንምትሕንፋፅ ዘኽእል ቁጠባዊ ሓገዝን ዝብሉ መደባት ዝሓዘ’ዩ። ብተወሳኺ እቲ ውጥን ስደተኛታት ናብ ስደት ከየምርሑ ኣብ ከባቢኦም ዝሕግዝሉ መደብ ዝሓዘ ምኳኑ ይግለጽ ኣሎ።


" ኣመሓዳሪ ክልል ሶማል ናብ አዲስ አበባ ብስራሕ'ዮም ተንቀሳቂሶም" ዳይረክተር ትካል ምርምር እንስሳት ኣቶ ጉሌድ ኣውዓሌ

ትማሊ ሶኑይ ካብ ስልጣኖም ዝተለዓሉ ናይ ቀደም ናይ ኢትዮጵያ ሶማሌ ክልል ፕረዚደንት ኣብዲ ሞሓሙድ ኦማር /ኣብዲ ኢሌ/ ሎሚ ኣዲስ ኣበባ ምእታዎም ሓደ በዓል ስልጣን ክልል ሶማሌ ገሊፆም።ኣቶ ኣብዲ ናብ ኣዲስ ኣበባ ዝገሹ ንጉዳይ ስራሕ እዩ ኢሎም። ኣብ ጂግጂጋን ካልኦት ከተማታትን ኣንፃራዊ ምርግጋእ ከምዘሎ እውን ድምጺ ኣሜሪካ ዘዘራረቦም ነበርቲ ገሊጾም። ኣብ ዝተፈላለዩ ናይታ ሃገር ክፋል ዝርከቡ ገለ ሰበስልጣን መንግስቲ ነቲ ዘሎ መስርሕ ለውጢ ንምዕንቃፍ ህውከትን ዕግርግርን ይቕስቅሱ ኣለው ክብል ሰማያዊ ፓርቲ ኸሲሱ። ትማሊ ካብ ስልጣኖም ዝተለዓሉ ናይቲ ክልል ሶማሌ ፕረዚደንት ሎሚ ኣዲስ ኣበባ ምእታዎም ናይቲ ክልል ዳይረክተር ትካል ምርምር እንስሳት ኣቶ ጉሌድ ኣውዓሌ ንድምጺ ኣሜሪካ ገሊፆም።ንዝሓለፉ ኣርባዕተ መዓልታት ዝተዛብዑ ሓበሬታታት ነቲ ክልል ክህውክዎ ፀኒሑ’ሎ ኢሎም።እቶም ፕረዚደንት ተአሲሮም ብሄልኮፒተር ናብ ኣዲስ ኣበባ ተወሲዶም ዝብሃል ወረ ተሓቲቶም ከምዚ ኢሎም። “ንሶም ንጉዳይ ስራሕ ናብ ኣዲስ ኣበባ ከምዝተጉዓዙ እዩ ዝሰማዕኹዎን ዘለኒ ሓበሬታን።ካብዚ ወፃኢ ተኣሲሮም፤ተወቒዖም ዝብሃል ሓበሬታ ሓቂ ዘይምዃኑ እየ ከረጋግፅ ዝደሊ።” እቲ ዝተተክእሰ መሪሕነት ስርሑ እናሰርሐ ምዃኑ ዝገለፁ ንሶም ኣብታ ከተማ ተፈጢሩ ዝነበረ ዘይምርግጋእ ሰራዊት ምክልኻል እናሰርሐ ምዃኑ ሓቢሮም። “ኣብ ከተማ ዝተፈጥረ ዕግርግር ንምርግጋእ ሰራዊት ምክልኻልን ፖሊስ ፊደራልን ከምኡ እውን ኣካላት ፀጥታ ናይቲ ክልል ይሰርሑ እዮም ዘለው።ናይ መንግስቲ መሓውር ኣይፈረሰን፤ኩሎም ዝነበሩ ሓለፍቲ ኣለው፤ዝወረደ ኣካል ዋና ኣማሓዳሪ ጥራሕ እዩ።” ኣዛዚ ፍሉይ ፖሊስ ተኣሲሩ ብዛዕባ ዝብሃል ዝፈልጡዎ ነገር ከምዘየለ ገሊፆም።እቲ ኩነታት ምርግግኡ እውን ወሲኾም ሓቢሮም። እዚ ከምዚ ኢሉ እናሃለወ ኣብ ዝተፈላለዩ ናይታ ሃገር ክፋል ዝርከቡ ገለ ሰበስልጣን መንግስቲ ነቲ ዘሎ መስርሕ ለውጢ ንምዕንቃፍ ህውከትን ዕግርግርን ይቕስቅሱ ኣለው ክብል ተቓዋሚ ውድብ ሰማያዊ ፓርቲ ኸሲሱ። ፌደራላዊ መንግስቲ ኣድላዪ ስጉምቲ ዘይምውሳዱ ከሕትቶ እዩ ዝበለ ሰማያዊ ፓርቲ ኣብ ልዕሊ እዞም ወገናት ቕልጡፍ፣ሕጋውን ብርቱዕን ስጉምቲ ክወስድ ሓቲቱ’ሎ። እቲ ፓርቲ ሎሚ ኣብ ዝፀውዖ ጋዜጣዊ መግለፂ ኣብዚ ናይ ለውጢ መስርሕ ሃገራዊ ሓድነትን ምርድዳእን ከምኡ እውን ናይ ዜጋታት ዴሞክራሲያዊን ሰብኣውን መሰላት ብኣንፃራዊነት ተኸቢሩ’ሎ ይብል። ኣቦ ወንበር ቤት ምኽሪ ናይቲ ፓርቲ ኣቶ ይድነቃቸው ከበደ “እዚ ክተባባዕ ዘለዎ ናይ ለውጢ ጅማሮ ኣብ ክንዲ ምድጋፍን ሃገራውን ታሪኻውን ሓላፍነት ምውፃእን እከይ ተግባራት ዝሰርሑ ኣብ ሓላፍነትን ስልጣንን መንግስትን ዝርከቡ ኣብ ዝተፈላለዩ ከባቢታት እታ ሃገር ኮይኖም ተግባራት ህውከትን ዕግርግርን ዝፈጥሩ ሰላምን ምርግጋእን ከይህሉ ዝሰርሑ መለዓልቲ ናይ ጥፍኣት ስራሓት ይፍፅሙ ኣለው።” ኣብ ዝተፈላለዩ ከባቢታት እታ ሃገር ፀገማት ከምዘለው ዝገለፁ ንሶም ኣብ ጅግጂጋ ዝተፈጥረ ግን ብፍሉይ ይጠቕሱ።እቲ ህውከት ካብ ጅግጂጋ ከተማ ወፂኡ ናብ ካልኦት ከተማታት ምግፍሑ እውን ይገልፅ።እቲ ፀገም ክፍጠር ከሎ ናይቲ ክልል መንግስቲ ነዚ ጠጠው ኣየብሎን በዚ እውን ናይ ፌደራል መንግስቲ ካብ ተሓታትነት ኣየምልጥን ይብል። ፌደራል መንግስቲ ናይቲ ህዝቢ ድልየትን ምርጫን ብዝሕሉ ስጉምቲ ክወስድ ሰማያዊ ፓርቲ ብህፁፅ ይሓትት ይብል። ብዝተኣሳሰረ ኣብ ክልል ኢትዮ-ሶማሌ ከተማ ጅግጂጋ ዝተለዓለ ህውከትን ዕግርግርን ኣብ ልዕሊ ነበርቲ እታ ከተማ ዝነብሩ ዜጋታት ሰብኣዊ መሰላት ኣብ ሕቶ ክወድቑን እናገበረ ምዃኑ ብቕልጡፍ ደው ክብል ከምዘለዎ ኮሚሽን ሰብኣዊ መሰላት ኢትዮጵያ ኣፍሊጡ። ናይቲ ኮሚሽን ዳይረክተር ናይ ኢንፎርመሽን ኮሚኒኬሽን ኣቶ ደምሰው በንቲ ትማሊ ኣብ ዝሃብዎ መግለፂ ኣብታ ከተማ ዜጋታት ንብረት ናይ ምፍራይን ካብ ቦታ ናብ ቦታ ምዝውዋርን ካብኡ ሓሊፉ ድማ ብህይወት ናይ ምንባር መሰሎም ኣብ ሓደጋ እናወደቐ እዩ ኢሎም። እቲ ኮሚሽን ኣብቲ ጉዳይ ዘለው መረዳእታታት ዕላዊ ከምዝገበር ብምግላፅ ኣብዚ ስዓት ኣብ ልዕሊ ሰባት ይኹን ንብረት ዝወረደ ዕንወት መጠን ንምግላፅ ከምዘፀግም ተዛሪቦም ኣለው። ኣብ ከተማ ብሰንኪ ዝተልዓለ ዕግርግር ሹቓት ተሰሪፎም ኣብያተ ክርስቲያናት ድማ ብሓዊ ነዲዶም ኣለው።ኣብቲ ክልል ዝርከብ ጨንፈር ኣብ ከተማ ጂግጂጋ ሓዊሱ ኣብ ደጋሃቡር፣ቀብሪደሃርን ጎዴን ዝተፈፀሙ መግሃስቲ ሰብኣዊ መሰላት ብዝምልከት ምርመራ እናካየደ ምዃኑ ገሊፁ። ብኻሊእ ዜና ኣብ ደቡብ ክልል ኣብ ዞባ ዳውሮ ከተማታት ተርጫን ዋካን ብሰንኪ ብናይቲ ክልል ቴሌቪዥን ተመሓላሊፉ ዝተብሃለ ዝተጋግየ ዜና ትማሊ ህይወት ሰባት ዘጥፍአን ኣካል ጉድኣት ዘውረደን ተቓውሞን ህውከትን ከምዝነበረ ተፈሊጡ።ሓያሎ ህንፃታት መንግስትን ናይ ውልቂ ትካላትን ከምኡ እውን ናይ ውልቀሰባት ኣባይቲ ከምዝዓነው ተፈሊጡ’ሎ።ሎማዕንቲ ግን እተን ከተማታት ምርግጋእ ከምዝነበረን እቲ ዜና ይሕብር።  No media source currently available


መንግስቲ ኢትዮጵያን ግንባር ነጻነት ኦሮሞ(ኦነግ) ናይ ዕርቂ ስምምዕ ምፍርራሞም ኣፍሊጦም።  ወሃቢ ቃል ኦነግ አቶ ቶሌራ አዳባን ፕረዚደንት ክልል ኦሮምያ ኣቶ ለማ መገርሳን ሎሚ ንድምጺ ኣሜሪካ ኣብ ዝሃብዎ ቃል ክልቲ ኦም ወገናት ናይ ዕርቂ ስምምዕ ምግባሮን ኣብ ዝተረፉ ጉዳያት’ውን ብቀጻሊ ከምዝሰርሑ ኣፍሊጦም ኣለው። ሚኒስተር ዜና ኤርትራ አቶ የማነ ገብረመስቀል ኣብ ትዊተር ኣብ ዘውጸእዎ መልእኽቲ ሎሚ ክልቲ ኦም ወገናት ኣብ ኣስመራ ስምምዕ ኦርቂ ተፈራሪሞ ኣለው ኢሎ። ብተወሳኺ ፕረዚደንት ኢሳያስ ኣፈወርቂ ምስ ኣመሓዳሪ ክልል ኦሮሞያ ኣቶ ለማን ሚንስተር ጉዳያት ወጻኢ ዶ/ር ወርቅነህ ገበየሁ ምዝርራቦም ሓቢሮም። ምሉእ ትሕዝቶ ኣብዚ ምስማዕ ይክኣል። No media source currently available


ኣብያተ ክርስትያናት ኦርቶዶክስ ተዋህዶ ኢትዮጵያ ንእዋናዊ ጉዳያት ብዝምልከት ጸሎትን ምህለላን የካይዱ

ኣብ መላእ ሃገር ዝርከቡ ኣብያተ ክርስትያናት ኦርቶዶክስ ተዋህዶ ኢትዮጵያ ኣብ እዋናዊ ጉዳያት’ታ ሃገር ዝጠመተ ጸሎትን ምሕለላን ከካይዱ ብፁእ ወቅዱስ ኣቡነ ማትያስ ትማሊ ኣብ ዘሕለፍዎ መልአክቲ ጸዊዖም። ኣብ ክልል ትግራይ ብፍላይ ኣብ ከተማ ኣክሱም ሎሚ መዓልቲ እቲ ምህለላ ብዙሕ ህዝቢ ኣብ ዝተሳተፈሉ ተጀሚሩ ኣሎ። ነዚ ብዝምልከት ዝተዳለወ ጸብጻብ ኣብዚ ምስማዕ ይክኣል።  No media source currently available


መንግስቲ ኢትዮጵያ ምስ ኦነግ ናይ ዕርቂ ስምምዕ ኣብ ኣስመራ ተፈራሪሙ

መንግስቲ ፈደራል ዲሞክራቲክ ሪፖብሊክ ኢትዮጵያ ምስ ናይ ኦሮሞ ነጻነት ግንባር( ኦነግ) ናይ ዕርቂ ስምምዕ ሎሚ ኣብ ኣስመራ ተፈራሪሞም።  ነቲ ስምምዕ ዝፈረሙ ኣመሓዳሪ ክልል ኦሮምያ ኣቶ ለማ መገርሳ፡ ኣቦ መንበር ኦነግ ኣቶ ዳውድ ኢብሳ ምዃኖም ሚኒስትሪ ዜና ኤርትራ ኣቶ የማነ ገብረመስቀል ኣብ ዘውጽእዎ ናይ ትዊተር መልእኽቲ ሓቢሮም።  ንሶም ብተወሳኺ ኦነግ ፖለቲካዊ ምንቅስቃሳቱ ብሰላማዊ መንገዲ ኣብ ውሽጢ ኢትዮጵያ ከካይድን ነቲ ዝተበጽሓ ስምምዕ ዝተግብር ኮሚተ ካብ ክልቲኦም ወገናት ክዋጻእ ተሰማሚዖም ኣለው። ኣመሓዳሪ ክልል ኦሮምያ ኣቶ ለማ መገርሳን ሚንስተር ወጻኢ ጉዳያት ኢትዮጵያ ዶ/ር ወርቅነህ ገበየሁ ብዛዕባ’ቲ ስምምዕ ምስ ፕረዚደንት ኢሳያስ ኣፈወርቂ ኣብ ቤተ መንግስቲ ተራኺቦም ምዝታዮም’ውን ሚንስተር የማነ ገብረመስቀል ወሲኾም ኣብ ናይ ትዊተር መልእኽቶም ሓቢሮም ።


ኤርትራዊ ተቐዳዳማይ ብሽክለታ መርሃዊ ቅዱስ ብዛዕባ ቱር ቮልታ ስጳኛ

ተቐዳደምቲ ጋንታ ዳይመንሽ ዳታ ዝኾኑ ኤርትራዊት መርሃዊ ቅዱስን ኣማኑኤል ገብረእግዚኣብሄርን ኣብቲ ጽባሕ ሶሉስ ኣብ ስጳኛ ዝካየድ ቮልት ኣ ቦርገስ ንምስታፍ ኣብ ስጳኛ ይርከቡ። ብዛዕባ’ቲ ጽባሕ ዝካየድ ውድድርን ምድላዋቶምን ዝምልከት ምስ መርሃዊ ቅዱስ ዝተኻየደ ቃለ መጠይቕ ኣብዚ ምስማዕ ይክኣል። No media source currently available


ኣመሓዳሪ ክልል ሶማልያ ካብ መዝነቶም ተላዒሎም፡ ሰራዊት ምክልኻል ሃገር ድማ ናብ ከተማ ጂግጂጋ ኣትዩ’ሎ

ናይ ኢትዮጵያ ሶማልያ ክልላዊ መንግስቲ ኣማሓዳሪ ኣቶ ኣብዲ ሞሓመድ ዑመር ወይ ኣብዲ ኤሌ ብሓድሽ መሪሕነት ከምዝተተክኡ ሰበስልጣን ናይቲ ክልል ኣፍሊጦም። ሰራዊት ምክልኻል ሃገር ካብ ዝሓለፈ ቀዳም ጀሚሩ ኣብ ወጥሪ ናብ እትርከብ ዋና ከተማ ናይቲ ክልል ጂግጂጋ ኣማሲዮም ምእታዎምን እታ ከተማ ትርጋጋእ ከምዘላን ነበርቲ ገሊፆም። ብኻልእ ወገን ኣብ ጂግጂጋ ብዝተለዓለ ግጭት ኣብ ከተማ ድሬዳዋ ከተማ ገንዳ ገራዳ ኣብ ዝተባህለ ከባቢ ትማልን ሎሚን ብዝተለዓለ ግጭት ኣስታት 14 ሰባት ከምዝተቐትሉ ነበርቲ ገሊፆም። እዚ ከምዚ ኢሉ እንከሎ መንግስቲ ጅቡቲ ዜጋታቱ ንመጥቓዕቲ ዘቃልዐ ዝበሎ ናይ ድሬዳዋ ግጭት ብምኹናን መንግስቲ ኢትዮጵያ ኣብ ሃገሩ ዝርከቡ ዜጋታቱ ድሕነቶም ንኽሕልው ዝሓትት መግለፂ ሎሚ ሶኑይ ኣውፂኡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ጉጂ ብዝተፈጥረ ግጭት 5 ሰባት ሞይቶም

ኣብ ክልል ኦሮሚያ ዞባ ምዕራብ ጉጂ ወረዳ ዱግዳ ዛዋ ከተማ ፍንጭ ውሃ ብዝተፈጥረ ግጭት ሓሙሽተ ሰባት ተቐቲሎም።ብኮንትሮባንድ ንግዲ ብዝተጠርጠረ ሰብ ዝተፈጥረ ቅትለት ምዃኑ ተፈሊጡ’ሎ።ኣብታ ከተማ ፍርሒ ምንጋሱ ነበርቲ እንተገለፁ ኣማሓዳሪ ናይታ ከተማ ግን ዘስግእ የለን ምባሎም ተገሊጹ’ሎ።


ሚ/ጉዳያት ወጻኢ ኢትዮጵያን ኣመሓዳሪ ክልል ኦሮምያ ምስ ኦነግ ንምዝርራብ ኣስመራ ኣትዮም

ኣመሓዳሪ ክልላዊ መንግስቲ ኦሮሚያ ኣቶ ለማ መገርሳን ሚንስተር ጉዳያት ወፃኢ ዶ/ር ወርቅነህ ገበየሁን ምስ ተቓዋሚ ውድብ ናይ ኦሮሞ ነጻነት ግንባር(ኦነግ) ክንፊ ንምዝርራብ ኣስመራ ኣትዮም። እቶም ሰበ ስልጣን ምስ መራሒ ናይቲ ግንባር ኣቶ ዳዊት ኢብሳ ተራኺቦም ሎማዕንቲ ክዘራረቡ ትፅቢት ኣሎ። ናይ ኤርትራ ሚንስተር ጉዳያት ወፃኢ ኣቶ ዑስማን ሳልሕ ኣብ ኣስመራ ዓለምለኸ መዕረፎ ነፈርቲ ተቐቢሎምዎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ካብ ማእከላይ ባሕሪ ዝደሓኑ ስደተኛታት ናብ ሊብያ ከይምለሱ ይምሕጸኑ

ኦፕን ኣርምስ ዝተባህለ ናይ ስጳኛ ዘይመንግስታዊ ትካል ሸሞንተ ትሕቲ ዕድመ ህጻናት ዝርከብዎም 87 ስደተኛታት ካብ ገማግም ባሕሪ ሊብያ ምድሓኖም ገሊጾም። ነቲ ናይ ህይወት ኣድሕን ስርሒት ዘካየደት መርከብ አባላት እቲ ስርሒት ብርቱዕ ምንባሩ ብምግላጽ እቶም ስደተኛታት ናብ ሊብያ ከይምለሱ ብትሪ ምምሕጻኖም’ውን ሓቢሮም ኣለው። መንግስቲ ሊብያ ምስ ሓለዋ ባሕሪ ሊብያ ብምትሕብባር ብዘይመንግስታዊ ትካላት ካብ ማእከላይ ባሕሪ ዝደሓኑ ስደተኛታት ናብ ሊብያ ክምለሱን ነቶም ስደተኛታት ዝጸዓነ መራኽብ ኣብ ወደባት ኢጣልያ ከይዓርፋ ክትክልክል ምጽንሓ ይፍለጥ። እዚ ከምዚ ኢሉ ከሎ ናይ ሕቡራት ሃገራት ትካል ስደተኛታት ሬሳ ኣስታት 100 ስደተኛታት ኣብ ገማግም ባሕሪ ሊብያ ምርካቡ ሓቢሩ’ሎ። እቲ ትካል ትማሊ ሰንበት ኣብ ዘውጽኦ መግለጺ ኣብ ዝሓለፈ ሸውዓተ ኣዋርሕ ዓመተ 2018 ቁጽሪ ካብ ማእከላይ ባሕሪ ዝደሓኑን ተታሒዞም ናብ ሊብያ ዝተመልሱ ስደተኛታት 12,633 ምብጽሑ ገሊጹ።